OPINION: Sifainge noosbayaanaai parliament ge hurumai\nރައްޔިތުންގެ މަޖިލީހުގެ ރައީސްގެ ސެކިއުރިޓީ ބްރީޗްވިގޮތް ހޯދުމަށް 241 ކޮމިޓީން ކުރިއަށް ގެންދާ ޕާލަމެންޓަރީ އިންކުއަައިރީގައި ޗީފް އޮފް ޑިފެންސް ފޯސް މޭޖާ ޖެނެރަލް ޢަބްދުﷲ ޝަމާލް އާ ސުވާލުކުރައްވަނީ -- ފޮޓޯ: ރައްޔިތުންގެ މަޖިލިސް\nއެޑިޓަރުގެ ނޯޓް: މި ލިޔުން ލިޔުއްވާފައިވާ ޑރ. ޝަމްސުލް ފަލާހަކީ، ގާނޫނީ ދާއިރާއިން މަތީ ތައުލީމް ހާސިލް ކުރައްވާފައިވާ އަދި ދިވެހި ދުސްތޫރީ ނިޒާމު ދިރާސާ ކުރައްވާ އެ ދާއިރާއިން އިލްމީ ލިޔުންތައް ލިޔުއްވާ ތަޖުރިބާކާރެކެވެ. ޖުޑީޝަލް ސަވިސް ކޮމިޝަންގެ މެންބަރުކަމާއި، ލީގަލް އެފެއާޒް ސެކްރެޓަރީކަމާއި، ޑިފެންސް މިނިސްޓަރާއި ޗީފް އޮފް ޑިފެންސް ފޯސްގެ ލީގަލް އެޑްވައިޒަރުގެ މަގާމު އަދާ ކުރައްވާފައިވާ ޤާނޫނީ ވަކީލެކެވެ.\nމި ލިޔުމުގައި މިބަލާލަނީ ރައްޔިތުންގެ މަޖިލީހުގެ ސަލާމަތީ ހިދުމަތްތަކާބެހޭ ކޮޓީއަށް، ވަކިވަކި ސިފައިން ހާޒިރުވާން އެންގުމުން، ދިވެހިރާއްޖޭގެ ޤައުމީ ދިފާއީ ބާރުން3ޖޫން 2021 ގައި ނެރުނު ނޫސްބަޔާނާއި، އެއާގުޅިގެން ހިނގާދިޔަ ކަންތައްތަކާގުޅޭގޮތުން ފާހަގަކުރެވޭ ދުސްތޫރީ އަދި ގާނޫނީ ނުކުތާތަކަށެވެ.\nޕާލިމެންޓުގެ އިމްތިޔާޒާއި، އެތަނުގެ ހުރުމަތްކެނޑުން\nޕާލަމެންޓުގެ ހުރުމަތްކެނޑުމަކީ، އެތަނުގެ މަސްއޫލިއްޔަތުތަކާއި ވާޖިބުތައް އަދާކުރުމަށް ހުރަސްއެޅުމާއި، އެތަނުގެ ގަދަރުކުޑަކޮށް ކުޑައިމީސްކުރުމެވެ. ދުނިޔޭގެ އެކި ގައުމުތަކުގައި، އެކަން ކުރުމަކީ ކުށެއް ކަމުގައި ކަނޑައަޅައިފައިވެއެވެ. ބަރުލަމާނީ ނިޒާމު އޮންނަ ގައުމުތަކާއި، ރިޔާސީ ނިޒާމު އޮންނަ ޤައުމުތަކުގައިވެސް މިކަމަކީ ކުށެއް ކަމަށް ކަނޑައަޅައިފައިވެއެވެ.\nދިވެހިރާއްޖޭގައި، "ޕާލަމެންޓުގެ ހުރުމަތްކެނޑުން" މިހެން ސަރީހަކޮށް ބަޔާންކޮށްފައިނެތަސް، ރައްޔިތުންގެ މަޖިލީހުގެ އިމްތިޔާޒުތަކާއި ބާރުތަކާބެހޭ ޤާނޫނުގެ4ވަނަ މާއްދާގައި، މަޖިލީހުގެ އިމްތިޔާޒަށް އުނިކަން ލިބޭފަދަ ޢަމަލުތައް ބަޔާންކޮށްފައިވެއެވެ. އެ މާއްދާގައިވާގޮތުން، މަޖިލީހުގެ އިމްތިޔާޒަށާއި، ޤަދަރަށާއި، އެތަނުގެ މަސައްކަތަށް އުނިކަމެއް ލިބިދާފަދަ ނުވަތަ ހުރަހެއް އެޅިދާފަދަ ކޮންމެ އަމަލަކީ މަޖިލީހުގެ އިމްތިޔާޒަށް އުނިކަން ލިބިދިނުމުގެ އަމަލެކެވެ.\nގައުމީ ދިފާއީ ބާރުން ނެރުނު ނޫސްބަޔާން\nއެ ނޫސްބަޔާނުގައި ގާނޫނުއަސާސީގެ 99 ވަނަ މާއްދާގެ (ހ) އާއި (ށ) ފާހަގަކުރުމަށްފަހު، "ނަމަވެސް" މިހެން ބުނެފައި، 99 މާއްދާއިން މަޖިލީހަށް ލިބިދޭ ބާރުގެ ދަށުން އެންގި އެންގުން، އެ އެންގި ގޮތަށް (މާނައަކީ، ވަކިވަކި ސިފައިން ހާޒިރުކޮށްދޭން އެންގިއެންގުމަށް) އަމަލުކުރާން ނުޖެހޭ ބަހުރުވައިން އެތައް ނުކުތާއެއް ފާހަގަކޮށްފައިވެއެވެ. މިހާރު މިބަލާލަނީ ނޫސްބަޔާނުގައިވާ އެނުކުތާތަކަށެވެ.\n1. ނޫސްބަޔާނުގައި ގާނޫނުއަސާސީގެ 242 ވަނަ މާއްދާ (ވަޒީރުން ޖަވާބުދާރީކުރުވުން) ފާހަގަކޮށްފައިވިޔަސް، އެ މާއްދާއަކީ، އަސްކަރިއްޔާއާއި ފުލުހުންގެ މައްޗަށް މަދަނީ ފަރާތެއްގެ ބާރު ހިންގޭގޮތަށާއި، އެ ހިދުމަތްތަކާ ހަވާލުވެހުންނަ ވަޒީރު ޖަވާބުދާރީކުރެވޭގޮތް ހަދައިދޭ މާއްދާއެވެ. އެ މައްދާއިން ފަހަރެއްގައިވެސް، އެއިން ހިދުމަތެއްގެ ވަކިވަކި ފަރުދުން ޖަވާބުދާރީވާން ނުޖެހޭނެކަމަށް ބަޔާންކޮށްފައެއް ނުވެއެވެ. އެހެންނަމަ، އެ މާއްދާގެ ނިމޭބައި އޮންނާނީ، "އެ ވަޒީރެއްގެ ބެލުމުގެ ދަށުން ހިނގާ ސަލާމަތީ ހިދުމަތެއްގެ ކަންކަމާ ގުޅިގެން ރައީސުލްޖުމްހޫރިއްޔާއަށާއި ރައްޔިތުންގެ މަޖިލީހަށް ޖަވާބުދާރީވާނީ ހަމައެކަނި ވަޒީރެވެ." މިހެންނެވެ. 242 ވަނަ މާއްދާއަށްވުރެ 99 ވަނަ މާއްދާއިން، މަޖިލީހަށް ލިބޭ ބާރުގެ ދާއިރާ ފުޅަލެވެ.\n2. ސިފައިންގެ ގާނޫނުގެ 17 ވަނަ މާއްދާގެ (ށ) ގެ ދަށުން، ސިފައިން "ޖަވާބުދާރީވާން ޖެހޭނީ"، ޗީފް އޮފް ޑިފެންސް ފޯސްއަށްކަމަށް ބަޔާންކޮށްފައިވިޔަސް، ހަވާލާދީފައިވާ އަކުރުގައި ބަޔާންކުރަނީ، ސިފައިންގެ ޗީފް އޮފް ޑިފެންސް ފޯސްއަށް ޖަވާބުދާރީވާން "ޖެހޭނެ" ކަމުގައެވެ. ޖަވާބުދާރީވާނީ ހަމައެކަނި ޗީފް އޮފް ޑިފެންސް ފޯސްއަށްކަމެއް ބަޔާންކޮށްފައެއް ނުވެއެވެ.\n3. ޗީފް އޮފް ޑިފެންސް ފޯސް ޖަވާބުދާރީވާންޖެހޭނީ މިނިސްޓަރަށް ކަމަށް ސިފައިންގެ ގާނޫނުގެ 11 ވަނަ މާއްދާގެ (ބ) ގައި ވާކަމަށް ބަޔާނުގައިވިޔަސް، މި އަކުރުގައި އޮތީ މިނިސްޓަރަށް ޖަވާބުދާރީވާން "ޖެހޭނެ" ކަމަށެވެ. މިހެން އޮތުމާއި، ޖަވާބުދާރީވާން "ޖެހޭނީ" އޭ އޮތުމާ މުޅިން ތަފާތެވެ.\nޗީފް އޮފް ޑިފެންސް ފޯސް މޭޖާ ޖެނަަރަލް އަބްދުﷲ ޝަމާލް -- ފޮޓޯ: އަވަސް\n4. ވަކިވަކި ސިފައިން ޖަވާބުދާރީ ކުރުވުމަކީ، ސިފައިންގެ އަސްކަރީ ހައިރާކީއާއި ސިފައިންގެ "ޗެއިން އޮފް ކޮމާންޑް"އާއި "ކޮމާންޑް އެންޑް ކޮންޓްރޯލް" އަދި ސިފައިންގެ ތެރޭގައި ޒަމާނުއްސުރެ ގާއިމްކުރެވިފައި އޮތް އުސޫލުތަކާއި ހިލާފް ކަމެއްކަމަށް ބަޔާންކޮށްފައިވެއެވެ. އެހެނަސް، ފާހަގަކުރެވޭ ކަމަކީ، މިކަންކަމަށްވުރެ ގާނޫނުއަސާސީ މަތިވެފައި ދުސްތޫރީ އުސޫލުތަކާއި މަބާދީތައް ބާރުގަދަވާނެކަމެވެ.\nއަދި، ގާނޫނުއަސާސީގެ 238 ވަނަ މާއްދާގައިވާގޮތަށް، ސަލާމަތީ ހިދުމަތްތަކުން މަސައްކަތްކުރާންވާނީ ޖަވާބުދާރީވަނިވި ގޮތެއްގައިކަމަށް އޮތުމުން، އަސްކަރީ ހައިރާކީއާއި، ޗެއިން އޮފް ކޮމާންޑާއި، ކޮމާންޑް އެންޑް ކޮންޓްރޯލް، ޖަވާބުދާރީވަނިވިގޮތަކަށް ރޭވުމަކީ، އެ ރޭވުންތައް ރާވާން، އެތަނާ ހަވާލުވެތިބޭ މީހުންގެ ޒިންމާއެކެވެ.\nއަދި، ކޮންމެ ގާނޫނަކީވެސް އެ ގާނޫނެއްގެ ކުރީގައި ހިނގައިދިޔަ ކަމެއް ރަނގަޅުކުރުމަށްޓަކައި، ނުވަތަ ދިމާވި އުނިކަމެއް ނުވަތަ ހުސްކަމެއް ފޫބެއްދުމަށްޓަކައި، ތަޢާރަފުކޮށްފައިވާ ގާނޫނެއްކަމަށް ބެލުމަކީ، ގާނޫނު މާނަކުރުމުގައި ގަބޫލުކުރެވޭނެ ހަމައެއްކަމަށް، މާނަކުރުމުގެ ހަމަތައް ބަޔާންކުރުމުގެ ގާނޫނުގެ 12 ވަނަ މާއްދާގެ (ހ) ގައި ބަޔާންކޮށްފައިވެއެވެ. އެހެންކަމުން، ސިފައިންގެ ގާނޫނު ފާސްކުރިއިރު، ގާނޫނުއަސާސީގައި މިހާރު އޮތްގޮތަށް، ސިފައިން ޖަވާބުދާރީ ކުރެވޭނޭ ނިޒާމު ކަނޑައެޅިފައިވަނީ ޖަވާބުދާރީ ކުރުމަށް ހޯދައިދިން ހައްލެއްގެގޮތުގައިކަން ބަލާންޖެހެއެވެ.\nސިފައިންގެ އަސްކަރީ ހައިރާކީއާއި ސިފައިންގެ "ޗެއިން އޮފް ކޮމާންޑް"އާއި "ކޮމާންޑް އެންޑް ކޮންޓްރޯލް" އަދި ސިފައިންގެ ތެރޭގައި ޒަމާނުއްސުރެ ޤާއިމްކުރެވިފައި އޮތް އުސޫލުތަކާއި ހިލާފް ކަމެއްކުރާން ސިފައިންނަށް އެންގީކަމަށް އެ މުއައްސަސާއަށް ގަބޫލުކުރެވޭނަމަ، ސިފައިންގެ ގާނޫނުގެ7ވަނަ މާއްދާގެ (ދ) ގައިވާ މަސްއޫލިއްޔަތު އަދާކުރުމުގެ ގޮތުން މަޖިލީހާ މަޝްވަރާ ކުރިކަމެއް އެނގިފައެއްނެތެވެ. އެ އަކުރުގައިވާގޮތުން، ސިފައިންގެ ހިދުމަތް އޭގެ އެންމެ އެކަށީގެންވާ ފެންވަރުގައި ދެމެހެއްޓުމަށް ބޭނުންވާ ދިރާސާކުރުމާއި، މިކަމާގުޅޭގޮތުން ރައްޔިތުންގެ މަޖިލީހާ މަޝްވަރާކުރުމަކީ ސިފައިންގެ މަސްއޫލިއްޔަތެކެވެ.\nރައީސް ނަޝީދަށް ހަމަލާ ދިނުމާއި ގުޅިގެން ސިފައިންގެއިން ބޭއްވި ނޫސްވެރިންގެ ބައްދަލުވުން\n5. ސިފައިންގެ އާންމު ގަވާއިދާ ހަވާލާދީ، އަމިއްލަ ހައިސިއްޔަތުން އެކިއެކި ފަރާތްތަކާ މުއާމަލާތު ކުރުމުގެ އިހުތިޔާރު ލިބިފައި ނުވާކަމަށް ބަޔާންކުރި ނުކުތާއަށް ބަލާއިރު އަންނަނިވި ކަންކަން ފާހަގަކުރެވެއެވެ. (1) ސިފައިންގެ ގަވާއިދަކަށްވުރެ ގާނޫނުއަސާސީން ލާޒިމްކުރާ ކަންކަން އިސްވާނެކަން؛ (2) ވަކިވަކިން ސިފައިން މަޖިލީހަށް ޖަވާބުދާރީވިޔަސް އެކަން އެ ކުރެވެނީ ރަސްމީ ކަމެއްގައި ފަރުދީ ޒިންމާ އުފުލުމުގެ ގޮތުންނެވެ.\n6. ނޫސްބަޔާނުގައި ބަޔާންކުރި އުސޫލުތަކާ ޚިލާފަށް އަމަލުކުރުމަށް ސިފައިންގެ މުއައްސަސާގެ މައްޗަށް ލާޒިމްކުރާ ޝަރުއީ ކޯޓެއްގެ ނިހާއީ ހުކުމެއް ނެތްކަން ފާހަގަކުރި ނުކުތާއަކީ، މުޅި ނޫސްބަޔާނުގެވެސް ގާނޫނީގޮތުން އެންމެ ފޭރާންދެރަ ނުކުތާއެވެ. އެހެނީ، ގާނޫނަކުން އަމަލުކުރާންޖެހޭކަމަށް ބަޔާންކުރާ ކަމެއް ކުރާން ކޯޓުން ނިހާއީ ހުކުމެއް ކުރާންދެން ދައުލަތުގެ މުއައްސަސާތަކުން މަޑުކުރަންޏާ، ގާނޫނުގެ ބޭނުން ކެނޑިގެން ދެއެވެ.\n7. ދެން ފާހަގަކުރެވޭ އަނެއް ނުކުތާއަކީ، ސިފައިންގެ މަސްއޫލިއްޔަތާއި ވާޖިބު އަދާކުރުމުގައި ލިބޭ އެއްވެސް މަޢްލޫމާތެއް، ސިފައިންގެ ގާނޫނުގެ 24 ވަނަ މާއްދާގެ (ނ) ގައި ބަޔާންކޮށްފައިވާ ފަރާތްތަކަށް ފިޔަވައި އެހެން ފަރާތަކަށް ހިއްސާ ކުރުމަކީ ކުށެއް ކަމުގައި ބަޔާންކޮށްފައިވާ ނުކުތާއެވެ. މިތަނުގައި ފާހަގަކުރެވޭ އެއް ނުކުތާއަކީ، ހަވާލާދެވިފައިވާ މާއްދާގެ އަރިމަތީ ސުރުހީއަށް ބެލުމުން، އެ މާއްދާ މަގުސަދަކީ، ގައުމީ ސަލާމަތާބެހޭ މައުލޫމާތު އެއްކުރުމާއި އެ މައުލޫމާތު ހިފެހެއްޓުންކަން އެނގެއެވެ. މުޅި މާއްދާގެ ރޫހަކީ، ކަމާނުބެހޭ ފަރާތަކަށް އެފަދަ މައުލޫމާތެއް ހިއްސާކުރުން މަނާކުރުންކަން ސާފުކޮށް ދޭހައެވެ. އެފަދަ މައުލޫމާތެއް ހިއްސާކުރެވެނީ ހަމައެކަނި (ނ) ގައިވާ ފަރާތްތަކަށްކަމަށްވާނަމަ، ނޫސްބަޔާނުގައިބުނާގޮތަށް އެމުއައްސަސާއިންވެސް މަޖިލީހަށް އެފަދަ މައުލޫމާތެއް ހިއްސާކުރުމަކީ މަނާކަމެކެވެ. އެހެނީ، އެ އަކުރުގައި މަޖިލިސް ހިމެނިފައެއް ނުވެއެވެ.\nބަޑި ހިފައިގެން ފޯރިމަރަމުންދާ ސިފައިނުންތަކެއް -- ފޮޓޯ: އަވަސް އޮންލައިން\nއެއްވެސް ގާނޫނަކީ، ހާއްސަކޮށް، އެގާނޫނެއްގައި ސަރީހަބަހުން އެހެން ލިޔެފައިނެތްހާލަތުގައި، އެހެން އެއްވެސް ގާނޫނަކަށް ނުބަލައި، މުސްތަގިއްލުކޮށް މާނަކުރެވިގެންވާނެ ގާނޫނެއް ނޫނެވެ.\nގާނޫނުއަސާސީގެ 269 ވަނަ މާއްދާގައިވާގޮތުން، ގާނޫނުއަސާސީއަށް އަމަލުކުރާން ފެށުނުއިރު އަމަލުކުރެވެމުންދިޔަ ގާނޫނުތަކުގެ ތެރޭން އަމަލުކުރަމުންދާންވާނީ ގާނޫނުއަސާސީއާ ތައާރަޒުނުވާ ގާނޫނުތަކަށެވެ. އެހެންކަމުން، ސިފައިންގެ ގާނޫނުގެ އެއްވެސް މާއްދާއެއް ނުވަތަ ބައެއް ގާނޫނުއަސާސީއާ ތައާރަޒުވާނަމަ އެ މާއްދާއަކަށް ނުވަތަ ބައަކަށް އަމަލެއް ނުކުރެވޭނެކަން، މި މާއްދާއާއި، ގާނޫނުއަސާސީގެ 268 ވަނަ މާއްދާއަށް ބެލުމުން އެނގެއެވެ.\nއަދި ފާހަގަކުރެވޭ އަނެއްކަމަކީ، ސިފައިންގެ ގާނޫނާއި ކޮންމެ ގާނޫނެއްވެސް މާނަކުރާއިރު، މަޖިލީހުގެ ނިޔަތަށް ބަލަންވާނެކަމެވެ. މިގޮތުން، ގާނޫނުއަސާސީގެ 242 ވަނަ މާއްދާއަށް ރައްޔިތުންގެ ހާއްސަ މަޖިލީހުގައި ބަހުސްކުރެވުނުއިރު، ވަޒީރު، ރައްޔިތުންގެ މަޖިލީހަށް ޖަވާބުދާރީވާންވާނެކަމަށް އޮތްބައި އުނިކުރާން ހުށައެޅުނެވެ. އެކަން އެގޮތަށް ފާހެއް ނުވިއެވެ. އަދި، ޤާނޫނުއަސާސީގެ 239 (ސަލާމަތީ ހިދުމަތްތަކުގެ މައްޗަށް އޮންނަ މަޖިލީހުގެ ބާރު) ގެ (ށ) އަށް ބަހުސްކުރެވުނުއިރު، އެ މާއްދާއޮތްގޮތުން ވަކި ހުދޫދެއްނެތި މަޖިލީހުގެ ބާރު ހިންގޭނެކަމަށް ހުށައެޅުނު އަކުރު އޮތަތީ، އެކަން އިސްލާހުކުރުމަށް ހުށައެޅުނެވެ. އެހެނަސް، އެ އިސްލާހު ފާހެއް ނުވިއެވެ. އަދި، ޤާނޫނުއަސާސީގެ 99 ވަނަ މާއްދާ އެކުލަވާލިއިރު، މައިގަނޑު ކަންބޮޑުވުމެއްކަމަށްވެފައިއޮތީ، ވެރިކަން ހިންގާ ފަރާތް ޖަވާބުދާރީ ކުރުވުމަށްޓަކައި މަޖިލީހުން ކުޅޭ ރޯލަކީ މުހިންމު ރޯލެއްކަމުން އެކަން ޤާނޫނުއަސާސީގައި ކަނޑައެޅުމެވެ. ޤާނޫނުއަސާސީގެ 99 ވަނަ މާއްދާ އެކުލަވާލިއިރު، މަޖިލީހަށް ހާޒިރުވާން އެންގޭ މީހަކު ހާޒިރުނުވެއްޖެނަމަ އެމީހަކާމެދު މަޖިލީހުގެ ގަވާއިދުގައިވާގޮތުގެ މަތިން ފިޔަވަޅުއެޅޭގޮތަށް، އެ މާއްދާއަށް އަކުރެއް އިތުރުކުރާން، އައްޑުއަތޮޅު މެންބަރު މުހައްމަދު އަސްލަމް ހުށައެޅުއްވިއެވެ. އެކަމަކު، އެ އިސްލާހު ފާހެއް ނުވިއެވެ. މަޖިލީހުގެ ގަވާއިދުގެ 166 ގައި މިކަން މިހާރުއޮތީ ބަޔާންކޮށްފައެވެ.\nހާޒިރުނުވެއްޖެނަމަ އެކަމެއް ފުރަތަމަ ހުށައަޅާނީ، ފުލުހަށްތަ؟\nއިމްތިޔާޒުތަކާ ބެހޭ ގާނޫނުގެ4ވަނަ މާއްދާގެ (6) ން އެނގެނީ، ފުލުހުންގެ އިދާރާ މެދުވެރިކޮށް ތަހުގީގުކުރުމަށްފަހު ޕްރޮސިކިއުޓާ ޖެނެރަލަށް ހުށައަޅަންޖެހެނީ، ހަމައެކަނި އެ މާއްދާގެ (5) ގައި ބަޔާންކުރާ މަޖިލީހުގެ މުވައްޒަފުންގެ (މެންބަރުންނެއް ނޫން) ގޮތުގައި މަސައްކަތްކުރާ މީހުން ރަސްމީ ހައިސިއްޔަތުން އަދާކުރަންޖެހޭ ވާޖިބުތައް އަދާކުރުމަށް ހުރަސްއެޅުމާއި ދަތިކުރުމުގެ އަމަލުތައްކަމެވެ. އެ ގާނޫނުގެ 29 ވަނަ މާއްދާގައިވާގޮތުން، އެގާނޫނުގައި ބަޔާންކުރާ އެހެން ކުށްތަކާއި ކަންކަމާމެދު ފިޔަވަޅުއަޅާނީ ޕްރޮސިކިއުޓާ ޖެނެރަލްގެ އޮފީހަށް ހުށައަޅައިގެން ޝަރީއަތް މެދުވެރިކޮށްކަމެވެ. އެހެންކަމުން، މިފަދަ ކަމެއްގައި ތަހުގީގު އިތުރަށް ކުރާން ފެންނަކަމަށް ޕްރޮސިކިއުޓާ ޖެނެރަލަށް ފެނިއްޖެނަމަ، އެކަމެއް ފުލުހުން މެދުވެރިކޮށް ކުރުވުމަކީ އޭނާގެ މަސްއޫލިއްޔަތެކެވެ. އެއީ، މަޖިލީހުން ކުރާންޖެހޭ ކަމެއް ނޫނެވެ.\nކުރީގެ ހެލްތް މިނިސްޓަރު އަބްދުﷲ އަމީނު މަޖިލީހަށް ހާޒިރުނުވި މައްސަލައިގައިވެސް، ޕްރޮސިކިއުޓާ ޖެނެރަލްވަނީ، އެކަން ތަހުގީގުކުރުމަށް ފުލުހުންނަށް ހުށައަޅައިފައެވެ. އޭނާ ހަވާލާދެއްވާފައިވަނީ، ޖިނާއީ އިޖުރާއަތުގެ ޤާނޫނުގެ5ވަނަ މާއްދާއަށެވެ. މިކަމުން އެނގެނީ، އެއްބާވަތެއްގެ ކަމެއްގައި، ޕްރޮސިކިއުޓަރ ޖެނެރަލް ދެގޮތަކަށް ޢަމަލުކުރައްވާފައިވާކަމެވެ.\nރައްޔިތުންގެ މަޖިލީހުގެ އިމްތިޔާޒް އަދި ސުލޫކް ކޮމިޓީއަށް ކުރީގެ ހެލްތް މިނިސްޓަރު އަބްދުﷲ އަމީން ހާޒިރުކޮށްފައި -- ފޮޓޯ: މަޖިލިސް\nމިތަނުގައި އެހެން ނުކުތާއެއް ފާހަގަކޮށްލާނަމެވެ. ޖިނާއީ އިޖުރާއަތުގެ ޤާނޫނު ފާސްކޮށްފައިވަނީ، އިމްތިޔާޒުގެ ޤާނޫނުގެ ކުރިންކަމުގައިވިޔަސް، ޖިނާއީ އިޖުރާއަތުގެ ޤާނޫނުގެ 212 ވަނަ މާއްދާގެ (ނ) އަށް ބެލުމުން އެނގެނީ، އިމްތިޔާޒުގެ ޤާނޫނުގައި ކަނޑައަޅާފައިވާ އުސޫލުތައް އިސްވާނޭކަމެކެވެ.\nއަނެއްކަމަކީ، މަޖިލީހަކީ ދައުލަތުގެ ވަކި ބާރެއްކަމުގައިވީހިނދު، މިވަރުގެ ބުންޔާދީ، ނުވަތަ އެތަނުގެ މުސްތަޤިއްލުކަމާއި ވިރާސީ ހިމާޔަތްތެރިކަމުގެ މިވަރުގެ ކަމެއްގައި، ޕްރޮސިކިއުޓަރ ޖެނެރަލް އަށް، މައުޟޫޢީގޮތުން މި ކަމުގެ ތެރެއަށް އެހައިބޮޑަށް ވަދެވޭގޮތަށް ޤާނޫނުއަސާސީއާއި ޤާނޫނުތައް މާނަކޮށްގެން ނުވާނެކެމެވެ.\nޑެޕިއުޓީ މިނިސްޓަރު ސޮއިކޮށް މަޖިލީހަށް ސިޓީއެއް ފޮނުވުން\nމިހާ ސާފު ކަމެއްގައި، އެކަމެއް ނުކުރެވޭނެކަމަށް ޑިފެންސް މިނިސްޓްރީން އެންގުމަކީ، އެއީ މަޖިލީހުގެ އިމްތިޔާޒަށް އުނިކަން ލިބޭފަދަ އަމަލެކެވެ. އެއީ، ސިފައިންގެ ލަފާދޭ މަޖިލީހުން ނިންމައިގެން އެއަށް ބިނާކޮށް ފޮނުވި ސިޓީއެއްކަމަށްވިޔަސް، އެކަމުގައި ވަޒީރު ޒިންމާ ނަގާންޖެހެއެވެ.\nނޫސްބަޔާނަށް، ޗީފް އޮފް ޑިފެންސް ފޯސް ޒިންމާ ނަގާން ޖެހެއެވެ. ޖަވާބުދާރީވަނިވިގޮތަށް ސިފައިންގެ ހިދުމަތް ހިންގާކަން ކަށަވަރުކުރުމަކީ ރައީސުލްޖުމްހޫރިއްޔާގެ ޒިންމާއެކެވެ.\nރައްޔިތުންގެ މަޖިލީހަށް ސަރުކާރުން ފޮނުވާ ސިޓީތަކުގައި ރައީސުލްޖުމްހޫރިއްޔާ ސޮއިކުރުމާއި، ވުޒާރާއަކުން ފޮނުވާ ސިޓީއެއްނަމަ ސީދާ ވަޒީރު ސޮއިކުރުމަކީ ދިވެހިރާއްޖޭގެ ބަރުލަމާނީ ޙަޔާތް އެންމެ ދަންނަ ގޮތެވެ. އެ މަޖިލީހަށް، ވުޒާރާއަކުން ވަޒީރުނޫންމީހަކު ސޮއިކޮށް ލިޔުމެއް ފޮނުވަންވާނީ، އެނޫންގޮތެއް ނެތިގެންނެވެ. އެހެންނޫންނަމަ، އެއީ އެ މަޖިލީހުގެ ޤަދަރުކުޑަކުރުންކަމުގައި ބެލެވިދާނެއެވެ.\nމުޅި ނޫސްބަޔާނުން ފެނުނީ، އަސްކަރިއްޔާތަކުގެ ޒިންމާތައް އަދާކުރުމުގައި ބަލައިގަނެވޭ އުސޫލުތައްކަމުގައިވާ، ފަރުދީ ޒިންމާ (އިންޑިވިޑުއަލް ރެސްޕޮންސިބިލިޓީ) އާއި، ސުޕީރިއަރ ނުވަތަ ކޮމާންޑް ރެސްޕޮންސިބިލިޓީ ފަދަ އަސްކަރިއްޔާގެ ޖަވާބުދާރީކުރުވުމާއި ޒިންމާއުފުލުމާގުޅޭ އުސޫލުތަކާ ބީރައްޓެހިކޮށް ގާނޫނު މާނަކުރިތަނެވެ.\nމަތީގައި ބަޔާންކޮށްފައިވާ ކަންކަން މިހެން ހުރީތީ، ވަކިވަކި ސިފައިން ހާޒިރުކުރާން އެންގުމުން އެކަމަށް އިޖާބަ ނުދިނުމަކީ، ގާނޫނުއަސާސީއާއި، އިމްތިޔާޒުގެ ގާނޫނާ ހިލާފުވުމެވެ. އަދި، ސިފައިންގެ ގާނޫނުގެ 8 ވަނަ މާއްދާގެ (ށ) އާއި (ނ) ގައި ލާޒިމްކުރާ ވާޖިބުތައް އަދާކުރުމުން ބަރީއަވުމެވެ. އަދި، ނޫސްބަޔާނާގުޅިގެން ހިނގާދިޔަ ކަންކަމުން ފެނުނީ، ދުސްތޫރީ އަދި ޕަބްލިކް ލޯ މާނަކުރުމުގެ އުސޫލުތަކާއި ބީރައްޓެހިކޮށް، ހަނިވިސްނުމަކުން އެފަދަ ގާނޫނުތައް ރާއްޖޭގައި މާނަކުރާކަމެވެ. އަދި މަޖިލީހަށްވެސް، މަޖިލީހުގެ އަސްލު ބާރުތަކާއި ޒިންމާތަކާއި ހައިބަތު ރަނގަޅަށް އޮޅުންނުފިލާކަމެވެ.\nޕޮލިޓިކްސް ޕާލިމެންޓް އިންކުއަރީ ހިޔާލު


ا ل ر (މި އަކުރުތަކުގެ مراد ދެނެވޮޑިގެންވަނީ اللَّه އެވެ.) މިއީ حكمة ތެރި ފޮތުގެ (އެބަހީ: قرآن ގެ) آية ތަކެވެ.\nމީސްތަކުންނަށް إنذار ކުރެއްވުމަށާއި، إيمان ވެއްޖެ މީސްތަކުންނަށް އެއުރެންގެ ވެރިރަސްކަލާނގެ حضرة ގައި އިސްކަމާއި، މަތިވެރި مقام ހުރިކަމުގެ އުފާވެރި خبر ދެއްވުމަށް، ތިމަންރަސްކަލާނގެ އެއުރެންގެ ތެރެއިން ފިރިހެނަކަށް، وحى އިއްވެވިކަން މީސްތަކުންނަށް عجائب އަކަށްވީހެއްޔެވެ؟ كافر ވި މީހުން ބުނެފޫއެވެ. ހަމަކަށަވަރުން، މިއީ (އެބަހީ: محمد ގެފާނީ) ފާޅުވެ بيان ވެގެންވާ ޖާދޫގަރެކެވެ.\nހަމަކަށަވަރުން، ތިޔަބައިމީހުންގެ ވެރިރަސްކަލާނގެއީ، اللَّه އެވެ. އެކަލާނގެއީ، އުޑުތަކާއި ބިން ހަ ދުވަހުގެ ތެރޭގައި ހެއްދެވި ރަސްކަލާނގެއެވެ. ދެން عرش ގެ މައްޗަށް އެކަލާނގެ استواء ވެވޮޑިގެންވިއެވެ. އެކަލާނގެ (އެންމެހާ) ކަންތައްތައް މިންވަރު ކުރައްވައި تدبير ކުރައްވަތެވެ. އެކަލާނގެ إذن ފުޅަށް ފަހުގައި މެނުވީ (އެއްވެސް މީހަކަށް شفاعة ތެރިވާނޭ) شفاعة ތެރިޔަކު ނުވެއެވެ. އެއީ ތިޔަބައިމީހުންގެ ވެރި اللَّه އެވެ. ފަހެ، ތިޔަބައިމީހުން އެކަލާނގެއަށް އަޅުކަން ކުރާށެވެ! ފަހެ، ތިޔަބައިމީހުން ހަނދުމަ ނުކުރަނީހެއްޔެވެ؟\nއެކަލާނގެއީ، އަލިކަމެއްކަމުގައި އިރު ލައްވައި، ނޫރެއްކަމުގައި ހަނދު ލެއްވި ރަސްކަލާނގެއެވެ. އަދި އެ ހަނދު ހިނގުމަށް منـزل ތަކެއް މިންވަރުކުރެއްވިއެވެ. (އެއީ) ތިޔަބައިމީހުން އަހަރުތަކުގެ عدد އާއި (މައްސަރުތަކާއި ދުވަސްތަކުގެ) حساب ދެނެގަތުމަށްޓަކައެވެ. حق ގޮތުން މެނުވީ، اللَّه، އެތަކެތި ނަހައްދަވައެވެ. އެނގޭބަޔަކަށް އެކަލާނގެ آية ތައް تفصيل ކޮށްދެއްވަތެވެ.\nހަމަކަށަވަރުން، ރޭދުވާ ތަފާތުވުމުގައްޔާއި އުޑުތަކާއި، ބިމުގައި اللَّه ހެއްދެވި (އެންމެހައި) ތަކެތީގައި، تقوى ވެރިވާ ބަޔަކަށް دليل ތަކެއްވާކަން ކަށަވަރެވެ.


MACL Ge Kanbalun Hevifai! - Vaguthu\nއެމްއޭސީއެލްގެ ކަނބަލުން ހެވިފައި!\nބައިނަލްއަގްވާމީ ފެންވަރުގައި ފާހަގަ ކުރާ އަންހެނުންގެ ދުވަހުގެ މުނާސަބަތުގައި އެމްއޭސީއެލް އިން އެކުންފުނީގެ އަންހެން މުވައްޒަފުންނަށް އަމާޒުކޮށްގެން ހާއްސަ ހަރަކާތްތަކެއް ރާވައިފިއެވެ.\nއެމްއޭސީއެލްގެ ހާއްސަ ހަރަކާތްތައް ފަށާފައި ވަނީ މިއަދު ހެނދުނު އަންހެން ކަނބަލުންނަށް ވެލާނާ އިންޓަނޭޝަނަލް އެއާޕޯޓުގައި ބޭއްވި ހެނދުނުގެ ހާއްސަ ނާސްތާއަކުންނެވެ. މި ހަރަކާތް ކުރިއަށް ގެންގޮސްފައި ވަނީ ހެނދުނު 7:30 އިން 9:30 އަށެވެ.\nމީގެ އިތުރުން މިއަދު 10:30 އިން 12:00 އަށް އެކުންފުނީގެ ކޯޕަރޭޓު އޮފީހުގައި އަންހެނުންގެ ދުވަހުގެ މުނާސަބަތުގައި ވަނީ ްހާއްސަ ފޯރަމްއެއް ބާއްވާފައެވެ. މި ފޯރަމްގައި މުހިންމު މައުޟޫތަކުގެ މައްޗަށް މަޝްވަރާ ކޮށްފައި ވެއެވެ.\nމީގެ އިތުރުން މިއަދު ހަވީރުވެސް ހާއްސަ ހަރަކާާތްތަކެއް ބޭއްވުމަށް ވަނީ ރާވާފައެވެ. އެގޮތުން އެ ހަރަކާތްތައް ފެށުމުގެ ގޮތުން މިއަދު ހަވީރު 16:00ގައި ބާއްވާ ރަސްމިއްޔާތަށް ފަހު 16:30 ގައި އެ ހަރަކާތްތައް ފަށާނެވެ. އެ ހަރަކާތްތަކުގެ ތެރޭގައި، ޒުމްބާ، ބޭޓަން ރިލޭ، ބަން އީޓިން، ސެކް ރޭސް، ޓަގް އޮފް ވޯ، އަދި ސޭންޑްވިޗް މޭކިން ހިމެނެއެވެ.\nއެއަށްފަހު މިއުޒިކާއި ތަފާތު މުނިފޫހިފިލުވުމުގެ ހަރަކާތްތައް ހިމެނޭ ސްޓޭޖް ޝޯއެއް މިރޭ ބޭއްވުމަށް ވަނީ ހަމަޖެހިފައެވެ. ސްޓޭޖް ޝޯއަށް ފަހު ކަނބަލުންނަށް ހާއްސަކޮށްގެން ރޭގަނޑުގެ ނާސްތާއެއް ބޭއްވުމަށް ވަނީ ނިންމާފައެވެ.\nއަންހެނުންގެ ދުވަހުގެ މުނާސަބަތުގައި އެމްއޭސީއެލް އިން ކުރިއަށްގެންދާ ހަރަކާތްތައް މިރޭ 23:30 އާ ހަމައަށް ކުރިއަށްދާނެއެވެ.


Messi Barcelona dhookollanee\nމެސީ ބާސެލޯނާ ދޫކޮށްލަނީ\n26 އޯގަސްޓް 2020 - 09:26:13\nއާޖެންޓީނާގެ ފޯވާޑް ލިޔޮނަލް މެސީ، ބާސެލޯނާ ދޫކޮށްލަން ނިންމައި ކްލަބަށް އެކަން އަންގައިފި އެވެ. ބީބީސީން ރިޕޯޓުކޮށްފައިވާ ގޮތުގައި މެސީގެ ފަރާތުން ކުލަބަށް ރަސްމީކޮށް އެކަން އެންގީ އަންގާރަ ދުވަހު އެވެ.\nބީބީސީން ބުނި ގޮތުގައި އަންގާރަ ދުވަހު މެސީ ވަނީ އޭނާގެ ކޮންޓްރެކްޓްގެ ފްރީ ޓްރާންސްފާ މާއްދާއަށް އަމަލުކުރަން ބޭނުންވާކަން ކްލަބަށް އަންގާފަ އެވެ. އެ މާއްދާގައި އޮންނަ ގޮތުން ފްރީ ޓްރާންސްފާ އެއްގައި ބާސާ ދޫކޮށްލުމަށް މެސީއަށް އޮތް މުއްދަތު ހަމަވެއްޖެ އެވެ. އެހެންކަމުން މި ކަމުގައި ބާސާއާ މެސީއާ ދެމެދު ގާނޫނީ މައްސަލަތަކެއް އުފެދިގެންދާނެ ކަމަށް ބެލެވެއެވެ.\nއާޖެންޓީނާގެ، މެސީއަކީ 2004 ވަނަ އަހަރުން ފެށިގެން ބާސާއަށް ކުޅެމުން އަންނަ ކުޅުންތެރިއެކެވެ. ވޭތުވެ ދިޔަ ސީޒަންތަކުގައި އޭނާވެފައި ވަނީ ބާސާގެ އެންމެ މުހިއްމު ކުޅުންތެރިޔާއަށެވެ. އޭނާވަނީ ބާސާއާއި އެކު ހަތަރު ފަހަރު ޗެމްޕިއަންސް ލީގު ކާމިޔާބުކޮށްފެއެވެ.\nގްރަނާޑާ އަތްދަށުވެ ބާސާއިން ފުރުސަތު ނަގާލައިފި\nކުޅުންތެރިއަކަށް ހަމަލާދީގެން މެސީއަށް ރަތް ކާޑު\nސްޕެނިޝް ސުޕާ ކަޕުގެ ފައިނަލުގައި އެއްކޮޅުން ބާސާ\nއަންސޫ ފާޓީ ހަތަރު މަހަށް ކުޅުމަށް ދުރަށް


މައުމޫނު ފަސްދާނުލުމުގެ ކުރިން ތަރިކަ މުދަލުން ދަރަނި ދައްކަވަން ޖާބިރު އެދިއްޖެ\nހަމަ ނިއުސް 26 އޯގަސްޓް 2020\nކުރީގެ ރައީސް މައުމޫން އަބްދުލްގައްޔޫމް ފަސްދާނުލެއްވުމުގެ ކުރިން ނަންގަވާފައިވާ ދަރަނި ދެއްކެވުމަށް، މައުމޫންގެ ދަރިކަލުން ޣައްސާން މައުމޫންގެ އަރިހުން، ކާށިދޫ ދާއިރާގެ މެންބަރު ޢަބްދުﷲ ޖާބިރު އެދިލައްވައިފިއެވެ.\nރައީސް މައުމޫން ކޮވިޑަށް ޕޮޒިޓިވްވެފައިވާކަން ހާމަ ކުރައްވާފައި ވަނިކޮށް ޖާބިރު ވަނީ މައުމޫނު ފަސްދާުލެއްވުމުގެ ކުރިން އޭނާގެ އަތުން ނެންގެވި ފައިސާ ދެއްކެވުމަށް ޣައްސާނުގެ ކިބައިން އެދިލައްވާފަ އެވެ. އަދި ކިބިގަސްދޮށުގޭ ރަޖިސްޓްރީ ދޭން ވާނެ ކަމަށާއި ތަރިކަ މުދަލުން އޭނާއަށް ހައްގުވާ 29 މިލިއަން ދޭން ވާނެ ކަމަށް ޣައްސާނާއި ފޯނުން ގުޅުއްވައި ޖާބިރު ވިދާޅުވި އެވެ. ޖާބިރު ފޯނުން ގުޅުއްވާ ދެއްކެވި ވާހަކަފުޅުގެ އޯޑިއޯ ރެކޯޑިންގ އާއެކު ޣައްސާން ވަނީ ޓްވީޓު ކުރައްވާފަ އެވެ.\nއާދެ ޣައްސާން އަޅުގަނޑު ޖާބިރު އިނގޭތޯ. ބައްޕަ ކޮވިޑް ޖެހުނު ވާހަކަ އަޑުއެހިން. އަޅުގަނޑު ހިތާމަކުރަން އިނގޭތޯ. ކިނބިގަސްދަށުގެ ރަޖިސްޓްރީ ދޭންވާނީ އިނގޭތޯ އޭނާ ބައްޕަ ވަޅުލުމުގެ ކުރީގައި އެކަންކަން ހަމަޖައްސަވަން ވާނެ. ސުބްހާނަﷲ. މަނިކުފާނު ވިދާޅުވީ ބައްޕަގެ ދަރަންޏަކީ ތިމަންނަ ޒިންމާއުފުލަންޖެހޭ އެއްޗެއް ނޫނޭ. ރާއްޖޭގެ ވެރިކަމަށް އަންނަންތާ ތިއުޅެނީ. މައުމޫން އަބްދުލްގައްޔޫމަށް ކޮވިޑް ޖެހިއްޖެކަމުގެ ޚަބަރުތައް އަޅުގަނޑު މި އަޑުއަހަމުންދަނީ. މަނިކުފާނު ހަނދާން ބަހައްޓައްޗޭ ތަރިކަ މުދަލުން އަޅުގަނޑުގެ ހައްގު ދޭންވާން. އޮނަތިރީސް (29) މިލިއަން ބައްޕަ ނަގާފައިހުރީ. އެވާހަކަ ހަނދުމަފުޅު ކޮށްދެއްވައްޗޭ.\nޣައްސާންގެ އެ ޓްވީޓެއްގައި ވިދާޅުވީ މަޖިލިސްތެރޭގައި ޖާބިރު ދައްކަވާ ގިނަ ވާހަކަތައް އެއީ ސަމާސާ ކަމަށް ހީކުރެއްވި ކަމަށާއި ނަމަވެސް އާއިލާއަށް ދިމާވެފައިވާ ހާސް ކަމުގެ ވަގުތު ޖާބިރުގެ ހިތްޕުޅުގެ ހަގީގީ ކުލަވަރު ދައްކަވާފައިވާ ކަމަށެވެ.\nއަރުޝީފަށް ނެގީ 26/08/2020 10:18\nއެންމެފަހުން އަޕްޑޭޓްކުރީ 26/08/2020 10:18\nފަޒީނާ އަހުމަދު7މިނެޓު ކުރިން\nޙުސައިން އަފްޝަން 22 މިނެޓު ކުރިން


ޖުލައި 2018ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nޖުލައި 2018ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް\nޖުލައި 2018ގައި މިނިސްޓްރީ އޮފް ޖެންޑަރ އެންޑް ފެމިލީއަށް ޖުމުލަ 290 މައްސަލަ ރިޕޯޓުކޮށް އެޓެންޑްކޮށްފައިވެއެވެ.\nކުޑަކުދިންނަށް ކުރާ އެކި ބާވަތުގެ އަނިޔާއާ ގުޅޭ 152 މައްސަލަ މިދިޔަ މަހު ވަނީ ރިޕޯޓުކޮށްފައެވެ. މިއީ ޖުލައި މަހު ރިޕޯޓުކޮށްފައިވާ ޖުމުލަ މައްސަލަތަކުގެ 52 އިންސައްތައެވެ.\nމި ބާވަތުގެ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައި ވަނީ ޖިންސީ ހާނީއްކައިގެ މައްސަލަތަކެވެ. މި ގޮތުން މި ބާވަތުގެ 51 މައްސަލަ ރިޕޯޓުކޮށްފައިވެއެވެ.\nމި ބާވަތުގެ މައްސަލަތަކުގެ އިތުރުން ޖިސްމާނީ ހާނީއްކައިގެ 42 މައްސަލަ، އިހުމާލުވުމުގެ 42 މައްސަލަ، ނަފްސާނީ ހާނީއްކައިގެ9މައްސަލަ، އެހެން ކުދިންގެ ފަރާތުން ގަނާލިބުމުގެ އަދި ފުރައްސާރައިގެ ޝިކާރައަކަށްވުމުގެ5މައްސަލަ، ގެވެށި އަނިޔާ ކުރާތަން ދެއްކުން ނުވަތަ ފެނުމުގެ2މައްސަލަ އަދި ކުދިން ދޫކޮށްލައިފައި ދިޔުމުގެ 1 މައްސަލަ ހިމެނެއެވެ.\nޙައްޤުތަކުން ކުޑަކުދިން މަޙްރޫމުކުރުމުގެ 13 މައްސަލަ މިދިޔަ މަހު ވަނީ ހުށަހަޅައިފައެވެ. އެއީ ތަޢުލީމަށް ހުރަސް އެޅުމުގެ 12 މައްސަލަ އަދި ޞިއްޙީ ފަރުވާއަށް ހުރަސްއެޅުމުގެ 1 މައްސަލައެވެ.\nޢާއިލީ 21 މައްސަލަ މިދިޔަ މަހު މިނިސްޓްރީއަށް ވަނީ ހުށަހަޅައިފައެވެ. މިއީ ޖުލައި 2018ގައި ރިޕޯޓުކޮށްފައިވާ މައްސަލަތަކުގެ ޖުމުލަ7އިންސައްތައެވެ.\nމި ފަދަ މައްސަލަތަކުގެ ތެރޭގައި ކުދިން ބެލުމުގައި ދިމާވާ 12 މައްސަލައާއި ޙަޟާނާ ނުވަތަ ކުދިންނާ ބައްދަލުނުކުރެވޭ9މައްސަލަ ހިމެނެއެވެ.\nއެކި ބާވަތުގެ ކުށް ކުރާ ކުޑަކުދިންގެ 20 މައްސަލަ މިދިޔަ މަހު މިނިސްޓްރީއަށް ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރޭގައި ވައްކަންކުރުމުގެ5މައްސަލަ، މަސްތުވާތަކެތި ބޭނުންކުރުމުގެ4މައްސަލަ، މާރާމާރި ހިންގުމުގެ3މައްސަލަ، ތޫނު އެއްޗެހި ގެންގުޅުމުގެ3މައްސަލަ އަދި ތަންތަނަށާއި ތަކެއްޗަށް ގަސްދުގައި ގެއްލުންދިނުމުގެ2މައްސަލަ ހިމެނެއެވެ.\nކުޑަކުދިންގެ އަޚުލާޤާ ގުޅުން ހުރި 18 މައްސަލަ މިދިޔަ މަހު ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރޭގައި ސްކޫލަށް ދާން ބޭނުން ނުވުމުގެ7މައްސަލަ، ގެއިން ނުކުމެގެން ދިޔުމުގެ6މައްސަލަ އަދި ގަނާކުރުމުގެ2މައްސަލަ ހިމެނެއެވެ.\nމި ފަދަ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައި ވަނީ އެކި ބާވަތުގެ ޖިސްމާނީ އަނިޔާކުރުމުގެ މައްސަލަތަކެވެ. މި ބާވަތުގެ 24 މައްސަލަ މި މުއްދަތުގެ ތެރޭގައި ރިޕޯޓުކޮށްފައިވެއެވެ.\nމީގެ އިތުރުން، ބިރު ދެއްކުމަށް ކުރާ އެކިކަންކަމުގެ 8 މައްސަލަ، ނަފްސާނީ އަނިޔާކުރުން ނުވަތަ އަނގަބަހުން ކުރެވޭ އަނިޔާގެ3މައްސަލަ، އިހުމާލުވުމުގެ3މައްސަލަ، ބާރާއި ނުފޫޒު ފޯރުވުމުގެ2މައްސަލަ، މުދާ ހިފެހެއްޓުމާއި މުދަލަށް ގެއްލުންދިނުމުގެ2މައްސަލަ، ޖިންސީ ހާނީއްކަކުރުމުގެ 1 މައްސަލަ، ނަހަމަ ގޮތުގައި ބޭނުންކުރުމުގެ 1 މައްސަލަ، މާލީ އަދި އިޤްތިޞާދީ ފުދުންތެރިކަން ފޯރުކޮށްދިނުމުގައި ހުރަސްއެޅުމުގެ 1 މައްސަލަ ހިމެނެއެވެ.\nއެއީ އުމުރުން ދުވަސްވީ މީހުންނަށް އަޅައިލުމާއި އެހީތެރިކަން ބޭނުންވެގެން ހުށަހަޅައިފައިވާ9މައްސަލައަކާއި ނުކުޅެދުންތެރިކަން ހުންނަ މީހުންނަށް އަޅައިލުމާއި އެހީތެރިކަން ބޭނުންވެގެން ހުށަހަޅައިފައިވާ5މައްސަލައެވެ.\n30 އޮގަސްޓު 2018\nދައުލަތުގެ ބެލުމުގެ ދަށުގައި ދިރިއުޅޭ ކުދިންނާއެކު ޢީދުގެ ހަރަކާތްތަކުގައި މިނިސްޓަރ ޒެނީޝާ ބައިވެރިވެވަޑައިގެންފި →\n← އޯޓިޒަމް ހުންނަ ކުދިންގެ ހުނަރު ދައްކައިލުމުގެ ގޮތުން ބާއްވާ މައުރަޒު “އާޓް އޮފް މައިންޑް 2018” މިއަދު ފަށައިފި


Anhen dhariaku nethumuge hithaama filee ajaibeh fadha gothakun | Mihaaru\nރިކްޝާ ދަމާ ބަބްލޫ\nއަންހެން ދަރިއަކު ނެތުމުގެ ހިތާމަ ފިލީ އަޖައިބެއް ފަދަ ގޮތަކަށް\n06 ޖޫން 2017 - 07:556comments\nމިއީ ރިކްޝާ ދަމާ ބަބްލޫ ޝޭޚްގެ ވާހަކަ އެވެ. އުމުރުން 55 އަހަރުގެ ބަބްލޫގެ ވާހަކަ ބަންގަލަދޭޝްގެ ފޮޓޯގްރާފަރެއް ކަމަށްވާ ޖީއެމްބީ އާކާޝް އޭނާގެ ފޭސްބުކް ޕޭޖްގައި ލިޔެފައިވެ އެވެ.\nބަބްލޫ ބުނެފައިވާ ގޮތުގައި އޭނާ އަބަދުވެސް އަންހެން ދަރިއަކު ބޭނުންވި އެވެ. ނަމަވެސް ލިބުނީ ތިން ފިރިހެންދަރިންނެވެ. އަންހެން ދަރިން ލިބޭނީ ވަރަށް ނަސީބުގަދަ މީހުންނަށޭ ބަބްލޫ އަބަދުވެސް އޭނާގެ އަންހެނުން ގާތު ބުނާ ކަމަށްވެ އެވެ.\nރިކްޝާ ދަމާ މީހެއްގެ ގޮތުގައި 30 އަހަރު ބަބްލޫ މަސައްކަތް ކުރިއިރު ރެކްޝާއަށް ގިނައިން އަރަނީ ވަރަށް ރުޅިގަދަ މީހުން ކަމަށް ބަބްލޫ ފާހަގަ ކުރި އެވެ. ގިނަ މީހުން ދަނީ އޭނާއާ ދިމާލަށް އެއްޗެހި ގޮވައިފަ އެވެ.\nއެއްދުވަހަކު ބައްޕައަކު އޭނާގެ އަންހެންދަރިފުޅު ގޮވައިގެން އައިސް ބަބްލޫގެ ރެކްޝާއަށް އެރުވި އެވެ. ދަރިފުޅު ކޮލެޖަށް ގެންގޮސްދޭން އެ ބައްޕަ އެދުނެވެ. ދަރިފުޅު ގޮވައިގެން ދާއިރު މަގުމައްޗަށް ބަލައިގެން ދުއްވުމަށް ބަބްލޫ ކިބައިން އެ ބައްޕަ އެދުނެވެ. އަދިބާރަށް ހިފަހައްޓައިގެން އިނުމަށް ދަރިފުޅު ގާތު ބުންޏެވެ. ދަރިފުޅަށް އަނިޔާއެއް ވެދާނެތީ މަޑުން ރިކްޝާ ދަމަން ބަބްލޫ ކައިރީ ބައްޕަ އެދުނެވެ.\nރިކްޝާ ދަމަމުން ވަކި ހިސާބަކަށް ދިޔަތަނާ ފަހަތުގައި އިން ކުއްޖާ ވަރަށް ގަދަޔަށް ރޯން ފެށި އެވެ. ބަބްލޫ ފަހަތަށް އެނބުރި، ވީ ކިހިނެއްތޯ އެހުމުން އެ ކުއްޖާ އޭނާއާ ދިމާލަށް އެއްޗެހި ގޮވައިގަތެވެ. އަދި ފަހަތަށް އެނބުރި ނުބަލަން ބުންޏެވެ. އިރުކޮޅަކުން ރިކްޝާ ހުއްޓަން ބުނެފައި އެ ކުއްޖާ ކޮންމެވެސް މީހަކަށް ފޯނުން ގުޅަން މަސައްކަތްކުރަން ފެށި އެވެ. އޭރު އެ ކުއްޖާ ވަރަށް ބާރަށް ރޮމުން ހަޅޭއްލަވަމުން ދިޔަ އެވެ.\nވެގެން އުޅޭ ގޮތް އެ ހިސާބުން ބަބްލޫ އަށް އެނގިއްޖެ އެވެ. މިއީ ރައްޓެހިވެގެން އުޅޭ ފިރިހެން ކުއްޖާއާ އެކު ފިލަން މަސައްކަތްކުރާ އަންހެންކުއްޖެކެވެ. އެންމެ ފަހު ވަގުތު ފިރިހެންކުއްޖާ ދައްކާނުލީ އެވެ.\nކުއްލިއަކަށް އެ ކުއްޖާ ރިކްޝާއިން ފުންމާލައިގެން ރޭލު ދަގަނޑާ ދިމާލަށް ދުއްވައިގަތެވެ. ބަބްލޫއަށް ދޭންވާ ފައިސާ ސީޓުމަތީގައި ބަހައްޓާފަ އެވެ. އެ ކުއްޖާގެ ބައްޕަ ވާނެ ދެރަ ހިތަށް އަރާފައި ބަބްލޫ ވަރަށް ދެރަވި އެވެ. އަދި އޭނާގެ އަންހެން ދަރިއަކު ނެތީތީ އެދުވަހު ފުރަތަމަ ފަހަރަށް އުފާވި އެވެ.\nނަމަވެސް އެތަނުން ދާކަށް އޭނާއަކަށް ނުކެރުނެވެ. އެ ކުއްޖާގެ ބައްޕަ އެދުނު ކަންކަމުގެ މަތިން ބަބްލޫ ހަނދާންވި އެވެ. އެހެންވެ ވެހިކަލް ޕާކްކޮށްފައި ކުއްޖާގެ ފަހަތުން ދުއްވައިގަތެވެ. އޭރު އެ ކުއްޖާ ރޭލު ދަގަނޑުމަތިން ލާފައި ދަނީ އެވެ. އޭރު އެ ކުއްޖާ އަށް ދެވެނީ ބަލި މީހަކު ދާހެން މަޑުމަޑުންނެވެ.\nބަބްލޫ އެ ކުއްޖާއާ އަރާ ހަމަކޮށްފައި އޭނާއާ އެކު އަންނަން އެދުނެވެ. ނަމަވެސް ބަބްލޫއާ ދިމާލަށް ހަޅޭއްލަވަން ފެށި އެވެ. އަދި ވަރަށް ބާރަށް ރޯން ފެށި އެވެ. އެ ހިސާބުގަނޑުން މީހެއްގެ ހިލަމެއް ވެސް ނުވެ އެވެ. އެހެންވެ އެތަނަށް އެ ކުއްޖާ ދޫކޮށްލާފައި ދާކަށް ބަބްލޫއަކަށް ނުކެރުނެވެ.\nއެ ކުއްޖާ ރޯނެ ވަރަކަށް ރޯން ބަހައްޓާފައި ބަބްލޫ ތަންކޮޅެއް ދުރުގައި ބަލަން ހުރީ އެވެ. ތިން ގަޑިއެއްހާއިރު އެގޮތަށް އެތާ ތިބިއިރު ރޭލެއް ނަޔަސް ދެންމެ ދެންމެ ވާރޭ އޮއްސާލާފާނެ ހެން ހީވާ ވަރަށް މޫސުން ގޯސްވި އެވެ.\nނަމަވެސް ވާރޭ ވެހެން ފެށުމުގެ ކުރިން އަންހެންކުއްޖާ ބަބްލޫ ގާތު ރިކްޝާ ގެންނަން ބުންޏެވެ. އޭގެ ފަހުން އެ ދެ މީހުން އެއްވެސް ވާހަކައެއް ނުދައްކަ އެވެ. ވިއްސާރައިގައި ރިކްޝާ ދަމަމުން ގޮސް އަންހެންކުއްޖާގެ ގޭދޮށަށް ރިކްޝާ މަޑުކޮށްލުމުން އެއިން ފައިބައިގެން ގެއަށް ވަނުމުގެ ކުރިން އަންހެންކުއްޖާ ބަބްލޫ ކައިރީ ބުންޏެވެ. "ބޭބޭ އެވެ. އަހަރެން އުޅޭ ހިސާބަކަށް ދެން ދުވަހަކުވެސް ނާންނައްޗެވެ. އަދި އަހަންނަކީ ދަންނަ މީހަކަށް ވެސް ނުހަދައްޗެވެ."\nބަބްލޫ އިސްދަށަށް ޖަހާލާފައި ގެއާ ދިމާލަށް މިސްރާބު ޖެހި އެވެ. އެ ދުވަހު އޭނާއަށް ކުރި އަސަރުން އެއްވެސް މީހަކާ ވާހަކައެއް ވެސް ނުދެއްކުނެވެ. އަދި ކާ އެއްޗެއް ވެސް އަރުން ނުދިޔަ އެވެ.\nއޭގެ އަށް އަހަރު ފަހުން އެއްދުވަހަކު ބަބްލޫ އެކްސިޑެންޓެއް ވި އެވެ. މަގުމަތީގައި ތިބި ބަޔަކު އޭނާ ހޮސްޕިޓަލަށް ގެންދިޔަ އެވެ. ހޮސްޕިޓަލަށް ގެންދިޔައިރު ބަބްލޫގެ ހޭވެރިކަމެއް ނެތެވެ. ހޭއެރީ އެތާ އޮއްވަ އެވެ.\nއެވަގުތު އެތަނުގައި ބަބްލޫ އަށް ޚިދުމަތްކުރަން ހުރި އަންހެން ޑޮކްޓަރަކު ބަބްލޫ ކައިރީގައި ހާލު ކިހިނެއްތޯ އެހި އެވެ. އަދި އޭނާއާ ބައްދަލުކުރަން އޭގެ ފަހުން ދުވަހަކު ވެސް ނައީ ކީއްވެތޯ ސުވާލު ކުރި އެވެ. ހުދު ކޯޓެއް ލާފައި ލޮލުގައި އައިނެއް އަޅައިގެން އަދި ކޮނޑަށް ސްޓެތެސްކޯޕެއް އެއްލައިގެން ހުރި ޒުވާން ޑޮކްޓަރަކީ އަށް އަހަރު ކުރިން އޭނާ ފުރާނަ ސަލާމަތްކޮށްދިން އަންހެންކުއްޖާ ކަމެއް ބަބްލޫ އަކަށް ފުރަތަމަ ނޭނގުނެވެ.\nބަބްލޫގެ ފަރުވާ ހޮސްޕިޓަލުގައި ކުރިޔަށް ގެންދިއުމަށް އެހެން ޑޮކްޓަރަކަށް އޭނާ ދައްކަން ޖެހުނެވެ. ޑޮކްޓަރު އައުމުން އަންހެންކުއްޖާ ޑޮކްޓަރާ ވާހަކަ ދެއްކި އަޑު ބަބްލޫ އެހި އެވެ. އެ އަންހެން ކުއްޖާ ބުނީ "މިއީ އަހަރެންގެ ބައްޕަ" ކަމަށެވެ.\nދުވަސްވެފައި ހުރި އެ ޑޮކްޓަރު އިނގިރޭސި ބަހުން އަންހެންކުއްޖާ ކައިރީ ކޮންމެވެސް އެއްޗެކޭ ބުންޏެވެ. އަންހެންކުއްޖާ ބަބްލޫގެ ޒަޚަމްވެފައިވާ އަތުގައި ހިފާލާފައި ބުންޏެވެ.\n"މި ބައްޕަ އެ ދުވަހު އަހަންނަށް އެހީތެރިނުވި ނަމަ އަހަންނަކަށް ޑޮކްޓަރަކަށް ނުނެވުނީ،" އެ ހަނި އެނދުގައި އޮށޯވެލައިގެން ބަބްލޫ ދެ ލޯ މަރާލައިގެން އޮތީ އެވެ. އެއްވެސް މީހަކަށް އޭނާގެ އިހްސާސްތައް ބަޔާންކޮށްދޭކަށް ބަބްލޫ އަކަށް ނުކެރޭނެ އެވެ. ރިކްޝާ ދަމާ މި މީހާގެ ވެސް އަންހެންދަރިއަކު އެބަހުއްޓެވެ.\nއިތުރު ލިޔުންތައް ބަންގްލަދޭޝް ޓީނޭޖް


SunOnline: Fuluhunge baeh is magaamu thakah badhalu thakeh, resource management ge head akah Fairoosh\ndate_range ބުދަ 05 އޮގަސްޓް 2020\nފުލުހުންގެ ބައެއް އިސް މަގާމުތަކަށް ބަދަލުތަކެއް، ރިސޯސް މެނޭޖްމަންޓު ހެޑަކަށް ފައިރޫޝް\nޝަފްނާ ހުސައިން 09 Jul 2020, 16:15\nއެސިސްޓެންޓް ކޮމިޝަނާ އޮފް ޕޮލިސް އަބްދުﷲ ފައިރޫޝް -- ފޮޓޯ: ޕޮލިސް\nމޯލްޑިވްސް ޕޮލިސް ސާވިސްގެ ބައެއް ޑިޕާޓްމަންޓްތަކުގެ އިސް މަގާމުތަކަށް ބަދަލު ގެނެސްފިއެވެ.\nފުލުހުން ބުނީ މިއީ މޯލްޑިވްސް ޕޮލިސް ސާވިސްގެ ސްޓްރެޓިޖިކް ޕްލޭން 2019 އިން 2023 ގެ ދަށުން ސްޓްރެޓީޖިކް ލަނޑުދަނޑިތައް ހާސިލުކުރުމަށް ކުރަމުން އަންނަ މަސައްކަތުގެ ތެރެއިން ގެނައި ބަދަލުތަކެއް ކަމަށެވެ.\nއެގޮތުން ރިސޯސް މެނޭޖްމަންޓުގެ ހެޑްގެ މަގާމަށް އެސިސްޓަންޓް ކޮމިޝަނަރ އޮފް ޕޮލިސް ޑރ. އަބްދުﷲ ފައިރޫޝް ވަނީ އައްޔަންކޮށްފައެވެ.\nރިސޯސް މެނޭޖްމަންޓަކީ ޕޮލިސް ސާވިސްގެ ފައިނޭންސް، ހިއުމަން ރިސޯސް އަދި އިންޖިނިއަރިން އެންޑް މެކޭނިކަލް ސާވިސް ޑިޕާޓްމަންޓް ހިމެނޭ ޑައިރެކްޓަރޭޓެވެ.\nއޭސީޕީ ފައިރޫޝް ކުރިން ހުންނެވީ ވަގުތީ ގޮތުން މާލެ ސަރަހައްދު ހިމެނޭ ސެންޓްރަލް ޕޮލިސިން ކޮމާންޑުގެ ހެޑްގެ ގޮތުގައެވެ.\nމީގެއިތުރުން ޑިވިޝަނަލް ޕޮލިސިން ކޮމާންޑުގެ ހެޑްގެ މަގާމަށް އައއްޔަންކޮށްފައި ވަނީ އެސިސްޓެންޓް ކޮމިޝަނާ އޮފް ޕޮލިސް އަލީ ރަޝީދެވެ.\nޑިވިޝަނަލް ޕޮލިސިން ކޮމާންޑަކީ މާލެ ފިޔަވައި، އަތޮޅުތަކުގައި ދެވޭ ފުލުހުންގެ ހިދުމަތާއި ގުޅޭ ކަންކަން ބަލަހައްޓާ ކޮމާންޑެވެ.\nއަލީ ރަޝީދު ކުރިން ހުންނެވީ ރިސޯސް މެނޭޖްމަންޓްގެ ހެޑް މަގާމުގެ އިތުރުން ކޮވިޑް19 އާއި ގުޅިގެން ޑިވިޝަނަލް ޕޮލިސް ކޮމާންޑުގެ ހެޑްގެ ގޮތުގައި ހުންނެވި އޭސީޕީ ފައިރޫޝް ސެންޓްރަލް ޕޮލިސްން ކޮމާންޑާ ހަވާލުވެލެއްވުމުން، އެ ކޮމާންޑުގެ ހިންގުމާ ވަގުތީގޮތުން ހަވާލުވެއެވެ.\nޑިވިޝަނަލް ޕޮލިސިން ކޮމާންޑުގެ ނޮދަން ޑިވިޝަންގެ ހެޑްގެ މަގާމަށް ޗީފް ސުޕްރިންޓެންޑެންޓް އޮފް ޕޮލިސް އާސިމް އަބްދުﷲ ވެސް މިއަދު ވަނީ އައްޔަންކޮށްފައެވެ.\nއާސިމް ކުރިން ހުންނެވީ ޑިވިޝަނަލް އޮޕަރޭޝަންސް ކޮމާންޑުގެ ދަށުން ހިންގަމުން އައި ޑިވިޝަނަލް އޮޕަރޭޝަން ކޮމާންޑްގެ ސަޕޯޓް ސާވިސްގެ ހެޑްގެ މަމާމުގައެވެ.\nމީގެއިތުރުން، ކޮވިޑް 19 އާގުޅިގެން އެންއޯއީސީގައި ފުލުހުން އަދާކުރަމުންދިޔަ ދައުރު ނިމުމާ ގުޅިގެން އޭސީޕީ އިސްމާއިލް ނަވީން ވަނީ ކުރިންވެސް ހުންނެވި ސެންޓްރަލް ޕޮލިސިން ކޮމާންޑްގެ ހެޑްގެ މަގާމަށް އައްޔަންކޮށްފައެވެ.\nއަދި ސެންޓްރަލް ޕޮލިސިން ކޮމާންޑްގެ ދަށުން ހިންގަމުން އަންނަ މާލޭ ސިޓީ ޕޮލިސްގެ ހެޑްގެ މަގާމަށް ޗީފް ސްޕްރިންޓެންޑެންޓް އޮފް ޕޮލިސް އަބްދުﷲ ޝަރީފް ވަނީ އައްޔަންކޮށްފައެވެ. ޝަރީފް ކުރިން ހުންނެވީ ނޮދަން ޑިވިޝަންސްގެ ހެޑްގެ މަގާމުގައެވެ.\nސެންޓްރަލް ޕޮލިސިން ކޮމާންޑަކީ މާލެ، ހުޅުމާލެ، ވިލިމާލެ ހިމެނޭގޮތަށް މާލެ ސަރަހައްދުގެ ޕޮލިސްއާއި ގުޅޭ ކަންކަން ބެލެހެއްޓުމާއި، އޮޕަރޭޝަނަލް ސަޕޯޓުގެ ޑިޕާޓްމަންޓުތައް ހިމެނޭ ކޮމާންޑެވެ.\nހައިވޭގައި ދެ ކާރު ޖެހި އެކްސިޑެންޓެއް ހިނގައިފި\nހައްޔަރުކުރި ދެ މީހުންގެ ބަންދަށް 15 ދުވަސް ޖަހައިފި


Maumoon, Nadheem adhi Faris ah kuri terrorism dhauva nagaifi\nރައީސް މައުމޫން ދަރިކަލުން ފާރިސް އަދި ނަދީމްއާއެކު - ފޮޓޯ: ޔުމްނާ/ޓްވިޓާ\nމިދިޔަ އަހަރުގެ ފެބުރުއަރީ މަހުގެ އެއްވަނަ ދުވަހު ސުޕްރީމް ކޯޓުން ނެރުނު އަމުރާ ގުޅިގެން ކުރީގެ ރައީސް މައުމޫން އަބްދުލް ގައްޔޫމާއި އެމަނިކުފާނުގެ ދަރިކަލުން އަހުމަދު ފާރިސް މައުމޫނާއި ދަނބިދަރިކަލުން މުހައްމަދު ނަދީމްގެ މައްޗަށް ކުރި ޓެރަރިޒަމްގެ ދައުވާ އަނބުރާ ނަގައިފި އެވެ.\nމައުމޫން، ފާރިސް އަދި ނަދީމަށް ވަކިވަކިން ޕްރޮސިކިއުޓާ ޖެނަރަލްގެ އޮފީހުން ފޮނުވި ސިޓީގައި ބުނެފައިވަނީ، ސަރުކާރު ވައްޓާލުމަށް މަޖިލިސް މެންބަރުންނާއި ސުޕްރީމް ކޯޓުގެ ފަނޑިޔާރުންނަށް ރިޝްވަތު ދިން ކަމަށް ތުހުމަތުވާ މައްސަލާގައި ކޮށްފައިވާ ޓެރަރިޒަމްގެ އަމަލެއް ކުރަން އުޅުމުގެ ދައުވާ އިތުރަށް ކުރިއަށް ނުގެންދަން ނިންމާފައިވާ ކަމަށެވެ.\nއެ ދައުވާ ކުރިމިނަލް ކޯޓުން ނަގައި، އަނބުރާ ފުލުހަށް ފޮނުވާފައިވާ ކަމަށް ވެސް ޕްރޮސިކިއުޓާ ޖެނަރަލްގެ އޮފީހުން ބުންޏެވެ.\nއެ ތިން ބޭފުޅުންގެ ދައުވާ އަނބުރާ ގެންދިޔައިރު ހަމަ އެ މައްސަލާގައި ދައުވާ ލިބުނު ކިނބިދޫ ދާއިރާގެ މެންބަރު އަބްދުﷲ ރިޔާޒާއި އަމުރު ނެރުނުއިރު ކޮމިޝަނާ އޮފް ޕޮލިސްގެ މަގާމުގައި ހުންނެވި އަހުމަދު އަރީފްގެ މައްސަލަ ވެސް ވަނީ އަނބުރާ ނަގާފަ އެވެ. މީގެކުރިން ފާރިސްއަށް ކުރި ރިޝްވަތުގެ ދައުވާ ވެސް ވަނީ އަނބުރާ ނަގާފަ އެވެ.\nމައުމޫން، ފާރިސް އަދި ނަދީމްގެ މައްސަލަ އަނބުރާ ނަގާފައިވާއިރު އެ ތިން ބޭފުޅުންގެ އެ މައްސަލާގެ އިބްތިދާއީ އަޑުއެހުންތައް ވަނީ ނިންމާލާފަ އެވެ. އެ މައްސަލަ އޮތީ ޝަރީއަތަށް ފޮނުވާފަ އެވެ. ޝަރީއަތް ކުރަން ވެސް ހަމަޖެހިފައި އޮތީ ދައުވާ ލިބޭ ހުރިހާ ބޭފުޅުންނަށް އެކުގަ އެވެ.\nއެ މައްސަލާގައި ކުރީގެ ކޮމިޝަނާ އޮފް ޕޮލިސް އަހުމަދު އަރީފާއި ސުޕްރީމް ކޯޓުގެ ކުރީގެ ދެ ފަނޑިޔާރުން ކަމަށްވާ އަބްދުﷲ ސައީދާއި އަލީ ހަމީދާއި މައްޗަންގޯޅި ދެކުނު ދާއިރާގެ މެންބަރު އަބްދުﷲ ސިނާނާއި ދަނގެތި ދާއިރާގެ މެންބަރު އިލްހާމް އަހުމަދަށް ދައުވާ ކުރެ އެވެ. އެ ބޭފުޅުންގެ ބައި އަނބުރާ ގެންދިޔަ ކަމެއް އަދި އެނގިފައެއް ނެތެވެ.\nރައީސް މައުމޫން އަބްދުލްގައްޔޫމް މޯލްޑިވްސް ޕޮލިސް ސާވިސް ޕްރޮސެކިއުޓާ ޖެނެރަލްގެ އޮފީސް + ކްރިމިނަލް ކޯޓް ފާރިސް މައުމޫން 1 ފެބުރުއަރީގެ އަމުރު 1 ފެބުރުއަރީގެ "ބަޣާވާތް"


ވޭމަންޑޫގައި އާ އިންޖީނުގެއެއް އަޅަން ނިންމައިފި | Sangu News\nވޭމަންޑޫގައި އާ އިންޖީނުގެއެއް އަޅަން ނިންމައިފި\n1 މާރޗް 2021 - 10:00\nތ. ވޭމަންޑޫގައި އައު އިންޖީނުގެއެއް އެޅުމުގެ މަސައްކަތް ފަސް ކުރުމެއްނެތި ކުރިއަށް ގެންދަވާނެ ކަމަށް ފެނަކޮ ކޯޕަރޭޝަނުން ބުނެފިއެވެ.\nމިއީ މިމަހު 24 ވަނަ ދުވަހު އެރަށުގެ އިންޖީނުގޭގައި ހިނގި އަލިފާނުގެ ހާދިސާގައި3އިންޖީނު އަނދައި އެރަށުން ކަރަންޓު ދިއުމުން އެކުންފުނިން އެރަށުގައި އަޅުއްވައިދެއްވާ އިންޖީނު ގެއެކެވެ.\n"ކުރިޔަށް އޮތްތަނުގައި މިފަދަ ޙާދިސާއެއް މެދުވެރިވިޔަ ނުދިނުމަށް، އަދި ދިމާވާ ޙާދިސާތަކުން ލިބޭ ގެއްލުން ކުޑަކުރުމަށް ކުރަންޖެހޭ އެންމެހައި މަސައްކަތްތަކާއި، ރައްޔިތުންނަށް ދެމެހެއްޓެނިވި ގޮތެއްގައި ރައްކާތެރިކަމާއި އިތުބާރާއެކު ޚިދުމަތް ފޯރުކޮށްދެވޭކަން ކަށަވަރުކޮށް، އާ އިންޖީނުގެއެއް ޢިމާރާތް ކުރުމުގެ މަސައްކަތް، ފަސްކުރުމެއް ނެތި މި ކުންފުނިން ކުރިއަށް ގެންދާނެކަމުގެ ޔަޤީންކަން މި ފުރުޞަތުގައި ވޭމަންޑޫގެ ލޮބުވެތި ރައްޔިތުންނަށް އަރުވަން،" ފެނަކައިން ނެރުނު ބަޔާނެއްގައިވެއެވެ.\nމިމަހު 24 ވަނަ ދުވަހު މެންދުރުފަހު އެރަށު އިންޖީނުގޭގައި ހިނގި ހާދިސާއަށްފަހު 33 ގަޑިއިރުތެރޭގައި އަލުންވަނީ ރައްޔިތުންނަށް ކަރަންޓު ދީފައެވެ. ރައްޔިތުންނަށް ކަރަންޓު ދީފައިވަނީ ތ. ގުރައިދޫން ގެނައި އިންޖީނެއް ބޭނުން ކޮށްގެންނެވެ.\nދާއިމީ ކަރަންޓު ދިނުމަށް ބޭނުންވާ ޖަނަރޭޓަރު މިހާރުވަނީ ވޭމަންޑުއަށް ގެންގޮސްފައެވެ. އެރަށުން ކަރަންޓު ދިޔަ ވަގުތުން ފެށިގެން ފެނަކައިން ވަނީ އަލުން ކަރަންޓު ދިނުމުގެ މަސައްކަތް ފަށައިފައެވެ. އެމަސައްކަތުގައި ފެނަކަ ކޯޕަރޭޝަންގެ މެނޭޖިން ޑިރެކްޓަރ އަޙުމަދު ސަޢީދު މުޙައްމަދު ޢަމަލީ ގޮތުން ބައިވެރިވެ ވަޑައިގެންނެވިއެވެ. އެހާ އަވަހަށް ކަރަންޓު ދެވުނީ އެރަށުގެ ރައްޔިތުން ދެއްކި ކެތްތެރިކަމާއި ދިން އެއްބާރު ލުމުގެ ސަބަބުން ކަމަށް ވެސް ފެނަކައިން ވިދާޅުވެފައިވެއެވެ. އެހިތާމަވެރި ޙާދިސާއަށްފަހު "އެކަމުން އަރައިގަތުމަށް، ފޫހިކަމެއް ވަރުބަލިކަމެއް ނެތި، ހިތްވަރާއި އިޚްލާޞްތެރި ކަމާއެކު، މި ކުންފުނީގެ މުވައްޒަފުންނާ ބައިވެރިވެ އެރަށު ކުދިބޮޑު އެންމެހައި ލޮބުވެތި ރައްޔިތުން ދައްކުވައި ދެއްވާފައިވަނީ، ލާމަސީލު ނަމޫނާއެއް. ކުންފުނީގެ ތާރީޚުގައި، މިފަދަ ބޮޑު ޙާދިސާއަކުން އެންމެ އަވަސް މިނުގައި އަރައިގަނެ، ރައްޔިތުންނަށް ޚިދުމަތް އިޢާދަ ކޮށްދެވިފައިވަނީ، އެ ނަމޫނާއާއި ކެތްތެރިކަމާއި، އެކުވެރިކަމާއި، އެއްބައިވަންތަކަމުން، އެކެއް އަނެކެއްގެ ކިބައިން ހިތްވަރު ލިބިގެން ކުރެވުނު ފުރިހަމަ މަސައްކަތުގެ ނަތީޖާއިންކަން ކަށަވަރު،" ފެނަކައިން ބުނެއެވެ.\nވޭމަންޑޫ އިންޖީނުގޭގައި ރޯވިތާ6ގަޑިއިރު ނުވަނީސް ފެނަކަ ކޯޕަރޭޝަންގެ އެމްޑީ ސަޢީދު ވަނީ އެރަށަށް ވަޑައިގެންފައެވެ. އަދި ތިމާވެއްޓާއި ޙަކަތައާ ބެހޭ ވަޒީރު ވެސް އެރަށަށް ވަޑައިގެންނެވިއެވެ. އެއީ ލިބުނު ވަރަށްބޮޑު ހިތްވަރެއް ކަމަށް ސަޢީދު ވިދާޅުވިއެވެ. އަދި އެކަން ގާތުން ބައްލަވައި ރައީސުލްޖުމްހޫރިއްޔާ ދެއްވި އިރުޝާދުތަކަށްޓަކައި ފެނަކައިން ވަނީ އެމަނިކުފާނަށް ވެސް ޝުކުރު އަދާކުރައްވައިފައެވެ.


Beirut Ge Baarugadha Govun: Maruvi Meehunge Adhadhu 137 Ah Araifi – adduLIVE\nބެއިރޫތްގެ ބާރުގަދަ ގޮވުން: މަރުވި މީހުންގެ އަދަދު 137 އަށް\nAug 06, 2020, 12:36 ހަސަން ރަޝީދު\nލުބްނާންގެ ވެރިރަށް ބެއިރޫތްގައި މިދިޔަ އަންގާރަ ދުވަހު ގޮވި ބާރުގަދަ ގޮވުމުގެ ސަބަބުން މަރުވި މީހުންގެ އަދަދު 130 އަށް ވުރެ މައްޗަށް އަރައިފިއެވެ.\nލުބްނާންގެ ހެލްތު މިނިސްޓްރީން ބުނީ ބެއިރޫތްގެ ޕޯޓު ސަރަހައްދުގައި ހިނގި އެ ހާދިސާއާ ގުޅިގެން މިހާތަނަށް 137 މީހަކު މަރުވެފައިވާ ކަމަށާއި އަދި 5،000 އަށް ވުރެ ގިނަ މީހުންނަށް އެކިވަރުގެ އަނިޔާތައް ލިބިފައިވާ ކަމަށެވެ. އަދި އިމާރާތްތަކުގެ ދަށުވެފައި ވެސް މީހުން ތިބޭނެ ކަމަށް ލަފާކުރެވޭތީ މަރުވި މީހުންގެ އަދަދު އިތުރުވުމަކީ އެކަށީގެންވާ ކަމަށްވެސް މިނިސްޓްރީން ބުނެއެވެ.\nމި ގޮވުމުގެ ސީދާ ސަބަބު ދަނެގަނެވިފައިނުވި ނަމަވެސް، އޮފިޝަލުން ވަނީ ޕޯޓު ސަރަހައްދުގައި ގުދަން ކޮށްފައި ހުރި ގިނަ އަދަދެއްގެ އެމޯނިއަމް ނައިޓްރޭޓަކީ ގޮވުމާއި ގުޅުން ހުރި ކެމިކަލެއް ކަމަށް ބުނެފައެވެ. މީގެ ހަ އަހަރު ކުރިން އެތަނުގައި ގުދަން ކުރި މި ބާރުގަދަ ކެމިކަލްގެ 2،700 ޓަން އެތަނުގައި ހުންނާނެ ކަމަށް ރިޕޯޓްތައް ބުނެއެވެ.\nމި ގޮވުމުގެ ސަބަބުން ގާތްގަނޑަކަށް ތިން ލައްކަ މީހުން މަގުމަތި ވެފައިވާ ކަމަށާއި ލިބުނު ގެއްލުމުގެ އަދަދު ތިން ބިލިއަނަށް ވުރެ ވެސް މަތި ކަމަށް ބެއިރޫތްގެ ގަވަރުނަރު މަރްވާން އަބޫދު ވަނީ ވިދާޅުވެފައެވެ. އަދި މި ގޮވުމުގެ ސަބަބުން ބެއިރޫތްގެ ދެބައިކުޅަ އެއްބައި އޮތީ ގެއްލުމުގެ ތެރޭގައި ކަމަށްވެސް އޭނާ ވިދާޅުވިއެވެ.\nމި ހާދިސާއާ ގުޅިގެން ޔޫރަޕާއި މެދުއިރުމަތީގެ ގައުމުތަކުން މިހާރު އަންނަނީ ލުބްނާނަށް ކާބޯތަކެއްޗާއި ސިއްހީ ސާމާނު ފޯރުކޮށްދިނުމުގެ މަސައްކަތް ކުރަމުންނެވެ. އަދި މިއަދުގެ ވަގުތެއްގައި ލުބްނާންގެ ހާލަތު ބައްލަވައިލެއްވުމަށް ފްރާންސްގެ ރައީސް އިމެނުއަލް މެކްރޮން އެގައުމަށް ވަޑައިގަތުމަށް ވަނީ ހަމަޖެހިފައެވެ.


މަޤާމް ނަންބަރ: J-250686\nވޮކޭޝަނަލް އެޑިއުކޭޝަން އެންޑް ޓްރެއިނިންގ ބޭނުންވާ ދާއިރާތަކުގެ އޮކިއުޕޭޝަނަލް ޓާސްކް އޭނަލައިސިސް ހެދުން.\nވޮކޭޝަނަލް އެޑިއުކޭޝަން އެންޑް ޓްރެއިނިންގ ބޭނުންވާ ދާއިރާތަކުގެ ކޮމްޕިޓެންސީ ސްޓެންޑާރޑްތައް ތައްޔާރުކުރުމަށް ބޭނުންވާ ޓެކްނިކަލް ޕެނަލްތައް އެކުލަވާލާ، ސްޓެންޑަޑްތައް ތައްޔާރުކުރުން.\nޓެކްނިކަލް ޕެނަލްތަކުގެ އެހީގައި ތައްޔާރުކުރެވޭ ކޮމްޕީޓެންސީ ސްޓެންޑަޑްތައް އެމްޕްލޯއިމަންޓް ސެކްޓަރ ކައުންސިލްތަކަށް އަދި މޯލްޑިވްސް ކޮލިފިކޭޝަންސް އޮތޯރިޓީއަށް ހުށައަޅައި، ފާސްކުރުން.\nޓެކްނިކަލް ޕެނަލްތަކުގެ މަސައްކަތް ރާވާ ހިންގުން.\nކޮމްޕިޓެންސީ ސްޓެންޑަޑް ލިޔުމުގެ ވޯކްޝޮޕްތައް ރާވާ ހިންގުން.\nކޮމްޕިޓެންސީ ސްޓެންޑަޑްތަކުގެ އިންސްޓްރަކްޝަން މެޓީރިއަލް ތައްޔާރުކުރުން.\nރާއްޖެއިން ބޭރުގެ ކޮލެޖުތަކުގެ އެހީގައި ހިންގޭ ޕްރޮގްރާމްތަކާއި މަސައްކަތްތައް ރޭވުމުގައި އެހީތެރިވުން.\nޓިވެޓް ޕްރޮމޯޓްކުރުމުގެ މަސައްކަތް ކުރުން.


70 kilo ge masthuvaathaketheege massalaigai himeney meehunge...\n70 ކިލޯގެ މަސްތުވާތަކެތި\n70 ކިލޯގެ މަސްތުވާތަކެތީގެ މައްސަލައިގައި ހިމެނޭ މީހުންގެ މައުލޫމާތު އާންމުކޮށްފި\nއިސްކޮށް ހަރަކާތްތެރިވެފައިވަނީ ސ. ހިތަދޫ، ކޯޒީ ކޯނަރ 35 އަހަރުގެ އަލީ އަންވަރު މުހައްމަދު\nބޯޓު އެމްއެންޑީއެފްގެ ބެލުމުގެ ދަށަށް ގެނެސްފައިވަނީ ހއ. ތުރާކުނުގެ ހުޅަނގުއުތުރުން ގާތްގަނޑަކަށް 172 މޭލު ބޭރުން\nބޭރުގެ ބޯޓަކީ އީރާން ބޯޓެއް\nކ. މާލެ | 22 އޮކްޓޯބަރ 2019 | އަންގާރަ 15:37 | 9,008\n70 ކިލޯގެ މަސްތުވާތަކެތީގެ މައްސަލައިގައި ހިމެނޭ އިސް ތިން މީހުން - ޕޮލިސް\nމި މަހުގެ7ވަނަ ދުވަހު ރާއްޖެ ސަރަހައްދުން އަތުލައިގެން 70 ކިލޯގެ މަސްތުވާތަކެތީގެ މައްސަލައިގައި ހިމެނޭ އިސް މީހުންނާއި އެކަމުގައި ބައިވެރިވި މީހުންގެ މަޢުލޫމާތު ފުލުހުން ޢާންމުކޮށްފިއެވެ.\nފޮޓޮއާއެކު ފުލުހުން ޢާންމުކުރި މަޢުލޫމާތުގައި ބުނާގޮތުން މި މައްސަލައިގައި އިސްކޮށް ޙަރަކާތްތެރިވެފައިވަނީ ސ. ހިތަދޫ، ކޯޒީ ކޯނަރ 35 އަހަރުގެ އަލީ އަންވަރު މުހައްމަދެވެ. އަދި އޭނާއެކު މިކަމުގައި އިސްކޮށް ޙަރަކާތްތެރިވެފައިވަނީ ކ. ދިއްފުށި، މާތިލަ 42 އަހަރުގެ އަހުމަދު ޝަކީބާއި، ލ. ގަން، ތުނޑި އަވަށް، މިލާނޯ 23 އަހަރުގެ މުޙައްމަދު ރިޝްފާނެވެ.\nއިންޑިއާ ކޯސްޓުގާޑުން މިމަހުގެ އެއްވަނަ ދުވަހު އެމްއެންޑީއެފާ ހިއްސާކުރި މައުލޫމާތުގެ އެހީގައި އެމްއެންޑީއެފާއި ފުލުހުން ކުރިޔަށްގެންދިޔަ އޮޕަރޭޝަނެއްގައި، ރާއްޖެއަށް މަސްތުވާތަކެތި އެތެރެ ކުރަން އުޅުނު ބޯޓު ހިފަހައްޓާފައިވަނީ މިމަހުގެ ފަސްވަނަ ދުވަހުއެވެ.\nބޯޓު އެމްއެންޑީއެފްގެ ބެލުމުގެ ދަށަށް ގެނެސްފައިވަނީ ހއ. ތުރާކުނުގެ ހުޅަނގުއުތުރުން ގާތްގަނޑަކަށް 172 މޭލު (27.5 ނޯޓިކަލް މޭލު) ބޭރުން، ރާއްޖޭގެ ޚާއްޞަ އިޤްދިޞާދީ ކަނޑުގެ ޞަރަޙައްދުގައި ޙަރަކާތްތެރިވަނިކޮށެވެ.\nހެދޭކުރި7ދޯނިން ހައްޔަރުކުރި މީހުން\nމިއޮޕަރޭޝަނުގައި ބޭރު އުޅަނދުގެ އިތުރުން ރާއްޖޭގެ މަސްވެރި އުޅަނދެއްކަމުގައިވާ "ހެދޭކުރި -7" ނަމަކަށް ކިޔާ ދޯންޏެއްވެސް އެ ޞަރަޙައްދުން ކޯސްޓްގާޑުގެ ބެލުމުގެ ދަށަށް ގެނެވިފައިވެއެވެ.\nމި މައްސަލައިގައި ހިމެނޭ ހެދޭކުރި -7 ދޯނިން ވެސް4މީހަކު ހައްޔަރުކޮށްފައިވެއެވެ. އޭގެ ތެރޭގައި ހިމެނެނީ ކ. ދިއްފުށީ، އިރުމަރީގެ 39 އަހަރުގެ އާދަމް މިސްބާހާއި، ލ. ގަން ތުނޑީ އަވަށް، އިޓްޖެހިގެ 22 އަހަރުގެ މުހައްމަދ އިނާޝާއި، ބަންގުލަދޭޝް ރައްޔިތެއްކަމަށްވާ 24 އަހަރުގެ އަލީ އަހުމަދުގެ އިތުރުން 36 އަހަރުގެ ތުހުންއެވެ.\nއީރާން ބޯޓުން ހައްޔަރުކުރި މީހުން\nމީގެ އިތުރުން އީރާންގެ އަލް ޝަބާން ބޯޓުން ބޭރު6މީހަކު ހައްޔަރުކޮށްފައިވެއެވެ. މި6މީހުންނަކީ އީރާންގެ ރައްޔިތުންނެވެ.


MotoGP champion Jorge Lorenzo Rajje ah\nމޮޓޯޖީޕީ ރޭސިން ޗެމްޕިއަން ޖޯޖް ލޮރެންޒޯ ރާއްޖެއަށް\nމޮޓޯ ޖީޕީ ރޭސިން ޗެމްޕިއަންޝިޕް ކާމިޔާބުކޮށްފައިވާ ޖޯޖް ލޮރެންޒޯ ރާއްޖެ އައުމުން ޓޫރިޒަމް މިނިސްޓަރު ޑރ. އަބްދުﷲ މައުސޫމް ވީއައިއޭގައި މަރުހަބާ ކިޔަނީ -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nދުނިޔޭގެ އެންމެ ބޮޑު ސައިކަލް ރޭސިން މުބާރާތް ކަމަށްވާ މޮޓޯ ޖީޕީ ރޭސިން ޗެމްޕިއަންކަން ގިނަ އަހަރުތަކެއްގައި ހޯދާފައިވާ ޖޯޖް ލޮރެންޒޯ މިއަދު ރާއްޖެ އަތުވެއްޖެ އެވެ.\nސްޕެއިނަށް އުފަން ޖޯޖް ރާއްޖެ އައުމާ ގުޅިގެން އޭނާއަށް ވެލާނާ އިންޓަނޭޝަނަލް އެއާޕޯޓް (ވީއައިއޭ) އިން މަރުހަބާ ކިޔާފައިވަނީ ޔޫތު މިނިސްޓަރު އަހުމަދު މަހުލޫފާއި ޓޫރިޒަމް މިނިސްޓަރު ޑރ. އަބްދުﷲ މައުސޫމް އެވެ.\nވީއައިއޭގައި މިއަދު ބޭއްވި ރަސްމިއްޔާތެއްގައި ޓޫރިޒަމް މިނިސްޓަރު އަބްދުﷲ މައުސޫމް ވިދާޅުވި ގޮތުގައި ރެންޒޯގެ ސަބަބުން ޓޫރިޒަމް އިސްތިހާރު ވެގެންދާނެ ކަމަށެވެ.\nސްޕެއިންގެ ރައްޔިތެއް ކަމަށްވާ ލޮރެންޒޯއަކީ ދުނިޔޭގައި މަޝްހޫރު މީހެކެވެ. ހާއްސަކޮށް ދުނިޔޭގެ ކުޅިވަރު ކޮމިއުނިޓީގައި ލޮރެންޒޯގެ މަގުބޫލުކަން ބޮޑެވެ. ލޮރެންޒޯ ވަނީ ސީސީ ވޯލްޑް ޗެޕިއަންކަން 2006 އަދި 2007 ވަނަ އަހަރު ކާމިޔާބުކޮށް، ވޯލްޑް މޮޓާ ޖީޕީ ޗެމްޕިއަންޝިޕް 2010 އާއި 2012 އަދި 2015 ގައި ކާމިޔާބުކޮށްފަ އެވެ. ނަމަވެސް އޭނާ ވަނީ ތަފާތު ސަބަބުތަކާއެކު 2019 ވަނަ އަހަރު ރިޓަޔާކޮށްފަ އެވެ.\nރާއްޖެއަކީ ދުނިޔޭގެ މަޝްހޫރު ގިނަ ތަރިން އަންނަ މަންޒިލެކެވެ. މިދިޔަ އަހަރު މަޝްރޫއު ލަވަކިޔުންތެރިންނާއި ކުޅިވަރު ތަރިން އަދި ބިލިއަނުން ރާއްޖެ އައިސްފައިވެ އެވެ.\nއަހުމަދު މަހްލޫފު މިނިސްޓްރީ އޮފް ޓޫރިޒަމް ޑރ. އަބްދުﷲ މައުސޫމް + ޔޫތު މިނިސްޓްރީ ޓޫރިޒަމް\nއިޓަލީން ރާއްޖެއަށް ލުއި ދީފި\nބޮޑު ސޭލުގައި ވިކުނީ އެންމެ ރަށެއް\nވެލި ފިނޮޅު މެމްބަރު ނާޝިޒުގެ ކުންފުންޏަށް\nޖީއެމްއާރަށް އެއާޕޯޓް ދިނީ 78 މިލިއަން ޑޮލަރު ހޯދަން


Hanimaadhoo Plan badhalukuran nujeheyne kamah ummeedhu kuran: Fayyaz\n"އުންމީދަކީ ހަނިމާދޫ ޕްލޭން ބަދަލު ކުރަން ނުޖެހުން"\nމިނިސްޓަރު ފައްޔާޒު އިސްމާއީލް. ހަނިމާދޫ އެއާޕޯޓުގެ ޕްލޭން ބަދަލުކުރަން ނުޖެހޭނެ ކަމަށް އުއްމީދުކުރައްވާ ކަމަށް ވިދާޅުވި -- ފޮޓޯ: އަވަސް\nހދ. ހަނިމާދޫ އިންޓަނެޝަނަލް އެއާޕޯޓު ތަރައްގީ ކުރަން ސަރުކާރުން އެކުލަވާލައިފައިވާ ޕްލޭނަށް ބޮޑު ބަދަލެއް އަންނާނެ ފަދަ ގޮތަކަށް ހަނިމާދޫ ކައުންސިލުން ނިންމުމެއް ނުނިންމާނެ ކަމަށް އުންމީދު ކުރައްވާ ކަމަށް އިކޮނޮމިކް މިނިސްޓަރު ފައްޔާޒް އިސްމާއީލް ވިދާޅުވެއްޖެ އެވެ.\nމިނިސްޓަރު ފައްޔާޒް މިހެން ވިދާޅުވީ ހަނިމާދޫ ކައުންސިލުން މިދިޔަ ބުދަ ދުވަހުގެ ރޭ ނެރުނު ބަޔާނެއްގައި ހަނިމާދޫ އެއާޕޯޓު ތަރައްގީކުރުމާ ގުޅޭ ގޮތުން ޕްލޭނިން މިނިސްޓްރީއާ މިހާރު މަޝްވަރާ ކުރަމުން ދަނީ އެ މަޝްރޫއަށް ބިން ނުދޭން ނުވަތަ ވީހާވެސް ކުޑަކޮށް ބިން ދޫކުރަން ކައުންސިލުން ވިސްނަމުންދާ ކަމަށް ބުނެފައި ވަނިކޮށެވެ.\nއެއާޕޯޓު ތަރައްގީކުރަން 853،937 އަކަފޫޓްގެ ބިމެއް ކަނޑައަޅާފައި ވަނީ ޓްރާންސިޓް ހޮޓަލަކާއި، އެމްއެންޑީއެފް ނޮދާން އޭރިއާއަށް ބަޔަކާއި އަދި ރަންވޭގެ ދުރު މުސްތަގްބަލްގެ ޕްލޭނަށް ބޭނުންވާ ބަޔަށެވެ.\nމިނިސްޓަރު ފައްޔާޒު މިއަދު އަވަސްއަށް ދެއްވި އިންޓަވިއުއެއްގައި ވިދާޅުވީ އެތަނުން ޓްރާންސިޓް ހޮޓާ އުނިކޮށްލަން އެއްވެސް މައްސަލައެއް ނެތް ކަމަށެވެ. އެންމެ މުހިންމު ކަމަކަށް ބިން ބޭނުން ވަނީ ރަންވޭ ބޮޑު ކުރަން ކަމަށާއި ފުރަތަމަ ފިޔަވަހީގައި ބޮޑު ކުރާނީ 2400 މީޓަރު ކަމަށެވެ.\nއެއަށްފަހު މީގެ 10 ވަރަކަށް އަހަރު ފަހުން އެތަން އިތުރަށް ބޮޑު ކުރަން ޕްލޭން ކޮށްފައިވާ ކަމަށާއި ނަމަވެސް ކައުންސިލުން އެ ބިން ދޭން ބޭނުން ނުވެއްޖެނަމަ އެއާޕޯޓު އެހެން ތަނަކަށް ބަދަލު ކުރަން ޖެހޭނެ ކަމަށެވެ. މުސްތަގުބަލަށް ވިސްނާއިރު އެ ބިން ދުރާލާ ހޯދާފައި ބޭއްވުން މުހިއްމު ކަމަށް ވެސް ވިދާޅުވި އެވެ.\n"ކުރީ ކައުންސިލާ މިހުރިހާ ކަމަކާ މަޝްވަރާ ކުރީ. އަޅުގަނޑުމެން ހުރިހާ ކަމެއް ފައިނަލް ކުރި ދަނޑިވަޅުގަ ކައުންސިލް ވެސް ބަދަލުވީ. އެހެންވެގެން މި މައްސަލަ ދިމާވެގެން މިއުޅެނީ. އަޅުގަނޑުގެ ކޮންސާންއަކީ މީގެ 10 ނުވަތަ 15 އަހަރު ފަހުން އަނެއްކާ އެއާޕޯޓުގެ ރަންވޭ ބޮޑުކޮށްލަން ބަލާއިރު އެކަމަށް ބޭނުންވާ ބިމެއް ނޯވެދާނޭ. މިހާރު އެތަން ސެކުއާ ކޮށްގެން ވާނީ. ދެން ޖެހޭނީ އެހެން ތަނަކަށް އެއާޕޯޓު ބަދަލު ކުރަން. ވަރަށް ބޮޑު ވޭސްޓަކަށް ދެއްތޯ ވާނީ؟" ފައްޔާޒް ވިދާޅުވި އެވެ.\nމިނިސްޓަރު ވިދާޅުވީ ހަނިމާދޫ އެއާޕޯޓުގެ ޕްލޭންގައިވާ ގޮތުން އެތަން އޮޕަރޭޓް ކުރަން ބޭނުން ވަނީ މާލޭގެ ވެލާނާ އިންޓަނޭޝަނަލް އެއާޕޯޓުގެ ފެންވަރަށް ކަމަށާއި މެދުއިރުމަތިން އަންނަ އެންމެ ބޮޑެތި ބޯޓުތައް ޖެއްސޭ ފެންވަރަށް އެތަން ތަރައްގީ ކުރަން ބޭނުންވާ ކަމަށެވެ. އެކަން އެގޮތަށް ވާނީ ރަންވޭ ބޮޑު ކުރެވިގެން ކަމަށް އޭނާ ތަކުރާރުކޮށް ފާހަގަކުރެއްވި އެވެ.\nފައްޔާޒު އިތުރަށް ވިދާޅުވި ގޮތުގައި މިއަދު ވެސް ކައުންސިލާ އެކީ ރަންވޭ ބޮޑު ކުރުމަށް ބޭނުންވާ ބިން ހޯދުމާ ގުޅޭ މަޝްވަރާ ބައްދަލުވުމެއް ކުރިއަށް ގެންދިއުމަށް ވަނީ ތާވަލްކޮށްފަ އެެވެ.\nހަނިމާދޫ އެއާޕޯޓް ތަރައްގީ ކުރަން ސަރުކާރުން އެކުލަވާލާފައިވާ ޕްލޭނާ އެއްގޮތަށް އެތަން ތަރައްގީ ކުރެވިއްޖެނަމަ ހަނިމާދޫ ހިމެނޭ ރާއްޖޭގެ އުތުރުގެ ސަރަހައްދަށް އިގްތިސޯދީ ގޮތުން ބޮޑެތި ކުރިއެރުންތަކެއް ލިބިގެންދާނެ ކަމުގައި ވެސް މިނިސްޓަރު ވިދާޅުވި އެވެ.\nހަނިމާދޫ އެއާޕޯޓަށް ގެންނަ ބަދަލުތައް\nއެއާސައިޑް، ލޭންޑްސައިޑް އަދި އިމާރާތްތަކުގެ އިންފްރާސްޓްރަކްޗާ އަޕްގްރޭޑް ކުރުން\nއެއާޕޯޓުގެ ރަންވޭ 1350 މީޓަރުން 2460 މީޓަރަށް ފުޅާކުރުން\nދިގުމިނުގައި 164 މީޓަރާއި، ފުޅާމިނުގައި 34 މީޓަރު ހުންނަ، އަދި ދެފަރާތުގައި 5.5 މީޓަރުގެ ދެ ޓެކްސީވޭ\nލޭންޑް އަދި ސީސައިޑް ކަނެކްޓިވިޓީ އާއި ޕެސެންޖާ ފެސިލިޓޭޝަން ހިމެނޭހެން 10،230 އަކަމީޓަރުގެ އިމާރާތެއް\nއޮޕަރޭޝަނަށް އެކަށީގެންވާހެން ގާތްގަނޑަކަށް 58،000 އަކަމީޓަރުގެ އޭޕްރޮންއެއް ވަނީ ފަރުމާކުރުން\nކޯޑް އެއާކްރާފްޓްތަކުގެ އޮޕަރޭޝަން ތަކަށް އެކަށީގެންވާ ޕެސެންޖާ ޓާމިނަލެއް ގާއިމުކުރުން\nހަނިމާދޫ ކައުންސިލުން މިދިޔަ ބުދަ ދުވަހު ނެރުނު ބަޔާނެއްގައި ބުނެފައިވަނީ ސަރުކާރުން އެދޭ ވަރުގެ ބިމެއް ދިނުމާ މެދު ކަންބޮޑުވާތީ އެކަން ޕްލޭނިން މިނިސްޓްރީއަށް ވެސް އަންގާފައިވާނެ ކަމަށެވެ. ކައުންސިލުން ބުނީ މިހާރު މިނިސްޓްރީއާ މަޝްވަރާ ކުރަމުން ދަނީ އެ ބިން ނުދޭން ނުވަތަ ވީހާވެސް ކުޑަކޮށް ބިން ދޫކުރަން ކަމަށެވެ. ބިން ކުޑަކުރި ނަމަވެސް އެއާޕޯޓު ތަރައްގީ ކުރުމުގެ މަޝްރޫއު ނުހުއްޓި ކުރިއަށް ގެންދެވޭތޯ ބަލަމުން ގެންދާ ކަމަށް ކައުންސިލުން ބުންޏެވެ.\nމިނިސްޓްރީ އޮފް އިކޮނޮމިކް ޑިވެލޮޕްެމަންޓް ފައްޔާޒް އިސްމާއީލް ހަނިމާދޫ + މިނިސްޓްރީ އޮފް ނެޝަނަލް ޕްލޭނިން


ބައިޑަންގެ ސައިންސާ ބެހޭ މުޝީރަކަށް އިންޑިޔާ ދަރިކޮޅުގެ އަރަތީ ޕްރަބާކަރު ބައިޑަންގެ ސައިންސާ ބެހޭ މުޝީރަކަށް އިންޑިޔާ ދަރިކޮޅުގެ އަރަތީ ޕްރަބާކަރު\nބައިޑަންގެ ސައިންސާ ބެހޭ މުޝީރަކަށް އިންޑިޔާ ދަރިކޮޅުގެ އަރަތީ ޕްރަބާކަރު\nޑރ އަރަތީ ޕްރަބާކަރު.\nއެމެރިކާގެ ރައީސް ޖޯ ބައިޑަން، ވައިޓް ހައުސްގެ ސައިންސާ ބެހޭ މުޝީރުގެ މަޤާމަށް އިންޑިޔާ ދަރިކޮޅުގެ މީހެއް ކަމުގައިވާ ޑރ އަރަތީ ޕްރަބާކަރު ޢައްޔަން ކުރައްވައިފިއެވެ. އެމެރިކާގެ ސެނެޓުން ޕްރަބާކަރަށް ރުހުން ދީފި ނަމަ އޭނާ ވެވަޑައިގަންނަވާނީ، އެ މަޤާމާ ހަވާލުވެ ވަޑައިގަންނަވާ ފުރަތަމަ އަންހެން ބޭފުޅަށެވެ. އަދި، އެމެރިކާއަށް ހިޖުރަކޮށްފައިވާ މީހުންގެ ތެރެއިން މި މަޤާމާ ހަވާލުވެ ވަޑައިގަންނަވާ ފުރަތަމަ ބޭފުޅަކަށެވެ.\nބައިޑަން، ޕްރަބާކަރު ޢައްޔަން ކުރައްވާފައި ވަނީ ވައިޓް ހައުސްގެ ދި އޮފިސް އޮފް ސައިންސް އެންޑް ޕޮލިސީ އޮފީހުގެ އިސްވެރިޔާގެ މަޤާމަށެވެ. އެ މަޤާމު ހުސްވެފައި ވަނީ، ކުރިން އެ މަޤާމު ފުރުއްވަމުން ގެންދެވި އެރިކް ލެންޑަރ ފެބުރުއަރީ މަހު އިސްތިއުފާ ދެއްވުމާ ގުޅިގެންނެވެ. މީގެ އިތުރުން، ބައިޑަންގެ ސައިންސް އެންޑް ޓެކްނޮލޮޖީއާ ބެހޭ އިސް މުޝީރުގެ މަޤާމު ވެސް އޭނާ ފުރުއްވާނެއެވެ.\nޕްރަބާކަރުގެ މައިގަނޑު މަސްއޫލިއްޔަތުތަކުގެ ތެރޭގައި މޫސުމަށް އަންނަމުންދާ ބަދަލުތަކާއި ތިމާވެއްޓާ ގުޅޭ ކަންކަމާއި، އަދި ފިޒިކަލް ސައިންސް ހިމެނެއެވެ. މީގެ އިތުރުން، ބައިޑަން މުހިންމުކަމެއް ދެއްވާ "ކެންސަރ މޫންޝޮޓް 2.0" މަޝްރޫޢު ކުރިއަށް ގެންދަން ޕްރަބާކަރު މަސައްކަތް ކުރައްވާނެއެވެ. "ކެންސަރ މޫންޝޮޓް 2.0" އަކީ ކެންސަރު ޖެހޭ މީހުންގެ އަދަދު ކުރިއަށް އޮތް 25 އަހަރުގެ ތެރޭގައި ދެބައިކުޅަ އެއްބަޔަށް ދަށް ކުރުމަށް ދިރާސާތައް ހެދުމަށް ހިންގާ މަޝްރޫޢެކެވެ.\nޕްރަބާކަރު އުފަންވެ ވަޑައިގަތީ އިންޑިޔާގައެވެ. އަދި، އޭނާގެ ޢާއިލާއިން އެމެރިކާއަށް ހިޖުރަކޮށްފައި ވަނީ އޭނާގެ އުމުރުން ތިން އަހަރުގައެވެ. ވައިޓް ހައުސްގެ މަޤާމަށް ޢައްޔަން ކުރެއްވުމުގެ ކުރިން ޕްރަބާކަރު ހުންނެވީ އެމެރިކާގެ ދިފާޢީ އިދާރާ ޕެންޓަގަންގެ "ޑިފެންސް އެޑްވާންސްޑް ރީސަރޗް ޕްރޮޖެކްޓްސް (ޑާޕާ)"ގެ އިސްވެރިޔާގެ މަޤާމުގައެވެ.


MSS ge amilla boatuge furathama dhathurugai 229 container ge mudhaa genesfi | Mihaaru\nވިޔަފާރި / މޯލްޑިވްސް ސްޓޭޓް ޝިޕިން (އެމްއެސްއެސް)\nއެމްއެސްއެސްގެ އަމިއްލަ ބޯޓުގެ ފުރަތަމަ ދަތުރުގައި 229 ކޮންޓެއިނަރުގެ މުދާ ގެނެސްފި\nރާއްޖޭގެ ޝިޕިން ކުންފުނިން ގަތް ފުރަތަމަ ބޯޓު "ގަލޭނާ" ރާއްޖެއަށް ބަނދަރު ކުރަނީ-- ފޮޓޯ: ފަޔާޒު މޫސާ/މިހާރު\n23 ނޮވެމްބަރ 2021 - 13:04\nމޯލްޑިވްސް ސްޓޭޓް ޝިޕިން (އެމްއެސްއެސް) ގެ އަމިއްލަ ފުރަތަމަ ބޯޓު "ގަލޭނާ" ގެ ފުރަތަމަ ދަތުރުގައި 229 ކޮންޓެއިނަރުގެ މުދާ މިއަދު ރާއްޖެ ގެނެސްފި އެވެ. އެކަމަކު، އެ ބޯޓުގެ އަގެއް އެ ކުންފުނިން ހާމައެއް ނުކުރެ އެވެ.\n"ގަލޭނާ" ބޯޓު ރާއްޖެ އައުމާ ގުޅިގެން އެކަން ފާހަގަކުރަން އެމްޕީއެލް ސަރަހައްދުގައި ބޭއްވި ރަސްމިއްޔާތުގައި އެމްއެސްއެސްގެ މެނޭޖިން ޑިރެކްޓަރު އަބްދުﷲ ސައީދާއި އެމްޕީއެލްގެ ސީއީއޯ ޝާހިދު އަލީ އާއި ޓްރާންސްޕޯޓް މިނިސްޓްރީގެ ސްޓޭޓް މިނިސްޓަރު އަހުމަދު ޒުހައިރު ބައިވެރިވެވަޑައިގަތެވެ.\nސްޓޭޓް ޝިޕިން ކުންފުނިން ބުނިގޮތުގައި "ގަލޭނާ" އަކީ 680 ކޮންޓެއިނަރާއި 60 ޓަނުގެ ކެރޭނަކާއި 60 ރީފާ [ގަނޑު ކޮށްގެން ނުވަތަ ފިނިކޮށް ގެންނަން ޖެހޭ މުދާ ބަހައްޓާ ކޮންޓެއިނަރު] އެއްފަހަރާ އުފުލޭނެ ވަރުގެ ބޯޓެކެވެ. އަދި މި ބޯޓު ބޭނުން ކޮށްގެން، ކޮލަމްބޯ އާއި މާލެއާ ދެމެދު ކޮންމެ އަށް ދުވަހަކުން ދަތުރެއް ކުރަން ތާވަލު ކޮށްފައިވާ ކަމަށް ވެސް އެ ކުންފުނިން ބުނެ އެވެ.\nގަލޭނާގައި ކޮންޓެއިނާ ބަރުކޮށްފައި: މިފަހަރު ގެނައީ 229 ކޮންޓެއިނަރު-- ފޮޓޯ: ފަޔާޒު މޫސާ/މިހާރު\nއެމްއެސްއެސްގެ މެނޭޖިން ޑިރެކްޓަރު ސައީދު ވިދާޅުވީ، އެ ކުންފުނީގެ އަމިއްލަ ބޯޓެއް ރާއްޖެ އަށް ބަނދަރު ކުރުމަކީ މެރިޓައިމް ދާއިރާ އިން ކުންފުންޏަށް ކުރިއެރުން ލިބެމުން އަންނަ ކަމުގެ ހެއްކެއް ކަމަށެވެ. އަދި މި ބޯޓާއެކު، ދިވެހިންނަށް ހުރި ވަޒީފާގެ ފުރުސަތުތައް ވެސް އިތުރު ވެފައިވާ ކަމަށާއި ފްލީޓު ބޮޑުކުރާ ވަރަކަށް އިތުރު ފުރުުސަތުތައް ހުޅުވާލެވޭނެ ކަމަށް އޭނާ ވިދާޅުވި އެވެ.\nފޮޓޯ ގެލަރީ / އެމްއެސްއެސްގެ އަމިއްލަ ފުރަތަމަ ބޯޓު ރާއްޖެ އައުން\nސައީދު ވިދާޅުވިގޮތުގައި ކުރިއަށް އޮތް އަހަރުގެ ތެރޭގައި އެ ކުންފުނީގެ އަމިއްލަ ބޯޓުތައް އިތުރު ކުރުމަށް މަސައްކަތް ކުރާނެ އެވެ. އަދި މި ކަމަށް ބޭނުންވާ މުވައްޒަފުން ހޯދުމަށް އެ ދާއިރާ އިން މީހުން ބިނާ ކުރުމުގެ މަސައްކަތް ވެސް ކުރިއަ ގެންދާނެ ކަމަށް އޭނާ ވިދާޅުވި އެވެ.\n"މި ބޯޓުގައި ވެސް 99 ޕަސެންޓް މަސައްކަތް ކުރަނީ ހުސް ދިވެހިން. އެއީ ކެޕްޓަނުން ފެށީގެން އެންމެ ދަށް މަގާމާ ހަމައަށް. ފްލީޓު ބޮޑުވާ ވަރަކަށް އިތުރު ދިވެހިން ބޭނުންވާނެ،" ސައީދު ވިދާޅުވި އެވެ.\nއެމްއެސްއެސްގެ މެނޭޖިން ޑިރެކްޓަރު ސައީދު ވާހަކަދައްކަވަނީ-- ފޮޓޯ: ފަޔާޒު މޫސާ/މިހާރު\nއޭނާ ވިދާޅުވީ "ގަލޭނާ" ގެ ފުރަތަމަ ދަތުރުގައި ރާއްޖެ ގެނައީ 299 ކޮންޓެއިނަރުގެ މުދާ ކަމަށެވެ. މި ބޯޓުން އެސްޓީއޯ އާއި ރާއްޖޭގެ ގިނަ އަދަދެއްގެ ވިޔަފާރިތަކުގެ މުދާ ގެނެސްފައިވާ ކަމަށް ވެސް ސައީދު ވިދާޅުވި އެވެ.\n"ގަލޭނާ" ރާއްޖެ ގެނައީ މިދިޔަ އޮކްޓޯބަރު މަހުގެ 30 ވަނަ ދުވަހުގަ އެވެ. އެ އަށް ފަހު ބޯޓު މިއަދު އައީ ރީބްރޭންޑު ކުރުމަށް ސްރީ ލަންކާގެ ޑޮކްޔާޑަށް ގެންދިއުމަށް ފަހު، އެ މަސައްކަތް ނިމުމުން ކޮލަމްބޯ އިން މުދާ ބަރުކޮށްގެންނެވެ.\n"ގަލޭނާ" ގެ ކުރިން އެމްއެސްއެސް އިން ގެންގުޅުނީ ކުއްޔަށް ނެގި ދެ ބޯޓެކެވެ. މި ބޯޓުތަކުގެ ލީސިން މުއްދަތު ހަމަވުމުން މިހާރު ވަނީ ބޯޓުތައް ހަވާލުކޮށްފަ އެވެ.\nޝިޕިން މޯލްޑިވްސް ސްޓޭޓް ޝިޕިން (އެމްއެސްއެސް) އަބްދުﷲ ސައީދު (އެމްޑީ، އެމްއެސްއެސް) އެސްޓީއޯ\nބޯޓުގެ ބޭރުގަ ރީނދޫކުލަ ހޭކިނަމަ ރަނގަޅު.\nއުތުރު އަރުމާޒު ދެނަހުރިންތަ ސަތޭކަ ރާއްޖޭގަ އިރެއްގައި 100 ކާގޯބޯޓް އޮތްކަމަށް ބުނާމީހުން އަދި ބުނާނެ ރާއްޖޭގައި ހުރި ސަފާރީ ދޯނިތަކުގެ ވާހަކަ ބުނަންވެސް އިރެއްގައި ރާއްޖޭގައި އޮތޭ ޔަންމާ ޓޫޓީ އިންޖީނުލީ 200 ކްރޫޒްލައިން ވެސް!!\nއެމް އެސް އެސް ބާރަށް ކުރިއަށް، އެމް އެސް އެ\nބޯޓެއް ގެނެއްސި. އެކަމަކު ބޯޓަކީ މާލޭ ބަދަރުގަ ބޭނުން ކުރަން އެކަށީގެންވާ ބޯޓެއް ނޫން ކަން އެގޭބާ؟ ބޯޓް މާލޭ ބަދަރުގަ ލަސްވީމާ، ބުނޭ ބަދަރުގެ ޚިދުމަތެއް ނުދެވެއޭ. ތިބޯޓް ގަތް އިރުވެސް އެގޭނެ މާލޭ ބަދަރުގަ އެންކަރޭޖް އޮޕަރޭޝަން ހިންގަންޖެހޭނެ ކަން. ރޯލް ކުޜ ވަރުން ހަމަޔަގީނުންވެސް އެކަމެއް ނުވާނެ ތިބޯޓްގައެއް.\nއެހެންވީމާ ތިބޯޓު ބަން މީހުންނަށް މާލޭ ބަނދަރުގެ ބިޔަރާޅުތަކުގެ ޚަބަރު ނުދީ އޮތީތާ! ދުނިޔޭގައި އެންމެ ބިޔަ ރާޅު ނަގާ ބަނދަރަކަށް މާލޭ ބަނދަރުވީމާ ތިބުނާހެން އެބޯޓުން މުދާ ބާލަން ކައިރި ކުރާކަށް ނުވާނެ. ލަންކާ ބަނދަރުގައި ރާޅުނުހުންނާތީ ތިޔަ ކޮންޓެއިނަރތައް ޑިންގީގައި ގެންގޮސް އެރުވިއިރު މާލޭ ބަނދަރަށް ބާލަންޖެހޭކަން ހަންދާން ނެތުނީ ކަމަށް ވާނީ. ދެން ކޮންޓެއިނަރ ބާލަން ހެލިކޮޕްޓަރު ގެންނަން ޖެހޭނީ.\nފްރެއިޓް އެނގޭނެ ހަމައެއްވެސްގޮތެއް ނެތީތަ. ދުބަާއީ، ޖަކާޓާ، ބެންކޮކްގެ ފްރެއިޓް ހޯދަން ގުޅަާގުޅަާ މަަާޔޫސް ވެއްޖެ.\nދެން ސަރުކާރުގަ ތިބޭ ނެތް ނުފޫޒު ގަދަ މީހުންގެ ތަކެތި ހިލޭ އުފުއްލާ\nއެކަމަކު، އެ ބޯޓުގެ އަގެއް އެ ކުންފުނިން ހާމައެއް ނުކުރެ އެވެ. ބޯޓުގެ ރަޖިސްޓްރީ އޮތީ ކޮން ގައުމެއްގެ ނަމުގަތޯ އާއި ބޯޓް ގަނަން ހުރިހާ ފައިސާ އެއް ދީފަ ވޭތޯ ބަލާލަން ބޭނުމެވެ.\nމި ސަރުކާރުން ކުރިޔަސް ރަގަޅު ކަމެއް ވިއްޔާ ބަލައިގަންނަންވާނެ! ގައުމާއިގެން ކުރިއަށް\nވަރަށް ރަގަޅު ފެއްޓުމެއް.މަރުހަބާ\nއަދީބުހުރިނަމަ މިއަދު ފަޓާސްއަރުވާލީސް ލޯތައް އަނދިރިވާ ކަންފަތްތައް ބީރުވެގެންދާހާވަރަށް.\nމިހާރުވެސް އޭނަގެ ލޮލުގެ ފެނުން ވަރަށް މައްސަލަ ބޮޑުވެގެން އުޅެނީ. އެ ހާލުގަ ހަވާއަރުވާކަށްނުވާނެ.


Covid-19: Human trial nimi vaccine dheyn Russia thahyaaru vanee\nކޮވިޑް 19: ހިއުމަން ޓްރައަލް ނިމި ވެކްސިން ދޭން ރަޝިޔާ ތައްޔާޜުވަނީ\nރަޝިޔާގެ މޮސްކޯ ލެބޯޓްރީގައި ތައްޔާރުކުރި ކޮވިޑް-19 ވެކްސިންގެ ހުރިހާ ޓްރަޔަލްއެއް ކާމިޔާބު ކަމާއެކު ނިމިފައިވާ ކަމަށާއި ވަރަށް އަވަހަށް އެ ގައުމުގެ ރައްޔިތުންނަށް އެ ވެކްސިން ދޭން ފެށުމުގެ ބޮޑު ކެމްޕެއިނެއް ފަށަން ތައްޔާރުވަމުންދާ ކަމަށް އެ ގައުމުން ބުނެފި އެވެ.\nރަޝިޔާގެ ހެލްތު މިނިސްޓަރު މިކައިލް މުރަޝްކޯ ވިދާޅުވި ކަމަށް އެ ގައުމުގެ ޓީވީން ބުނި ގޮތުގައި އޮކްޓޫބަރު މަހު އެ ގައުމުގެ އާބާދީއަށް ވެކްސިން ދޭން ފަށަން މިހާރު ދަނީ ތައްޔާރު ވަމުންނެވެ. އެގޮތުން ފުރަތަމަ ވެކްސިން ދޭން ހަމަޖެހިފައި ވަނީ ޑޮކްޓަރުންނާއި ޓީޗަރުންނަށެވެ.\nހެލްތު މިނިސްޓަރު އިތުރަށް ވިދާޅުވި ގޮތުގައި ގަމެލިޔާ އިންސްޓިޓިއުޓް އޮފް އެޕިޑެމިއޮލޮޖީ އެންޑް މައިކްރޮބައޮލޮޖީން މިހާރު ވަނީ ކޮވިޑް-19 އަށް އެ އިންސްޓިޓިއުޓުގައި ތައްޔާރު ކޮށްފައިވާ ވެކްސިންގެ ކްލިނިކަލް ޓްރަޔަލްސްގެ ހުރިހާ މަރުހަލާއެއް ފުރިހަމަކޮށްފަ އެވެ. މިހާރު ކުރަމުންދަނީ ވެކްސިން ރަޖިސްޓްރީ ކުރުމަށް ކުރަން ޖެހޭ މަސައްކަތް ތަކެވެ.\nމި ވެކްސިން އާއްމުންނަށް ދިނުމުގެ ހުއްދަ އެ ގައުމުގެ ކަމާ ބެހޭ އިދާރާތަކުން ލިބޭނެ ކަމަށް ބެލެވެ އެވެ. އަދި ހުއްދަ ލިބުމާއެކު ސިއްހީ އެހީތެރިންނަށް ވެކްސިން ދޭން ފަށާނެ ކަމަށް ބެލެވެ އެވެ. ރަޝިޔާގެ މި ވެކްސިން އަކީ ވެސް އެޑެނޯވައިރަސް އިން ތައްޔާރު ކޮށްފައިވާ ވެކްސިން އެކެވެ.\nނަމަވެސް ރަޝިޔާގެ ވެކްސިން ތައްޔާރުކޮށްފައިވާލެއް އަވަސްކަމުން ހުޅަނގުގެ މީޑިއާތަކުން މި ވެކްސިން އަށް ވަރަށް ގިނަ ފާޑުކިޔުންތައް ވަނީ އަމާޒުވެފަ އެވެ. ފާޑުކިޔާ ފަރާތްތަކުން ބުނަނީ ސައިންސާއި ރައްކާތެރި ކަމަށް ވުރެ ރަޝިޔާ އިން ބަލަނީ އަމިއްލައަށް މާ މޮޅު ބައެއް ކަމަށް ދުނިޔެއަށް ދެއްކޭތޯ ކަމަށެވެ.\nމިހާތަނަށް ކޮވިޑް-19 އަށް ތައްޔާރުކުރި ވެކްސިންތައް ވަރަށް ގިނަ އަދަދެއްގެ ކެންޑިޑޭޓުންނަށް މިހާރު ދީގެން އަޖުމަ ބަލަމުންދާއިރު ހުރިހާ ވެކްސިން އަކުން ވެސް އުންމީދީ ނަތީޖާތަކެއް ދަނީ ފެންނަމުންނެވެ. އެހެންކަމުން ރަޝިޔާގެ ހެލްތު މިނިސްޓަރުގެ ވާހަކަފުޅަކީ ތެދެއް ކަމަށް ވެއްޖެނަމަ މި ވެކްސިން ވެގެން ދާނީ މިހާތަނަށް ދުނިޔޭގައި އުފެއްދޭ ކޮރޯނާވައިރަހުން ދިފާއު ވެވޭ ފުރަތަމަ ވެކްސިން އަށެވެ.\nރަޝިޔާއިން ބުނި ގޮތުގައި އޮގަސްޓް 10 ނުވަތަ 12 ހިސާބުގައި މި ވެކްސިން ރަޖިސްޓްރީ ކުރާނެ އެވެ. ރަޝިޔާ އަކީ މިހާރު ދުނިޔޭގައި ކޮވިޑް ޖެހިފައިވާ ހަތަރު ވަނަ އަށް އެންމެ ގިނަ މީހުން ތިބި ގައުމެވެ. މި ލިސްޓުގެ އެއްވަނައިގައި އޮތީ އެމެރިކާ އެވެ. ދެ ވަނައިގައި ބްރެޒީލް އެވެ. އަދި ތިން ވަނައިގައި މިހާރު އޮތީ އިންޑިޔާ އެވެ.\nކޮވިޑް-19 އަށް ވެކްސިނެއް ތައްޔާރު ކުރުމުގެ މަސައްކަތް 100 އަށް ވުރެ ގިނަ ފަރާތުން މިހާރު ދަނީ ކުރަމުންނެވެ.\nމިގެ ތެރެއިން ހަތަރު ވަރަކަށް ވެކްސިން އިންސާނުންނަށް ދީގެން ކުރާ ޓެސްޓްތަކުގެ ފައިނަލް ސްޓޭޖުގައި އެބައޮތް ކަމަށް ޑަބްލިޔުއެޗްއޯ އިން ބުނެ އެވެ. މި ހަތަރު ވެކްސިންގެ ތެރެއިން ތިން ވެކްސިން ތައްޔާރުކޮށްފައި ވަނީ އިނގިރޭސި ވިލާތުގަ އެވެ. އަނެއް ވެކްސިން އަކީ ޗައިނާއިން ތައްޔާރު ކުރަމުން އަންނަ ވެކްސިނެވެ.\nރަޝިޔާ ކޮވިޑް-19 ކޮވިޑް-19 އިގެ ބަލާއާފާތް\n"ސްޕޮޓްނިކް ވީ" އާންމުންނަށް ދޭން ތައްޔާރުވެއްޖެ


BREAKING: Gasim Hassan ge maru: Gaathilu masahkkai kuree birudhahkkkaigen feyren, hamalaa dhinee car ge dhoruhulhuvai halhey lavan ulhumun: Police - One Online\n24 ޑިސެމްބަރު 2019: ޓެކްސީ ޑްރައިވަރު، ގާސިމް ހަަސަންގެ މަރާ ގުޅޭ ގޮތުން ފުލުހުން މީޑިއާއަށް މައުލޫމާތު ދެނީ --- ވަން ފޮޓޯ: މުހައްމަދު އައުޒަމް\nގާސިމް ހަސަންގެ ގާތިލު މަސައްކަތްކުރީ ބިރުދައްކައިގެން ފޭރެން، ހަމަލާ ދިނީ ކާރުގެ ދޮރުހުޅުވައި ހަޅޭއްލަވަން އުޅުމުން\nމި މަހުގެ ހަތަރު ވަނަ ދުވަހުގެ ރޭ، އދ. މާމިގިލީ، ގާސިމް ހަސަން، 59އ ގެ ކަރަށް ވަޅި ޖަހައި މަރާލާފައިވާ ގޮތް ފުލުހުން ދާދި ދެންމެ ކިޔައިދީފި އެވެ.\nމި ހާދިސާ ހިނގި ގޮތް ފުލުހުންގެ ތަހުގީގަށް ކިޔައިދީފައި ވަނީ، ގާސިމް ހަސަން މަރާލި ކަމަށް އިއުތިރާފުވެފައިވަނީ، ގާސިމް ހަސަންގެ ގާތިލު، ޅ. ހިންނަވަރު، ބޮޑުހިޔާގޭ، އަދުހަމް މުހައްމަދު އެވެ.\nފުލުހުން ބުނީ، އަދުހަމް މުހައްމަދު ފުރަތަމަ މަސައްކަތް ކުރީ، ގާސިމް ހަސަނަށް ވަޅީން ބިރުދައްކައިގެން އޭނާ އަތުން ފޭރެން ކަމަށެވެ. ވަޅީން ބިރުދައްކައިގެން ފޭރެން މަސައްކަތް ކުރި ކަމަށާއި އެހެން ނަމަވެސް ގާސިމް ހަސަން ވަޅީގައި ހިފަހައްޓައިި، ކާރުގެ ދޮރުހުޅުވައި، ހަޅޭއް ލަވަން އުޅުމުން ވަޅީން ހަމަލާ ދިނީ ކަމަށް އަދުހަމް ބުނެފައިވާ ކަމަށް ފުލުހުން ބުނެ އެވެ.\nފުލުހުން ބުނީ، އަދުހަމް މުހައްމަދު، މި މައްސަލައިގައި އިއުތިރާފުވެފައި ވީ ނަމަވެސް، މައްސަލަ ބިނާ ކުރާނީ އެ އިއުތިރާފު މައްޗަށް އެކަނި ނޫން ކަމަށާއި ހެއްކާއި ގަރީނާގެ މައްޗަށް ކަމަށެވެ. އެ ގޮތުން މިހާ ތަނަށް އައި އިރު، ހުޅުމާލެ، މާލެ، އަދި ހުޅުލެ ހިމެނޭ ގޮތުން 67 ތަނަކުން، 103 ފުޓޭޖެއް ބަލާފައިވާ ކަމަށާއި އިތުރު ފުޓޭޖު ހޯދައި ބެލުމުގެ މަސައްކަތް އަދިވެސް ކުރަމުން އަންނަ ފުލުހުން ބުނެ އެވެ.\nގާސިމް ހަސަން މަރާލާފައި އޮއްފާ ފެނުނު، ހުޅުމާލޭ ރީތިގަސްމަގު، ގެ އެ ސަރަހައްދުގައި މަސައްކަތް ކުރާ އެފްޑަބްލިޔޫ ކޮންސްޓްރަކްޝަންގެ ސައިޓުގައި ވެސް ކެމެރާ ހުރި ކަމަށާއި އެހެން ނަމަވެސް އެ ކެމެރާ ބެލި އިރު އެއިން ރެކޯޑު ނުކުރެވޭ ކަމަށް ވެސް ފުލުހުން ބުނެ އެވެ.\nފުލުހުން ބުނީ ގާސިމް މަރާލި ދުވަހު އަދުހަމް ހުރީ މަސްތުގެ ހާލަތުގައި ކަމަށެވެ. އެގޮތުން އެދުވަހު މެންދުރު އޭނާ ހުޅުމާލެ ދިއުމުގެ ކުރިން މާލޭގައި މަސްތުވާތަކެތި ބޭނުންކުރިކަން ތަހުގީގަށް އެނގިފައިވާ ކަމަށް ފުލުހުން މައުލޫމާތު ދިނެވެ. އަދި ހުޅުމާލެއަށް އައުމަށްފަހުވެސް އޭނަ މަސްތުވާތަކެތި ބޭނުންކޮށްފައިވާކަން ތަހުގީގަށް އެނގިފައިވާ ކަމަށް ފުލުހުން ހާމަ ކުރިއެވެ.\nފުލުހުން ބުނީ އަދުހަމް ހުޅުމާލެއަށް ދިޔައީ ފޭރުމުގެ މަގުސަދުގައި ކަމަށެވެ. ދުވާލުގަޑިކަމުން ހުޅުމާލެއިން ފޭރެން އުޅެ އެކަން ކާމިޔާބު ނުވުމުން ދެން މެންދުރު ފަސް ވުމުން ކޮންމެ ގޮތަކަށްވެސް އެކަން ހާސިލް ކުރުމަށް ވަޅިއަކުން ބިރުދައްކައިގެން ފޭރެން މަސައްކަތް ކުރީކަމަށް ތަހުގީގުގައި އަދުހަމް ކިޔައިދީފައިވާކަމަށް ފުލުހުން ބުންޏެވެ. ހުޅުމާލެއިން އެގޮތަށްވެސް ފޭރެން ފުރުސަތު ނުލިބުމުން އޭނާ ހުޅުލެއަށް ދިޔައެވެ. ހުޅުލެއަށް ދިޔައިރު އަދުހަމް ދިޔައީ ކެފޭއަކުން ވަޅިއެއް ހޯދައިގެން ކަމަށާއި، ކެފޭއިން ވަޅި ހޯދީ "މަސް ކަނޑަން" ކަމަށް ބުނެ ކަމަށް ފުލުހުންގެ ތަހުގީގަށް އެނގިފައިވާ ކަމަށް ފުލުހުން ބުނެއެވެ. އަދި ވަޅި ބޭނުންކޮށްގެންވެސް ހުޅުމާލެ އިން ފޭރެން އުޅެ އެކަން އޭނާއަށް ކާމިޔާބު ވެފައި ނުވާކަން ފުލުހުން ފާހަގަކޮށްފައިވެއެވެ.\nއަދުހަމް ހުޅުލެއަށް ދިޔައީ އިރުއޮއްސެނިކޮށް ކަމަށް ފުލުހުން މައުލޫމާތު ދިނެވެ. އަދި އޭނާ ހުޅުލެއަށް ދިޔަ ޓެކްސީއިންވެސް ފޭރުމަށް މަސައްކަތް ކުރި ކަމަށާއި އެކަން އޭނާއަށް ކާމިޔާބު ނުވީ ކަމަށް ފުލުހުން ބުނެއެވެ. މީގެ އިތުރުން އެއާޕޯޓަށް ދިއުމަށްފަހުވެސް އަދުހަމް ވަނީ ފޭރުމަށް މަސައްކަތް ކޮށްފައިކަމަށާއި، ނަމަވެސް އެއާޕޯޓުގައި ފުލުހުން ހަރަކާތް ގިނަވުމުން އެކަން އޭނާއަށް ކާމިޔާބު ނުވީ ކަމަށް ފުލުހުން ބުންޏެވެ.\nއެއާޕޯޓުން ފޭރުމަށް ކާމިޔާބު ނުވުމާއި ގުޅިގެން ދެން އަދުހަމް މަސައްކަތް ކުރީ އެއާޕޯޓް ޓެކްސީ ކިއުއިން މީހަކު އަތުން ފޭރުމަށް ކަމަށް ފުލުހުން ބުނެއެވެ. އަދި އުމުރުން ދޮށީ މީހުންނަށް ޓާގެޓްކޮށްގެން ދެތިން މީހަކަށް އެޕްރޯޗް ކުރި ކަމަށާއި، އެންމެ ފަހުން ގާސިމްގެ ޓެކްސީއަށް އެއާޕޯޓު ކިއު އިން އެރީ އޭނާ އަތުން ފޭރުމުގެ ނިޔަތުގައި ކަމަށް ފުލުހުން މައުލޫމާތު ދިނެވެ.\nގާސިމަށް އޭނާ ހަމަލާ ދީފައިވަނީ ދެފަހަރެއްގެ މަތިން ރީތިގަސްމަގަށް ދިއުމަށް ފަހު ކަން ފުލުހުން ފާހަގަ ކުރިއެވެ. ފުލުހުން ބުނީ އެމަގަށް ޓެކްސީގައި ދިޔައީ އެ ހިސާބުގައި ހުންނަ ހާފްވޭ ހައުސްއަށް ދާން ކަމަށް ބުނެކަމަށެވެ. އަދި ފުރަތަމަ އެހިސާބަށް ދިއުމަށްފަހު އެހިސާބުގައި މީހުން ގިނަ ވުމުގެ ސަބަބުން، އެ ގެއަށް ވަންނަ ކާޑު އޭނާގެ އަތުގައި ނެތް ކަމަށް ބުނެ، ގާސިމަށް އޮޅުވާލައިގެން އެހިސާބުން ގެންގޮސްފައިވާ ކަމަށް ފުލުހުންގެ ތަހުގީގަށް އެނގިފައިވާކަމަށް ފުލުހުން ހާމަކުރިއެވެ.\nއަދުހަމް ގާސިމަށް ހަމަލާދިނީ ދެވަނަ ފަހަރަށް ހިތިގަސް މަގަށް ދިއުމަށްފަހު ކަމަށް ފުލުހުން ބުންޏެވެ. އެގޮތުން ފުރަތަމަ އަދުހަމް މަސައްކަތް ކުރީ ވަޅިން ބިރުދައްކައިގެން ފޭރުމަށް ކަމަށާއި، ގާސިމް ސަލާމަތަށް އެދި ހަޅޭއް ލަވަން ފެށުމުން އެކަން ހުއްޓުވަން އަދުހަމް މަސައްކަތް ކުރި ކަމަށާއި، ވަޅި ޖެހީ ގާސިމްގެ ހަޅޭކުގެ އަޑު މަޑުނުވުމުން ސަލާމަތް ވާން ކަމަށް ފުލުހުންގެ ތަހުގީގަށް އެނގިފައިވާކަމަށް ފުލުހުން ބުންޏެވެ. އަދި ގާސިމްއަށް ހަމަލާދީފައިވަނީ، އޭނާގެ ކަރަށް އެންމެ ފަހަރަކުކަން ފުލުހުންގެ ތަހުގީގަށް ފާހަގަވެފައިވާ ކަމަށް ފުލުހުން ބުނެއެވެ.\nއެސަރަހައްދުން އަދުހަމް ފިލީ، ކާރުން ނިކުމެގެން ގޮސް އެސަރަހައްދުން ވަލުގެ ތެރެއަށް ވަދެ ކަމަށް ފުލުހުން މައުލޫމާތު ދިނެވެ. ފުލުހުން ބުނީ ހާފްވޭހައުސްކައިރިން އޮންނަ ހުސްބިމުން ވަދެގެން ގޮސް އަދުހަމް ވަނީ ގާސިމަށް ހަމަލާ ދިން ވަގުތު އޭނާ ލައިގެން ހުރި ގަމީސް ފޮރުވާފައިކަމަށެވެ. އަދި މާލެ ދިޔައީ ހުޅުމާލޭގައި އުޅެ ރަހުމަތްތެރިއެއް އަތުން ގަމީހެއް ހޯދައިގެން، އެގަމީސް ލައިގެންކަމަށް ފުލުހުން ބުނެއެވެ.\nފުލުހުން ބުނީ އަދުހަމް މިކަންކަން ކިޔައިދީފައިވާއިރު، އަދުހަމް ދެއްކި ވާހަކަތަކާއި ގުޅިގެން ސީސީޓީވީ ފުޓޭޖް ހޯދާ، އޭނާ ދަތުރުކުރަމުން ދިޔަ ސަރަހައްދުތައް ފާހަގަކޮށްފައިވާ ކަމަށެވެ. އަދި ހަމަލާގެ ކުރިން އެހެން މީހެއްގެ އަތުން ވަޅި ހޯދައި، ހަމަލާއަށްފަހު ލައިގެން ހުރި ހެދުން ބަދަލު ކުރުމުގައި އެހެން މީހެއްގެ އެހީތެރިކަން ލިބުނު ނަމަވެސް ގާސިމްގެ މަރުގެ ފަހަތުގައ އިތުރު މީހެއްގެ އަތެއްވާކަން މިހާތަނަށް ތަހުގީގަށް އެނގިފައި ނުވާކަމަށް ފުލުހުން ބުނެއެވެ.\nމި މައްސަލައިގެ ތަހުގީގުގައި އަދުހަމާއި ހިސާބަށް ފޯރީ، ގާސިމްގެ މަރަކީ އޭނާއަށް ޓާގެޓު ކުރެވިގެން ހިންގި ކަމެއް ނޫން ކަމަށް ބަލާ، ވައްކަމާއި، މާރާމާރީ އަދި ފޭރުމުގެ އޭންގަލަކުން ބަލައިގެން ކަމަށް ފުލުހުން ނޫސްވެރިންގެ ބައްދަލުވުމުގައި ފާހަގަ ކުރިއެވެ. އަދި މިހާރު ޕީޖީގެ ވަކީލަކާއެކު މައްސަލައިގެ ކަންކަން މަޝްވަރާ ކުރަމުން އަންނަ ކަމަށާއި، ފުލުހުން މި މައްސަލަ ބިނާ ކުރަން މަސައްކަތް ކުރަމުން އަންނަނީ އަދުހަމްގެ އިއުތިރާފުގެ ބަހާއި ނުލާވެސް ކުށް ސާބިތު ކުރެވޭނެ ގޮތަށް ކަމަށް ފުލުހުން ބުނެފައިވެއެވެ.\nގުޅޭ ޓެގު ޕޮލިސް ހުޅުމާލެ މަރުގެ މައްސަލަތައް\nއިތުރު މައްސަލަތަކެއްގެ ތަހުގީގަށް ރައީސް ޔާމީން ޕޮލިހަށް ހާޒިރު ކުރަނީ\nވޯޓު ސިއްރު ނުވާ ކަމަށް ބުނެ، ލޯކަލް ކައުންސިލު އިންތިހާބުގައި ވޯޓު ނުދޭނެ ކަމަށް ދެ ފުލުހަކު އިއުލާނުކޮށްފި\n17 އަހަރުގެ ކުއްޖަކަށް ޖިންސީ ގޯނާ ކުރިކަމުގެ ތުހުމަތުގައި ދޮން ބައްޕަ ހައްޔަރުކޮށްފި\nއަންހެނުންގެ ތަރައްގީ އަށް މަސައްކަތްކުރާ ކޮމެޓީގެ އިންތިހާބަށް ކުރިމަތިލުމުގެ ސުންގަޑި އިތުރުކޮށްފި\nކުޑަކުދިންގެ ރައްކާތެރިކަން ކަށަވަރުމަށް ޖެންޑާ މިނިސްޓްރީން ހަތް ފިޔަވަޅެއް އަޅަން އަންގަން މަޖިލީހުން ފާސްކޮށްފި


Ekaniveri mainnai bafain ge inaayaiy 10000 rufiyaa ah bodukohfi\nއެކަނިވެރި މައިންނާއި ބަފައިންގެ އިނާޔަތް 10000 ރުފިޔާއަށް ބޮޑުކޮށްފި\nރައީސް އޮފީހުގައި މިއަދު ބޭއްވި ކެބިނެޓް ބައްދަލުވުން: އެކަނިވެރި މަންމައިންނާއި ބައްޕައިންގެ އިނާޔަތް ބޮޑު ކުރަން ނިންމި -- ފޮޓޯ: ރައީސް އޮފީސް\nއެކަނިވެރި މަންމައިންނާއި އެކަނިވެރި ބައްޕައިންނަށް ދޭ މާލީ އެހީގެ ޕްރޮގްރާމް އިސްލާހުކޮށް ކޮންމެ އެކަނިވެރި މައަކާއި ބަފައަކަށް ގިނަ ވެގެން 10،000 ރުފިޔާގެ ފައިސާގެ އިނާޔަތް ދޭ ގޮތަށް ރައީސް އިބްރާހިމް މުހައްމަދު ސޯލިހު މިއަދު ނިންމަވައިފި އެވެ.\nރައީސް އޮފީހުގައި ބޭއްވި ކެބިނެޓް ބައްދަލުވުމުގައި ނޭޝަނަލް ޕްރޮޓެކްޝަން އޭޖެންސީގެ ފަރާތުން ޖެންޑާ މިނިސްޓްރީން ވަނީ އެކަނި ކުދިން ބަލަހައްޓާ މަންމައިންނާއި ބައްޕައިންނަށް ދޭ މާލީ އެހީގެ ޕްރޮގްރާމާ ގުޅޭ ގޮތުން ތައްޔާރު ކޮށްފައިވާ ކަރުދާހެއް ހުށަހަޅައިފަ އެވެ.\nއެ ކަރުދަހާ ގުޅޭ ގޮތުން ކެބިނެޓް ބައްދަލުވުމުގައި އެ ޕްރޮގްރާމްގެ އުސޫލަށް ގެނައި އެއް ބަދަލަކީ އެފަދަ ފަރާތްތަކުގެ ހާލަތު ކަނޑައެޅުމުގައި މިހާރު ބޭނުން ކުރާ މިނިމަން ޔުނިޓް ބަދަލު ކުރުމަށެވެ. މިހާރު އޮތް މިނިމަމް ޔުނިޓަކީ އެއް ތަނެއްގައި ކައްކައި ކައިބޮއި ނިދައި އުޅޭ އާއިލާއަކަށްވުމެވެ. މިހާރު ބަދަލުކޮށްފައި ވަނީ، އެކަނި ކުދިން ބަލަހައްޓާ މަންމަ ނުވަތަ ބައްޕަގެ އާއިލާ ކަމުގަ އެވެ.\nއޭގެ އިތުރުން މިހާރުގެ ހަލަތަށް ބަލައި، "އިންކަމް ތްރެޝްހޯލްޑް" ކަނޑައަޅާނީ ޖެންޑާ މިނިސްޓްރީން ކަމުގައި ކެބިނެޓުން މިއަދު ނިންމި އެވެ. އަދި އެކަނިވެރި މަންމައިންނާއި ބައްޕައިންގެ ތެރެއިން ނުކުޅެދުންތެރިކަން ހުންނަ މީހުނަށް ނުކުޅެދުންތެރެއިކަން ހުންނަ މީހުންނަށް ދެވޭ މާލީ އެހީއާއި އެކަނިވެރި މަންމައިންނާއި ބައްޕައިންނަށް ދެވޭ އިނާޔަތް ވެސް ލިބޭ ގޮތަށް ހަމަޖައްސަން ވެސް ނިންމި އެވެ.\nރައީސް އިބްރާހިމް މުހައްމަދު ސޯލިހު ރައީސް އޮފީސް ކެބިނެޓް + މިނިސްޓްރީ އޮފް ޖެންޑާ އެންޑް ފެމިލީ ހަތެއް


ނަމާދު (2): ދަތުރުވެރިޔާގެ ނަމާދު – Ilm\nނަމާދު (2): ދަތުރުވެރިޔާގެ ނަމާދު\n(ޤަޞްރު ކުރުމާއި ޖަމްޢު ކުރުން)\nނަމާދު قَصْرُ ކުރުން\n✽ ޤަޞްރު ކުރުމަކީ ކުރުކޮށްލުމެވެ. ނަމާދު ޤަޞްރު ކުރުމުގެ މާނައަކީ ހަތަރު ރަކުޢަތުގެ ނަމާދެއް ދެ ރަކުޢަތަށް ކުރު ކުރުމެވެ.\n✽ މިގޮތުން ޤަޞްރުކުރެވޭނީ މެންދުރު ނަމާދާއި ޢަޞްރު ނަމާދާއި ޢިޝާ ނަމާދު އެކަންޏެވެ.\n✽ ފަތިސް ނަމަދު އަދި މަޣްރިބު ނަމާދު ޤަސްރެއް ނުކުރެވޭނެއެވެ.\nނަމާދު جَمْعُ ކުރުން\n★ ޖަމްޢު ކުރުމަކީ ދެ ނަމާދެއް އެއްވަގުތެއްގައި ކުރުމެވެ.\n★ އެއީ މެންދުރު ނަމާދާއި ޢަޞްރު ނަމާދާއި މިދެ ނަމާދު : އެއިން ކޮންމެވެސް އެއްނަމާދެއްގެ ވަގުތުގައި އަނެއްނަމާދުވެސް ކޮށްލުމެވެ.\n★ އަދި މަޣްރިބް ނަމާދާއި ޢިޝާނަމާދު : އެއިން ކޮންމެވެސް އެއްނަމާދެއްގެ ވަގުތުގައި އަނެއްނަމާދުވެސް ކޮށްލުމެވެ. މިގޮތުން ފުރަތަމަ ނަމާދުގެ ވަގުތުގައި އެ ދެނަމާދު ކޮށްފިނަމަ އެއީ އިސްކޮށް ޖަމްޢު ކުރުމެވެ.\n★ ދެނަމާދުގެ ތެރެއިން ފަހުނަމާދުގެ ވަގުތުގައި ދެނަމާދުވެސް ކޮށްފިނަމަ އެއީ ފަސްކޮށް ޖަމްޢުކުރުމެވެ. މި ދެގޮތްވެސް ހުއްދަވެގެން ވެއެވެ.\n★ ނަމާދު ޤަޞްރު ކުރުމަކާ ނުލައިވެސް ޖަމްޢުކުރެވިދާނެއެވެ. އަދި ޖަމްޢު ކުރުމަކައި ނަލައި ހަމައެކަނި ޤަޞްރުވެސް ކުރެވި ދާނެއެވެ. އަދި ޤަޞްރުކޮށް ޖަމްޢުވެސް ކުރެވިދާނެއެވެ.\n★ ނަމާދު ޤަޞްރު ކުރެވޭނީ ހަމައެކަނި ދަތުރުވެރިޔަކަށެވެ.\n★ ދަތުރުވެރިޔަކަށް ނޫނަސް ބަލިވުން ފަދަ ޝަރުޢީ ޢުޛުރެއް އޮތް ކޮންމެ މީހަކަށްމެ ނަމާދު ޖަމްޢުކުރުން ހުއްދަވެގެން ވެއެވެ.\nނަމާދު ޤަޞްރުކުރާނެ ގޮތް\nޤަޞްރުކުރެވޭ ނަމާދެއްގެ ވަޤުތު ވަނުމުން ބަންގި ގޮވައި ޤަމަތްދީ ދެ ރަކުޢަތް ކުރުމަށްފަހު ސަލާމް ދޭނީއެވެ. ގިނަބަޔަކުނަމަ އެކަކުގެ ބަންގި ގޮވުމުން ފުދުނީއެވެ.\nނަމާދު ޖަމްޢު ކުރާނެ ގޮތް\n✸ އިސްކޮށް ޖަމްޢުކުރުން\nއިސްކޮށް ޖަމްޢުކުރާނަމަ ، ޖަމްޢުކުރެވޭ ދެ ނަމާދުގެ ތެރެއިން ފުރަތަމަ ނަމާދުގެ ވަގުތު ވަނުމުން ބަންގި ގޮވައި ، ޤަމަތްދީ ، އިސްކޮށް ޖަމްޢު ކުރުމަށް ޤަޞްދުކޮށް ފުރަތަމަ ނަމާދު ކުރާނީއެވެ. ސަލާމް ދިނުމަށް ފަހު ތެދުވެ ، ޤަމަތްދީ ދެވަނަ ނަމާދު ކުރާނީއެވެ. ދެނަމާދަށް އެއް ބަންގިއެވެ. ނަމަވެސް ކޮންމެ ނަމާދަކަށްވެސް ޤަމަތް ދިނުން ސުންނަތް ވެގެން ވެއެވެ.\n✸ ފަސްކޮށް ޖަމްޢުކުރުން\nފަސްކޮށް ޖަމްޢުކުރާނަމަ ޖަމްޢުކުރެވޭ ދެނަމާދުގެ ތެރެއިން ފުރަތަމަ ނަމާދުގެ ވަގުތު ވަނުމުން އެނަމާދު އަނެއްނަމާދުގެ ވަގުތުގައި ފަސްކޮށްކުރުމަށް ޤަޞްދުކޮށްގެން ހުންނާނީއެވެ. އަދި ދެވަނަ ނަމާދުގެ ވަގުތު ވަނުމުން ބަންގި ގޮވައި ޤަމަތްދީ ފުރަތަމަ ނަމާދު ކުރާނީއެވެ. އަދި ސަލާމްދިނުމަށް ފަހު ތެދުވެ ޤަމަތްދީ ދެވަނަ ނަމާދު ކުރާނީއެވެ.\nޯ❀ އިސްކޮށް ޖަމްޢުކުރިޔަސް އަދި ފަސްކޮށް ޖަމްޢުކުރިޔަސް ނަމާދު ކުރާނީ ތަރުތީބުންނެވެ.\n❀ ނަމާދު ޤަޞްރުކުރާ މުސާފިރެއްގެ (ދަތުރުވެރިއެއްގެ) ފަހަތުގައި ރަށުގައި ޤާއިމުވެ ހުންނަ މީހާގެ ނަމާދު ޞައްޙަވެގެން ވެއެވެ. ދަތުރުވެރިޔާ ސަލާމް ދިނުމުން ރަށްވެހިން ތެދުވެ ނަމާދުގެ އަނެއް ދެ ރަކުޢަތް ކުރާނީއެވެ.\n❀ ދަތުރު ވެރިޔަކު ވިޔަސް ރަށްވެހިމީހަކު ވިޔަސް މައުމޫމެއްގެ ޙައިޘިއްޔަތުން އެމީހެއްގެ ނަމާދުން އުނިވިތަން އިމާމާ ނިމުމުން ތެދުވެ ފުރިހަމަ ކުރަންޖެހޭނެއެވެ.\n❀ ރަށުގައި ޤާއިމުވެ ހުންނަ މީހެއްގެ ފަހަތުގައި ދަތުރުވެރިޔާގެ ނަމާދު ޞައްހަވެގެން ވެއެވެ. ނަމަވެސް ފިރިހަމަ ކުރާމީހެއްގެ ފަހަތުގައި އިޤޔތިދާ ވެއްޖެ (ޙާލަތުގައި) ނަމަ ދަތުރުވެރިޔާވެސް ހަތަރު ރަކުޢަތް ފުރިހަމަ ކުރުން ވާޖިބުވާނެއެވެ.


250 Hospital Endhu Hadhiyaakoh Rohit Shetty Namoona Dhakkaifi - Vaguthu\n250 ހޮސްޕިޓަލް އެނދު ހަދިޔާކޮށް ރޯހިތު ޝެޓީ ނަމޫނާ ދައްކައިފި\nއިންޑިއާގައި ހަލުވިކަމާ އެކު ކޮވިޑް ފެތުރި ބަލި މީހުންނަށް އޮކްސިޖަން އާއި ހޮސްޕިޓަލުން އެނދު ލިބުން ދަތިވެފައިވާ މި ދުވަސްވަރު ބޮލީވުޑުގެ އެތައް ފަންނާނުން ދަނީ މިކަމުގައި އެހީތެރިވަމުންނެވެ. ފައިސާގެ އެހީތެރިކަމާއި އެހެނިހެން ގޮތް ގޮތުން ވެސް އެހީތެރިކަން ފޯރުކޮށްދެއެވެ.\nމިގޮތުން ބޮލީވުޑުގެ ހުނަރުވެރި ޑައިރެކްޓަރު ރޯހިތު ޝެޓީ ވެސް ކޮވިޑު ޖެހިފައިވާ ފަރާތްތަކަށް ވަނީ އެހީތެރިކަން ފޯރުކޮށްދީފައެވެ. ދިއްލީގައި ހުންނަ ގުރޫ ތޭގް ބަހާދުރު ކޮވިޑު ކެއަރ ސެންޓަރަށް 250 ހޮސްޕިޓަލު އެނދު ހަދިޔާކޮށް ރޯހިތު ދައްކައިދިނީ ނަމޫނާއެކެވެ.\nއެނދު ހަދިޔާ ކުރުމުގެ އިތުރުން އެހެނިހެން ގޮތްގޮތުން ވެސް ރޯހިތު ދަނީ އެހީތެރިކަން ފޯރުކޮށްދެމުންނެވެ. ރޯހިތުގެ މި މަސައްކަތަށް ޝުކުރު އަދާކޮށް ސިޔާސީ ބޭފުޅެއް ކަމުގައިވާ މަޖިންދަރު ސިންގް ސިރްސާ ވަނީ ޓުވީޓެއް ކޮށްފައެވެ.\n''އޮން ސްކްރީންގައި ރޯހިތު ޝެޓީއަކީ ކަތުރޯންކީ ކިލާޅީ ކަމުގައި ވެދާނެ. ނަމަވެސް އޮފް ސްކްރީންގައި އޭނާއަކީ އިންސާނިޔަތަށް ލޯބިކުރާ މީހެއް. އަހަރެމެންގެ ކޮވިޑް ކެއަރ ފެސިލިޓީއަށް ދިން އަގު ނުކުރެވޭ ފަދަ އެހީއަށް ރޯހިތުއަށް ޝުކުރު އަދާކުރަން. ތިޔަ ވެދިން އެހީގެ ބަދަލުގައި ރޯހިތުއަށް ގިނަ ހެޔޮގޮތްތައް މެދުވެރިވުމަށް އެދެން'' މަޖިންދަރު ސިންގް ސިރްސާ ބުނެފައިވެއެވެ.\nމި އަހަރުގެ ކުރީކޮޅު ރޯހިތުއަށް ވަނީ ކޮވިޑްގެ މި ހާލަތުގައި މުމްބާއީގެ ފުލުހުންނަށް އެހީތެރިވެފައިވާތީ އެކަމަށްޓަކައި އެވޯޑެއް ވެސް ލިބިފައެވެ.\nރޯހިތު ޝެޓީގެ މަސައްކަތަށް ބަލާއިރު އޭނާ މިހާރު ތައްޔާރުވަމުން ދަނީ ކަތުރޯން ކީ ކިލާޅީގެ 11 ވަނަ ސީޒަންއަށެވެ. މި ޝޯގެ ޝޫޓިންތައް ނެގުމަށް ހަމަޖެހިފައިވަނީ ކޭޕް ޓައުންގައެވެ.


Priyanka Kokko Akah Meehaku Bodu Landeh Dheefi - Vaguthu\nއިންޑިޔާގެ ކުޅަދާނަ ފިލްމީތަރި ޕްރިޔަންކާ ޗޯޕްރާގެ ދެބެއިންގެ ދެދަރި ކުއްޖެއް ކަމަށްވާ މީރާ ޗޯޕްރާއަށް މީހަކު ބޮޑު ލަނޑެއް ދީފިއެވެ.\nމީރާ އަށް ބޮޑު ލަނޑެއް ދީފައި ވަނީ އޭނާގެ ގެ މަރާމާތު ކުރަން ހަވާލުކުރި މީހެކެވެ. މިކަމާ ގުޅިގެން ބޭރުގެ މީޑިޔާ އަކަށް ދިން އިންޓަވިއުއެއްގައި މީރާ ބުނީ އޭނާގެ ގެ މަރާމާތު ކުރަން މީހެއްގެ އަތަށް ގިނަ އަދަދެއްގެ ފައިސާ ދިނުމުން އެމީހާ އެ ފައިސާތައް ނަގައި މަަކަރު ހަދާފައިވާ ކަމަށެވެ.\nގެ މަރާމާތު ކުރަން މިރާ ހަވާލުކުރީ އޭނާގެ އާއިލާއިންވެސް ދަންނަ މީހަކާއެވެ. މީރާ ބުނީ ގެ މަރާމާތު ކުރުމަށް 17 ލާކް ރުޕީސް(348,853 ރުފިޔާ) އަރާއިރު އެ ފައިސާގެ ތެރެއިން ފުރަތަމަ މަސައްކަތް ފެށުމުގެ ކުރިން އެމީހާ އަތަށް އަށް ލާކް ރުޕީސް(164,159.77 ރުފިޔާ) ދިން ކަމަށެވެ.\nމީރާ 12 ދުވަސް ވަންދެން ފޮޓޯ ޝޫޓަކަށް ގޮސް އެނބުރި އަންނައިރު، އެ މަސައްކަތް ނިންމުމަށް ކަނޑައެޅިއިރު، އޭނާ އެނބުރި އައިސް ބެލިއިރު، ޑިޒައިން ކުރާ މީހާ ކޮށްފައި ހުރި މަސައްކަތް މީރާ އަށް އެއްގޮތަކަށްވެސް ކަމުނުދިޔައެވެ. އެމީހާ މަސައްކަތް ކޮށްފައި ހުރީ ވަރަށް ފަރުވާ ކުޑަކޮށް ކަމަށް މީރާ ބުނެފައި ވެއެވެ.\nގޭގެ މަރާމާތަށް އެމީހާ ކޮށްފައި ހުރި ހަރަދު 1.5 ލާކް (30,781.17 ރުފިޔާ) އަށްވެސް ނާރާނެ ކަމަށް މީރާ ބުނާއިރު އެވާހަކަތައް މަސައްކަތް ކުރި މީހާ ކައިރީ ބުނުމުން އެމީހާ ރުޅިގަދަވެ އެޑްވާންސް އަށް މީރާ ދިން ފައިސާ ނުދޭނެ ކަމަށް ބުނެ ވަނީ ގޮސްފައެވެ.\nމި މައްސަލަ މީރާ ފުލުހަށް ހުށައަޅާފައިވާއިރު އޭނާ ބުނީ މީހުންނަށް މިފަދަ ލަނޑުދޭ ފަރާތްތައް އިންސާފުގެ ކުރިމައްޗަށް ގެންނަން ޖެހޭ ކަމަށާއި މިމީހުންގެ ސަބަބުން އެހެން މީހަކަށް ގެއްލުމެއް ނުދެވޭ ވަރު ކުރަން ޖެހޭ ކަމަށެވެ.\nމީރާ ބުނީ ގޭގެ މަސައްކަތް ކުރި މީހާ އަތުން އޭނާ ހޯދަން ބޭނުންވީ އެމީހާ މަސައްކަތައް ކުރި ހަރަދު ކަނޑާލާފައި އެޑްވާންސްއަށް ދިން ފައިސާ ކަމަށެވެ. ނަމަވެސް އެމީހާ ވަނީ އެ ފައިސާ ދިނުމަށް ދެކޮޅު ހަދާފައެވެ.\nޕަރިނީތީ އެންމެ އަގުހުރި ނަސޭހަތެއް ދިނީ ޕްރިޔަންކާ\nއޮކްޓޯބަރ 14, 2021 19:36\nލާކް ރުޕީސް އޭ؟ މީ އިންޑިޔާ ނޫހެއްތަ؟\nއޮކްޓޯބަރ 14, 2021 23:05\nހާދަ މުހިއްމުު ހަބަރެއް.


Hulhuvaalaigen mahsala balan fandiyaar adam mohamed edhivaidigenfi – Iru\nހުޅުވާލައިގެން މައްސަލަ ބަލަން ފަނޑިޔާރު އާދަމް މުހައްމަދު އެދިވަޑައިގެންފި\nއެނގިފައިވާ ގޮތުގައި ފަނޑިޔާރު އާދަމް މުހައްމަދު އެގޮތަށް އެދިވަޑައިގަތީ ޖޭއެސްސީ އަށް މިދިޔަ ހަފުތާގައި ފޮނުއްވި ސިޓީއަކުންނެވެ.\nފަނޑިޔާރު އާދަމް މުހައްމަދު ހިމެނިވަޑައިގަންނަވާ ގޮތަށް ޖޭއެސްސީން ބަލަމުން އަންނަނީ، ސުޕްރީމް ކޯޓުން އެ ކޯޓުގެ އިހްތިސާސްގެ ބޭރުން ކޮށްފައިވާ ކަމަށް ބުނާ މައްސަތަކެކެވެ. އެކަމަކު ތަފްސީލެއް ޖޭއެސްސީން އަދި ހާމައެއް ނުކުރެ އެވެ.\nޖޭއެސްސީ އަށް ސުޕްރީމް ކޯޓުގެ ބައެއް ފަނޑިޔާރުން މިހާރު ވަނީ ހާޒިރުކޮށްފަ އެވެ.\nސުޕްރީމް ކޯޓުން، އެ ކޯޓުގެ އިހްތިސާސްގެ ބޭރުން ނިންމާފައިވާ މައްސަލަތަކާ ގުޅޭ ކަންކަން ބެލުމަށް ޚާއްސަ ކޮމިޓީއެއް ޖޭއެސްސީން ކުރިން އޮތީ އެކުލަވާލައިފަ އެވެ. އަދި އެ ކޮމިޓީން އޮތީ ސުޕްރީމް ކޯޓުން ގާނޫނުއަސާސީއާ ޚިލާފަށް ނިންމި ނިންމުންތަކާ ބެހޭގޮތުން ރިޕޯޓެއް ވެސް ތައްޔާރުކޮށްފަ އެވެ.\nފަނޑިޔާރުންގެ މައްސަލަތައް ބަލަން ނިންމުމުގައި، ޝަރުއީ ދާއިރާއާ ބެހޭ ގޮތުން ސައުތު އެފްރިކާގެ ކުރީގެ ފަނޑިޔާރެއް ކަމަށްވާ ޔޮހާން ކްރިގްލާ ދާދި ފަހުން ތައްޔާރުކުރި ރިޕޯޓުގައިވާ ކަންކަމަށް ވެސް ރިއާޔަތްކުރި ކަމަށް ޖޭއެސްސީން ވަނީ ބުނެފަ އެވެ.\nސުޕްރީމް ކޯޓުގެ ފަނޑިޔާރުންގެ މައްސަލަތައް ބަލަން ފެށުމުން އުއްތަމަ ފަނޑިޔާރު ޑރ. އަހްމަދު އަބްދުﷲ ދީދީ ވަނީ ބަޔާނެއް ނެރުއްވައިފަ އެވެ. އެ ބަޔާނުގައި އެމަނިކުފާނު ވިދާޅުވެފައި ވަނީ ސުޕްރީމް ކޯޓުން ނިންމާފައިވާ ނިންމުންތަކާ ގުޅިގެން ބައެއް ފަނޑިޔާރުންގެ މައްސަލަތައް ބަލަން ފެށުމަކީ ފަނޑިޔާރުންނަށް ބިރު ދައްކައިގެން ވަކި ބައެއްގެ ކޮންޓްރޯލްގެ ދަށަށް ފަނޑިޔާރުން ހިނގައިދާނެ ކަމެއް ކަމަށެވެ.\nއެކަން ހުއްޓުވައި ދެއްވުމަށް ރައީސް އިބްރާހިމް މުހައްމަދު ސޯލިހާއި ދައުލަތުގެ މުއައްސަސާތަކަށް އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ ވަނީ ގޮވާލައްވައިފަ އެވެ.


ވޯލްޑް ކަޕުގެ ރަސްމީ ޕޯސްޓަރު ދައްކާލައިފި\nފީފާ ވޯލްޑް ކަޕަށް ފަރުމާކުރާ ޕޯސްޓަރުތަކަކީ ފުޓްބޯޅައިގެ ދުނިޔެއިން އަބަދުވެސް ބަލައިގަންނަ އެއްޗެއް\nމިފަހަރުގެ ވޯލްޑް ކަޕުގެ ޕޯސްޓަރު ފަރުމާކޮށްފައިވަނީ ރަޝިއާގެ އެންމެ މޮޅު ކުޅުންތެރިޔާގެ ގޮތުގައި ގިނަ ބަޔަކު ދެކޭ ލެވް ޔާޝިންއަށް ބިނާކޮށް\nޕޯސްޓަރު ފަރުމާކުރީ ރަޝިއާގެ މަޝްހޫރު ކުރެހުންތެރިޔާ އިގޯރ ގްރޮވިޗް\n30 ނޮވެންބަރ 2017 | ބުރާސްފަތި 08:15\nއަންނަ އަހަރު ރަޝިއާގައި ބޭއްވުމަށް ހަމަޖެހިފައި އޮތް ފީފާ ވޯލްޑް ކަޕުގައި ބޭނުން ކުރުމަށް ހަމަޖެހިފައިވާ ޕޯސްޓަރު\nއަންނަ އަހަރު ރަޝިއާގައި އޮންނަ ފީފާ ވޯލްޑް ކަޕުގެ ރަސްމީ ޕޯސްޓަރު އާންމުކޮށް ދައްކާލައިފިއެވެ.\nރަޝިއާގެ ވެރިރަށް މޮސްކޯގެ މެޓްރޯގައި ބޭއްވި ހަފްލާއެއްގައި މި ޕޯސްޓަރު އާންމުކޮށް ދައްކާލީ ފީފާގެ ސެކްރެޓަރީ ޖެނެރަލް ފާތަމާ ސަމޫރާއެވެ. މިފަހަރުގެ ވޯލްޑް ކަޕުގައި ބޭނުން ކުރުމަށް ހަމަޖެހިފައިވާ ޕޯސްޓަރު ފަރުމާކުރީ ރަޝިއާގެ މަޝްހޫރު ކުރެހުންތެރިޔާ އިގޯރ ގްރޮވިޗްއެވެ.\nވޯލްޑް ކަޕުގެ ޕޯސްޓަރު ފަރުމާކޮށްފައިވަނީ ރަޝިއާގެ އެންމެ މޮޅު ކުޅުންތެރިޔާގެ ގޮތުގައި ގިނަ ބަޔަކު ދެކޭ ލެވް ޔާޝިންއަށް ބިނާކޮށެވެ. ޔާޝިންއަކީ ތާރީހުގައި ވެސް ދުނިޔޭގެ އެންމެ މޮޅު ކުޅުންތެރިޔާގެ މަގާމު ހޯދި ހަމައެކަނި ގޯލްކީޕަރެވެ. އޭނާ ވަނީ ހަތަރު ވޯލްޑް ކަޕެއްގައި ރަޝިއާ ތަމްސީލު ކޮށްދީފައެވެ.\nމި ޕޯސްޓަރުގައި ޔާޝިންގެ ޖާޒީއެއްގެ ގޮތުގައި ގްރޮވިޗް އިހްތިޔާރު ކޮށްފައިވަނީ ކަޅު ޓީ ޝާޓާއި ކަޅު ސޯޓުބުރިއެކެވެ. މިއީ ގޯލްކީޕަރުންގެ ޖާޒީގެ ގޮތުގައި ފީފާއިން އެންމެ ފުރަތަމަ ބޭނުންކުރި ޖާޒީގެ ގޮތުގައި ތާރީހުން ޖާގަ ހޯދާފައިވާ ޖާޒީއެކެވެ. މި ޕޯސްޓަރުގައި ފެނިގެންދަނީ ޔާޝިންއާއި ދިމާލަށް އަންނަ ބޯޅައެއް އޭނާ ދިފާއުކުރާ މަންޒަރެވެ.\nމި ޕޯސްޓަރު ތައާރަފް ކޮށްދެއްވި ފީފާގެ ސެކްރެޓަރީ ޖެނެރަލް ފާތަމާ ސަމޫރާ ވިދާޅުވީ މި ޕޯސްޓަރުން ރަޝިއާގެ ފަންނުވެރިކަމާއި ފުޓްބޯޅައަށް އެ ގައުމުން ދޭ އަހަންމިއްޔަތު ވަރަށް ބޮޑަށް ފެނިގެންދާ ކަމަށެވެ. އަދި މި ޕޯސްޓަރު ވެގެންދާނީ ތާރީހުން ޖާގަ ހޯދާ ޕޯސްޓަރަކަށް ކަމަށް އޭނާ ވިދާޅުވިއެވެ.\nރަޝިއާގައި ވޯލްޑް ކަޕް ބޭއްވުމަށް އެ ގައުމުގެ ފަރާތުން ކަނޑައަޅާފައިވާ ކޮމިޓީގެ ޗެއާމަން ވިޓާލީ މުޓްކޯ ވިދާޅުވީ މި ޕޯސްޓަރު މެދުވެރިކޮށް ރަޝިއާ ޕްރޮމޯޓް ކުރުމަކީ ވަރަށް މުހިންމު ކަމެއް ކަމަށާއި ޔާޝިންއަށް ޕޯސްޓަރު ބިނާކުރީ އޭނާއަކީ ރަޝިއާގެ ފުޓްބޯޅައިގެ އެންމެ ވަރުގަދަ ނިޝާނަށް ވާތީ ކަމަށެވެ. އަދި އަންނަ އަހަރުގެ ވޯލްޑް ކަޕްގައި ވާދަކުރާ ޓީމުތަކުގެ ކުޅުންތެރިންނަށާއި މެޗުތައް ބެލުމަށް އަންނަ ސަޕޯޓަރުންނަށް ވެސް މި ޕޯސްޓަރު ކަމުދާނެ ކަމުގެ ފުރިހަމަ ޔަގީންކަން އެބައޮތް ކަމަށް އޭނާ ބުނެފައިވެއެވެ.\nމި ޕޯސްޓަރު ފަރުމާކުރި ގްރޮވިޗްގެ އެހެނިހެން މަސައްކަތްތަކަށް ބަލާލާއިރު އޭނާ ވަނީ 2002 ވަނަ އަހަރު ބޭއްވި ފިނި މޫސުމުގެ އޮލިމްޕިކްސްގައި ވާދަކުރި ރަޝިއާގެ ކޮންޓިންޖެންޓްގެ ޖާޒީ ފަރުމާކޮށްފައެވެ. ހަމައެހެންމެ ކޮންމެ އަހަރަކު ވެސް ބާއްވަމުން އަންނަ ކްރެމްލިން ކަޕް ޓެނިސް މުބާރާތުގެ ބްރޭންޑިން މަސައްކަތުގައި ވެސް ބައިވެރިވެފައެވެ. އަދި އޭނާއަކީ ރަޝިއާގެ ނެޝެނަލް ރިސާޗް ޔުނިވާސިޓީ އޮފް އިކޮނޮމިކްސްގެ މުދައްރިސެކެވެ.\nފީފާ ވޯލްޑް ކަޕަށް ފަރުމާކުރާ ޕޯސްޓަރުތަކަކީ ފުޓްބޯޅައިގެ ދުނިޔެއިން އަބަދުވެސް ބަލައިގަންނަ އެއްޗެކެވެ. ހަމައެހެންމެ ނީލަމުގައި މިފަދަ ޕޯސްޓަރުތައް ވަރަށް އަގު ބޮޑުކޮށް ވިކިފައި އެބަހުއްޓެވެ.


Dheebaja ge audit avas kuran edheynan: Yaugoob | Mihaaru\nދީބާޖާގެ އެއްބަސްވުމުގައި ސޮއިކުރަނީ: ދީބާޖާ އަށް ކޯޓުން ބޭރުގައި ބަދަލު ދޭން ނިންމި ނިންމުން އޮޑިޓްކޮށްދޭން މަޖިލީހުން ވަނީ އޮޑިޓް އޮފީހުގައި އެދިފައި.\n19 ޖުލައި 2020 - 14:11\nކޯޓުން ބޭރުގައި މައްސަލަ ހައްލުކޮށް، ދީބާޖާ އިންވެސްޓްމެންޓަށް ބަދަލުގެ ގޮތުގައި 174 މިލިއަން ރުފިޔާ ދޭން މި ސަރުކާރުން ނިންމި ނިންމުމާ ގުޅޭ ގޮތުން ރައްޔިތުންގެ މަޖިލީހުން އެދިފައިވާ އޮޑިޓް އަވަސްކޮށްދޭން އޮޑިޓަ ޖެނެރަލްގެ އޮފީހުގައި އެދިވަޑައިގަންނަވާނެ ކަމަށް ދާންދޫ ދާއިރާގެ އެމްޑީޕީގެ މެމްބަރު ޔައުގޫބް އަބްދުﷲ މިއަދު ވިދާޅުވެއްޖެ އެވެ.\nދީބާޖާ އަށް ފައިސާ ދޭން ރައީސް އިބްރާހިމް މުހައްމަދު ސޯލިހް ނިންމެވީ، އެ ކުންފުންޏާ އެކު ރައީސް އޮފީހުގެ ސެޓްލްމެންޓް ކޮމިޓީން ކުރި މަޝްވަރާތަކަށް ފަހު އެ މަނިކުފާނަށް ލަފާ އެރުވުމުންނެވެ. އެކަމަކު މި ނިންމުމާ އެއްގޮތަށް، ދީބާޖާ އަށް އަދި ފައިސާ ދުލެއް ނުކުރެ އެވެ.\nއެއީ، ރައްޔިތުންގެ މަޖިލީހުގެ މާލިއްޔަތު ކޮމިޓީ އަށް އެ މައްސަލަ ހުށަހަޅައި، މެމްބަރުން ފާޅުކުރެއްވި ކަންބޮޑުވުންތަކާ ގުޅިގެންނެވެ. ކޯޓުން ބޭރުން މައްސަލަ ހައްލުކޮށް، ދީބާޖާ އަށް ބަދަލު ދޭން ސަރުކާރުން ނިންމުމުން އެކަމުގައި އަޑި ނޭނގޭ ކަންތައްތަކެއް ހިންގާފައިވާ ކަމަށް މާލިއްޔަތު ކޮމިޓީގެ ގިނަ މެމްބަރުން އޭރު ތުހުމަތު ކުރެއްވި އެވެ.\nDheebaja ge massala muraajaa kuran majileehun edhen faas koffi\nއެ އޮޑިޓާ ގުޅޭ ގޮތުން ޔައުގޫބާ "މިހާރު"ން ސުވާލު ކުރުމުން އޭނާ ވިދާޅުވީ ދީބާޖާ އަށް ބަދަލުދިނުމުގެ މުއާމަލާތްތަކާ ގުޅޭ އޮޑިޓް މަޖިލީހަށް އަދި ލިބިފައި ނުވާ ކަމަށެވެ. އަދި ރައްޔިތުންގެ މަސްލަހަތާއި ދައުލަތުގެ ފައިސާއާ ގުޅުން ހުރި މައްސަލައަކަށް ވާތީ، އެއީ އަވަހަށް ނިމެން ޖެހޭ އޮޑިޓެއް ކަން އޭނާ ފާހަގަކުރެއްވި އެވެ.\nޔައުގޫބު ވިދާޅުވި ގޮތުގައި މިދިޔަ އަހަރުގެ ޑިސެމްބަރު މަހުގެ ތެރޭގައި ކުރިއަށް ގެންދަން އެދުނު، އެ އޮޑިޓް އަވަސްކުރަން އޮޑިޓަ ޖެނެރަލް ހަސަން ޒިޔަތަށް ދަންނަވާނެ އެވެ.\n"ދީބާޖާގެ އޮޑިޓް އަދި ނުލިބޭ، އަވަސް ކުރަން އަޅުގަނޑު އެދެނަން،" ދީބާޖާ އަށް ބަދަލު ދިނުމާ މެދު މާލިއްޔަތު ކޮމިޓީގައި އެންމެ ބޮޑަށް ކަންބޮޑުވުން ފާޅުކުރެއްވި އެއް މެމްބަރު، ޔައުގޫބް ވިދާޅުވި އެވެ.\nއުތުރު ޕްރޮވިންސްގައި ފެރީގެ ޚިދުމަތް ދިނުމަށް ކުރީގެ ރައީސް މުހައްމަދު ނަޝީދުގެ ވެރިކަމުގައި 2010 ވަނަ އަހަރު ސަރުކާރުން ދީބާޖާއާ އެކު ހެދި އެއްބަސްވުން 2013 ވަނަ އަހަރު ކުރީގެ ރައީސް މުހައްމަދު ވަހީދުގެ ވެރިކަމުގައި ބާތިލްކުރި މައްސަލައިގައި ގެއްލުމުގެ ބަދަލަށް އެ ކުންފުނިން 2.4 ބިލިއަން ރުފިޔާ ހޯދަން ދައުވާ ކުރި އެވެ. ނަމަވެސް ބަދަލުގެ ގޮތުގައި 348 މިލިއަން ރުފިޔާ އެ ކުންފުންޏަށް ދައްކަން ކޯޓުން ކުރިން އޮތީ ހުކުމްކޮށްފަ އެވެ. އެ ހުކުމް ސުޕްރީމް ކޯޓުން ވެސް ވަނީ ދަމަހައްޓައިފަ އެވެ.\nމި މައްސަލަ އަލުން ސުޕްރީމް ކޯޓަށް ހުށަހެޅުމުން ބަލައިގަތުމަށް ނިންމާފައި ވަނީ މިދިޔަ މާޗު މަހު އެވެ.\nދިވެހި ސަރުކާރު ރައްޔިތުންގެ މަޖިލިސް މަޖިލީހުގެ މާލިއްޔަތު ކޮމިޓީ އޮޑިޓާ ޖެނެރަލް ދީބާޖާ އިންވެސްޓްމަންޓް ހަސަން ޒިޔަތު، އޮޑިޓަ ޖެނެރަލް އޮޑިޓާ ޖެނެރަލް އޮފީސް މެމްބަރު ޔައުގޫބު އަބްދުﷲ (ދާންދޫ)\nދީބާޖާ އަށް، ދައުލަތުން ދައްކަން ޖެހެނީ 348 މިލިއަން ރުފިޔާ. އެކަމަކު، އެ ފައިސާ ދައްކަން ސަރުކާރުންނާއި، މަޖިލީހުން ދެކޮޅު ހަދާތަން އެބަފެނޭ. ***** ނޫމަޑި ކިޔާ ކުންފުންޏަކަށް ދައުލަތުން 900 މިލިއަން ރުފިޔާ ދައްކަން ޖެހުނޭ ކިޔާފައި، ޝަރުއީ ހުކުމެއް ނެތި ސަރުކާރުން އެ ފައިސާ ދައްކައި ޙަލާސް ކުރި އިރު، މަޖިލީހުން އެކަން ނުހުއްޓުވީ ކީއްވެ؟؟؟\nމީޔައުގޫބަކީވެސް އެކިފަހަރު އެކިގޮތަށްއުޅޭ މީހެއް. އެކިމައްސަލަތަކުގެ އެކިވަރަށް ހިފަނީ.\nތިޔައުގޫބު އަތުގަ ފޮރުވާފަ އެބަހުރި ވ ފައިސާ ކޮންގޮތަކުނ ލިބުނީ.9މިލިއަން.\nދީބާޖާ ކޮންތާކު ކޮން މަސައްކަތެތޯ ކުރީ؟ އެގްރިމެންޓް ހެދިތާ ކިހާ ދުވަހެ ފަހުންތޯ އެގްރިމެންޓް ބާތިލް ކުރީ؟ އެއިރު ފަޅު ރައްތަ ދޫކުރީ ފެރީގެ ހިދުމަތާ ނަރުދަމާއާ ފުލެޓް އަޅާށޭ ކިޔާފަ، ދޮންބިލެހަލީމްއަ ވެސް ރިސޯރޓް ހަދަން ރަށެ ދިނީ ފެރީ ހިންގާ ގޮތަ އެކަމް ފެރީ ހިންގަން ޖެހުނީ އެމްޓީސީީން، ރިސޯރޓް ހިންގަނީ ދޮންބިލެ، ޕުރީޕެޑް ޝިއުނާ ދިން ރަށް ވީހިސާބެ ނޭގެން، މާދަން މިމީހުން ނުކުނާނީ ބަދަލް ހޯދަން، ކީރިތި ކުއްރައްވާފަ ރައީސް ބަދަލްދެއްވާ ދެން...\nސުޕްރީމް ކޯޓަށް ރިވިއު ކުރަންލާފަ ގާޒީންނަށް އިންޒާރެއް ދިނީ ތޯ؟ ނޫނީ މައްސަލަ ނިމޭގޮތަކުން އެބޭފުޅުން ގެ ސުލޫކީ މައްސަލަ އެއް ބަލަން އުޅެނީބާ؟


Umurun emme 27 aharugai dhuniyeyge emme kuru meehaa maruvejje\nއުމުރުން އެންމެ 27 އަހަރުގައި ދުނިޔޭގެ އެންމެ ކުރު މީހާ މަރުވެއްޖެ\nހުކުރު ދުވަހު އޭނާ މަރުވެފައިވަނީ ނޭޕާލްގެ ހޮސްޕިޓަލްގައި ނިޔުމޯނިއާ އަށް ފަރުވާ ދެމުން ދަނިކޮށް\nދުނިޔޭގެ ރިކޯޑް ފޮތުން ޖާގަ ހޯދީ 2010 ވަނަ އަހަރު އޭނާގެ 18 ވަނަ އުފަންދުވަހާ ދިމާކޮށް\nމިހާރު އެންމެ ކުރު މީހާގެ ރިކޯޑް ލިބެނީ ކޮލޮމްބިއާގެ އެޑްވާޑް ނީނޯ ހާންޑޭޒް އަށް\nކ. މާލެ | 18 ޖެނުއަރީ 2020 | ހޮނިހިރު 21:49 | 6,494\nކަޖެންދްރަ ތާޕާ- ދުނިޔޭގެ އެންމެ ކުރު މީހާގެ ރިކޯޑް ލިބުނީ އޭނާގެ 18 ވަނަ އުފަންދުވަހު - އަލްޖަޒީރާ\nދުނިޔޭގެ އެންމެ ކުރު މީހާގެ ގޮތުގައި ރިކޯޑް ފޮތުން ޖާގަ ހޯދާފައިވާ ނޭޕާލްގެ ކަޖެންދްރަ ތާޕާ އުމުރުން 27 އަހަރުގައި މަރުވެއްޖެ އެވެ.\nހުކުރު ދުވަހު އޭނާ މަރުވެފައިވަނީ ނޭޕާލްގެ ހޮސްޕިޓަލްގައި ނިޔުމޯނިއާ އަށް ފަރުވާ ދެމުން ދަނިކޮށެވެ. ކަޖެންދްރަ އަކީ ހިނގާ ބިގާވެ އުޅެވޭ އެންމެ ކުރު މީހާގެ ގޮތުގައި ރިކޯޑް ފޮތުން ޖާގަ ހޯދާފައިވާ މީހާއެވެ. އޭނާގެ އިސްކޮޅުގައި ހުންނަނީ 67.08 ސެންޓިމީޓަރު ނުވަތަ ދެ ފޫޓެވެ.\nކަޖެންދްރަގެ ބޭބެ އޭއެފްޕީއަށް މައުލޫމާތު ދެމުން ބުނީ ނިޔުމޯނިއާ ޖެހުމުގެ ސަބަބުން ކަޖެންދްރަ ވަނީ އެކި ފަހަރު މަތިން ހޮސްޕިޓަލްގައި އެޑްމިޓްކޮށްފައި ކަމަށެވެ. ނަމަވެސް މިފަހަރު އޭނާގެ ހިތަށްވެސް ނިޔުމޯނިއާގެ އަސަރުކޮށްފައިވާކަމަށް އޭނާގެ ބޭބެ ވަނީ ބުނެފަ އެވެ.\nދުނިޔޭގެ އެންމެ ކުރު މީހާގެ ގޮތުގައި ކަޖެންދްރަ ވަނީ ދުނިޔޭގެ އެތައް ގައުމަކަށް ޒިޔާރަތްކޮށްފައި\nކަޖެންދްރަ އެންމެ ފުރަތަމަ ދުނިޔޭގެ އެންމެ ކުރު މީހާގެ ގޮތުގައި ދުނިޔޭގެ ރިކޯޑް ފޮތުން ޖާގަ ހޯދީ 2010 ވަނަ އަހަރު އޭނާގެ 18 ވަނަ އުފަންދުވަހާ ދިމާކޮށެވެ. ދުނިޔޭގެ ރިކޯޑް ފޮތުން ޖާގަހޯދާފައިވާ ކަން އިއުލާންކޮށް އޭނާ އަށް ދިން ސެޓްފިކެޓް ހިފަހައްޓައިގެން ހުރި ފޮޓޯގައި އެސެޓްފިކެޓް އޭނާއަށް ވުރެ ކުޑައީ ކުޑަތަންކޮޅެކެވެ.\nއޭގެފަހުން އޭނާ އަތުން އެ ރިކޯޑް ގެއްލުނެވެ. އެއީ އިސްކޮޅުގައި 54.6 ސެންޓިމީޓަރު ހުރި ނޭޕާލްގެ އެހެން މީހެއްކަމުގައިވާ ޗަންދްރާ ބަހާދްރް ޑޭންގީ އަށް އެރިކޯޑް ލިބުމުންނެވެ. ނަމަވެސް ޑޭންގީ 2015 ވަނަ އަހަރު މަރުވުމާއެކު އަނެއްކާވެސް ކަޖެންދްރަ އަށް އެރިކޯޑް ލިބުނެވެ.\nކަޖެންދްރަގެ ބައްޕަ އާއި ހަވާލާދީ ދުނިޔޭގެ ރިކޯޑް ފޮތުގައިވަނީ އޭނާ އުފަންވިއިރު ކުޑަކަމުން އަތްތިލަ އަށް އޭނާ ރަނގަޅަށް ފިޓްވެއެވެ. އަދި އޭނާ ފެންވެރުވުމަކީ އެންމެ އުނދަގޫ ކަންތައްކަމަށްވެސް ކަޖެންދްރަގެ ބައްޕަ ބުނެފައިވެ އެވެ.\nދުނިޔޭގެ އެންމެ ކުރު މީހާގެ ރިކޯޑާއެކު ކަޖެންދްރަ ވަނީ ދުނިޔޭގެ އެތައް ގައުމަކަށް ޒިޔާރަތްކޮށްފަ އެވެ. އަދި ޔޫރަޕާއި އެމެރިކާގެ ޓީވީ ޝޯވް ތަކުން އޭނާ ވަނީ ޖާގަހޯދާފަ އެވެ.\nކަޖެންދްރަގެ ވަކިދިޔުމާއެކު ދުނިޔޭގެ ރިކޯޑް ފޮތުގެ އެޑިޓަރ އިން ޗީފް ކްރެއިގް ގްލެންޑޭ ވަނީ އެކަމުގެ ހިތާމަ ފާޅުކޮށްފަ އެވެ. އަދި ކަޖެންދްރަ އަކީ އޭނާގެ އިސްކޮޅާއި ހެދި ދިރިއުޅުމުގެ ކަންކަމުން މަހުރޫމްވެގެން ހުރުމަށް ޖާގަދިން މީހެއް ނޫންކަމަށް ކްރެއިގް ވަނީ ބުނެފަ އެވެ. އެންމެ ހަ ކިލޯ ގައިގައި ހުރުމުގެ ސަބަބުން ދުނިޔޭގައި ގިނަ ގޮންޖެހުންތަކެއް ކުރިމަތިވާނެ ކަމަށްވެސް ކްރެއިގް ވަނީ ބުނެފަ އެވެ.\nއަނެއްކޮޅުން ނޭޕާލްގެ ފަތުރުވެރިކަން ކުރިއެރުވުމަށް އެގައުމުން ކުރިޔަށް ގެންދިޔަ ކެމްޕެއިން ތެރޭގައި އެގައުމުން ވަނީ ކަޖެންދްރަ ފީޗަރކޮށްގެން ގެނެސްދީފަ އެވެ. އެގޮތުން ދުނިޔޭގެ އެންމެ އުސްފަރުބަދަ - މައުންޓް އެވަރެސްޓަކީ ދުނިޔޭގެ އެންމެ ކުރު މީހާގެ ގެކަމަށް މިކެމްޕެއިން ތެރޭގައި ވަނީ ދައްކުވައިދީފަ އެވެ.\nނޭޕާލްގެ ފަތުރުވެރިކަން އިޝްތިހާރު ކުރުމަށް ކަޖަންދްރަ ވަނީ އިސްރޯލެއް އަދާކޮށްފައި\nކަޖެންދްރަ ދުނިޔޭގެ ގައުމުތަކަށް ދަތުރުކުރަމުންދިޔަ އިރު ވަނީ ދުނިޔޭގައި އުޅޭ ކުރު އެހެން މީހުންނާވެސް ބައްދަލުކޮށްފަ އެވެ. އެގޮތުން ދުނިޔޭގައި ހުރި އެންމެ ކުރު އަންހެން މީހާކަމުގައިވާ އިންޑިޔާގެ ޖޯތީ އާވެސް ކަޖެންދްރަ ވަނީ ބައްދަލުކޮށްފަ އެވެ.\nމީގެއިތުުރުން ދުނިޔޭގެ ރިކޯޑް ފޮތުން ނެރުނު ވީޑިއޯއެއްގައި ކަޖެންދްރަ އޭނާގެ ބޭބެ އާއެކު ގިޓާ ކުޅޭ ތަނާއި ބައިސްކަލް ދުއްވާ ތަނާއި އޭނާގެ އާއިލާގެ ފިހާރައެއްގައި އިށީންދެގެން އިންނަ މަންޒަރު ފެނެއެވެ.\nދުނިޔޭގެ އެންމެ ކުރު މީހުންގެ ތެރެއިން ހިނބާ ބިގާވެ ނޫޅޭ މީހާގެ ރިކޯޑް އޮތީ ފިލިޕީންސްގެ ޖުންރޭ ބަލްވިން އަތުގަ އެވެ. އޭނާ ގައިގައި ހުންނަނީ 59.93 ސެންޓިމީޓަރެވެ. އޭނާއަށް އެއްވެސް ވަރަކަށް ކޮޅަށްވެސް އަދި ހިނގާބިގާވެސް ނޫޅެވެ އެވެ.\nކަޖެންދްރަ މަރުވުމުން މިހާރު ދުނިޔޭގައި ހުރި އެންމެ ކުރު މީހާގެ ރިކޯޑް ލިބެނީ ކޮލޮމްބިއާގެ އެޑްވާޑް ނީނޯ ހާންޑޭޒް އަށެވެ. އޭނާގެ ގައިގައި ހުންނަނީ 70.21 ސެންޓިމީޓަރެވެ.


Riba Loaneh Negifaivaanama Hadhaanee Kihineh? - Vaguthu\nރިބާ ލޯނެއް ނެގިފައިވާނަމަ ދެން ހަދާނީ ކިހިނެއް؟\n9 މަސް ކުރިން ( ސެޕްޓެމްބަރު 19, 2019 )\nއެއްދުވަހަކު މީހަކު ކުރި ސުވާލެއްގައި ބުންޏެވެ. އޭނާ އަކީ އިސްލާމްދީނުގެ ރުކުންތަކަށް ބަރާބަރަށް ފަރުވާތެރިވާ މީހަކީމެވެ. އެހެން ނަމަވެސް މިދިޔަ އަހަރު ރާއްޖޭގެ ބޭންކަކުން ހައުސިން ލޯނެއް ނެގިފައި ވެއެވެ. އަދި އެއީ ރިބާ އެކުލެވިގެންވާ ލޯނެއް ކަމުގައި ދަންނަބޭކަލުން އިތްތިފާގުވެ ލައްވައެވެ. އޭރަކު މިކަމެއް އެހާ ރަނގަޅަކަށް ނޭނގޭ ކަމަށް ބުންޏެވެ. އަދި އެލޯން ދައްކައި ނުނިމެއެވެ. މިކަމާ މިހާރު ހިތާމަ ކުރާކަމަށާއި މިކަމުން ތައުބާވުމަށް އަޅުގަނޑު ހަދާނީ ކިހިނެއް ތޯއެވެ؟\nރިބާ ލޯނަކީ ޝައްކެއް ނެތް ގޮތުގައި ބޮޑުވެގެން ހުރި ނުރައްކާތެރިކަން ބޮޑު ހަރާމް އެއްޗެކެވެ. ނޭންގޭ ހާލުގައި އެފަދަ މުޢާމަލާތެއް ކޮށްފި މީހަކަށް ފާފައެއް ނުވެއެވެ. ނަމަވެސް އެއީ ހަރާމް އެއްޗެއް ކަން އެނގުމާއި އެކުގައި ވީ އެއްމެ އަވަސް ފުރުސަތެއްގައި އެކަން ނިންމައި އެކަމުން ސަލާމަތް ވުން ލާޒިމު ވާނެއެވެ. ނަމަވެސް އެނގިހުރެ ރިބާގެ މުޢާމަލާތެއް ކޮށްފި މީހާއަކީ ފާފަވެރިއެކެވެ. ކޮންމެ ހާލަތެއްގައި ރިބާގެ މުޢާމަލާތެއް ކުރެވުނަސް އެކަމުން ތައުބާވާން ޖެހޭނެއެވެ. މާތް ﷲ އީ ފާފަ ފުއްސަވާ ތައުބާ ގަބޫލު ކުރައްވާ ރަސްކަލާނގެއެވެ. އެކަލާނގެ ވަޙީކުރައްވާފައި ވެއެވެ.\nوَأَحَلَّ اللَّهُ الْبَيْعَ وَحَرَّمَ الرِّبَا فَمَنْ جَاءَهُ مَوْعِظَةٌ مِنْ رَبِّهِ فَانْتَهَى فَلَهُ مَا سَلَفَ وَأَمْرُهُ إِلَى اللَّهِ وَمَنْ عَادَ فَأُولَئِكَ أَصْحَابُ النَّارِ هُمْ فِيهَا خَالِدُونَ (البقرة 275)\nމާނައަކީ: "އަދި މާތް ﷲ ވިޔަފާރި ހަލާލު ކުރެއްވިއެވެ. އަދި ރިބާ ހަރާމް ކުރެއްވިއެވެ. ދެންފަހެ، އެމީހެއްގެ ގާތައް އޭނާގެ ވެރިރަސްކަލާނގެ ހަޟުރަތުން ނަސޭހަތް (ރިބާ ހަރާމްވި ކަމުގެ ބަސްފުޅު) އައުމުން އެކަން ހުއްޓާލައިފި މީހާގެ އިސްވެ ދިޔަބައި ގައި އޭނާއަށް ފާފައެއް ނުވެއެވެ. އަދި ކުރިއަށް އޮތް ތާނގައި އޭނާގެ ކަންތައް ހުރީ ﷲ ގެ ހަޟުރަތަށެވެ. އަދި ރިބާގެ މުޢާމަލާތް ކުރުމަށް އަލުން ފަށައިފި ނަމަ ފަހެ އެބައިމީހުންނީ ނަރަކަވަންތަ ވެރީންނެވެ. އެތަނުގައި އެމީހުން އަބަދަށް ދެމި ތިބޭނެއެވެ."\nތައުބާގެ އެއްމެ ފުރަތަމަ އަދި އެއްމެ މުހިންމު ޝަރުތަކީ: ތިބާ އެފާފައަކުން ތައުބާވެ، ޚަލާޞްވާން ގަސްތުކުރާ ފާފަ ހުއްޓައިލުމެވެ. ވީމައި ނަގާފައިވާ ލޯނަކީ ކޮންމެ ގޮތެއްގައި ނަމަވެސް އަދާކުރަން ޖެހޭ ލޯނެކެވެ. ނަމަވެސް އަދާކުރަން ޝަރުޢީ ގޮތުން ޖެހޭ އަދި ހުއްދަ މިންވަރަކީ ނެގި އަދަދެވެ. އޭގެ އިތުރު ބަޔަކީ ރިބާ އެވެ. އެފައިސާ ނުދައްކައި ވާނެ އެއްވެސް ގޮތެއް އޮތް ނަމަ، މިސާލަކަށް ބޭންކާއި ވާހަކަ ދައްކައިގެން އިންޓްރެސްޓް މާފު ވުން ފަދަ ގޮތެއް އޮތް ނަމަ އެކަމަށް މަސައްކަތް ކުރުން ލާޒިމު ވެގެން ވެއެވެ. އެފަދަ އެއްވެސް ގޮތެއް ނެތް ނަމަ ވީ އެއްމެ އަވަސް ފުރުސަތެއްގައި އެ ލޯން އަދާކޮށް ނިންމަން ޖެހޭނެއެވެ.\nوالله أعلم وبالله التوفيق وصلى الله على نبينا محمد وعلى آله وصحبه وسلم\nމަޞްދަރު: އާދަމް ޝަމީމް.ކޮމް\nއައްޑޫ ސިޓީގައި ލަންކާ މީހަކު އިސްލާމްވެއްޖެ\nތަފްސީރު: މީސްތަކުން އިމްތިޙާންކުރެއްވުން\nވަގުތާއި ދިޔަވަރަކީ މީހަކަށްޓަކައި މަޑުކުރާނެ އެއްޗެއްނޫން\nސެޕްޓެމްބަރު 19, 2019 09:40\nއަޅުގަނޑަށް ވެސް ވަނީ ތިޔަފަދަ ލޯނެއް ދިގުމުއްދަތަށް ނެގިފަ. އެކަމުން ސަލާމަތްވާ ވަރަށް ބޭނުން. އެކަމަކު އަވަހަށް ދައްކާލާ ނިންމާލެވޭވަރުގެ ތަނަވަސްކަމެއް އަތަކު ނެތް.\nއަޅުގަނޑަށް މިކަމުގައި އެހީތެރިކަމެއް ދެއްވައިގެން މިކަމުން އަޅުގަނޑު ސަލާމަތް ކޮށްދެއްވާ ފަދަ ފަރާތެއް ތަނަވަސް ކަމުގެ އަހުލުވެރިންގެ ތެރޭގައި ހުރިނަމަ އެހީތެރިވެ ދެއްވެވުން އެދެން.\nސެޕްޓެމްބަރު 19, 2019 10:14\nމިތާ ބޭންކް ތަކުން މުޅިން ވެސް ދެނީ ރިބާ ލޯނު. ދެން ކިހިނެއް ރިބާ ނޫން ލޯނެއް ނަގާނީ. ގެ އެއް ހަދަން ބޭނުން ވާ މީހާ ވެސް ހުންނަން މިޖެހެނީ ލޯނު ނުނެގިފަ. އިސްލާމީ ގައުމެއްގައި ރިބާ ނުހިމެނޭ ލޯން ތައް ލިބެން ހުންނަން ވާނެ\nދެކުނު ރަށެއްގެ ޖިންނި އެއް\nސެޕްޓެމްބަރު 28, 2019 18:15\nއިސްލާމިކް ބޭންކް އިން ލޯނު ނަގާ!\nސެޕްޓެމްބަރު 19, 2019 10:17\n100% އިސްލާމީ ޤައުމެއްގައި މިފަދަ ބޮޑު ޙަރާމް ކަމެއް ޤައުމީ ފެންވަރުގައި ހިންގަމުން މިގެންދަނީ ކީއްވެބާ! މިކަން ހުއްޓުވަން ނުޖެހެނީބާ!\nސެޕްޓެމްބަރު 19, 2019 10:21\nކޮބާތަ ރިބާލޯނަކީ ކަލޭމެންތިބުނާ ރިބާ ހުރިހާލޯނުގަވެސް ވަނީ މޮޔަވާހަކަ ނުދައްކާ\nސެޕްޓެމްބަރު 19, 2019 12:30\nމުޙައްމަދަށް ރިބާއަކީ ކޮންއެއްޗެއްކަން ނޭންގުން އެއީ އެހެން މީހުންނަކީ މޮޔައިން ކަމުގައި ވާންޖެހޭ ސަބަބެއްނޫން.\nސެޕްޓެމްބަރު 19, 2019 13:59\nތިބާ އަށް ތެދުމަގު ދައްކަވާށި.... ﷲގެ މަގަށް އުޅުމަކީ މިއަދު އުދަގޫކަމެއް ނަމަވެސް އާޚިރަތް ބާއްޖަވެރިވާނީ އެމަގުގަ ސާބިތުވެގެން.\nސެޕްޓެމްބަރު 19, 2019 11:39\nކޮންމެ ސަރުކާރެއް އޮތަސް އެކަމަކީ ސަރުކާރުތަކުން ރައްޔިތުން ލައްވާ ކުރުވާ ކަމެއް.\nސެޕްޓެމްބަރު 19, 2019 12:09\n* މުސާރަވެރިންގެ ފައިސާއިން އަތުލެވޭ ބަޔަކީވެސް މުސާރަވެރިންގެ ހައްގެއް އެމީހުންނަށް އެދީ!\n* މުސްކުޅިވެ ބަލިއެނދުވާ ދުވަހަށޭ ކިޔާފަ އަތުލެވިގެންނުވާނެ!\n* އިސްލާމްދީނުގަ އަންގަވާފަ ވަނީ މަސައްކަތްކުރާމީހާ އެމީހާގެ ގައިން ހިއްލާދާ ނުހިކެނީސް އެމީހާއަށް އުޖޫރަދޭށޭ!\n* ޒަކާތު ފައިސާއިން މީހުންނަށް ކިޔަވަދޭން ހަރަދުކުރެވިގެން ނުވާނެ!\n* އެއީ ފަގީރުންގެ ހައްގެއް އެއަށް ޖަވާބުދާރީވާންޖެހޭނެ!\n* ކޮންފޮތަކު އޮތީ ފަގީރުންގެ ހައްގެއް ހަރަދުކޮއް މުއްސަދިން ކިޔަވާށޭ!\n* ﷲ ރުއްސެވުމާފުއްސެވުން ލިބުމަށް އެދޭނަމަ މިކަންކަން އިސްލާހުކުރާނެ!\n* މިކެވެނީވެސް ހަލާލު އެއްޗެއްބާ؟\nސެޕްޓެމްބަރު 19, 2019 13:33\nބޭންކް އޮފް މޯލްޑިވްސް އަށާ، އެމް. އެމް. އޭ އަށާއި ސަރުކާރުތަކަށް މިކަން ނޭންގެނީ ކީއްވެ؟ ބޭންކުން ހަމަ އެގޮތަށް ހޯދާ ޙަރާމް ލާރިން ދޭ އަހަރީ ބޯނަސް ބޭނުންކުރާ މުއައްޒަފުންވެސް މިކަމާ ވިސްނުން މުހިއްމު.\nސެޕްޓެމްބަރު 19, 2019 14:22\nރިބާއަކީ ވަރަށް ގިނަ ގޮތްގޮތަށް މާނަކުރެވޭ ބަހެއް. ވާބުރިއެއް ފެންނައިރަށް އެއީ ހަތުފައެކޭ ބުނާކަށް ނުވާނެ.\nސެޕްޓެމްބަރު 19, 2019 17:09\nމީހުންގެ ވިސްނުން ބަދަލު ވާއްވީ 2ފަރާތް އެންބަސްވާނަމަ ހަމަ އޯކޭ


SunOnline: Maafarah miadhu ekanives 8 jet, malamathi nala!\nމާފަރަށް މިއަދު އެކަނިވެސް އަށް ޖެޓު، މަލަމަތި ނަލަ!\nއަހުމަދު ޖައިޝަން 24 Oct 2020, 15:52\nމާފަރު އިންޓަނޭޝަނަލް އެއާޕޯޓް އަށް މިއަދު ޕްރައިވެޓް ޖެޓް ތަކެއް ޖައްސާފައި --- ފޮޓޯ : މާފަރު އިންޓަނޭޝަނަލް އެއާޕޯޓު\nމާފަރު އިންޓަނޭޝަނަލް އެއާޕޯޓަށް ރާއްޖެއިން ބޭރުން ޖައްސާ ފްލައިޓްތައް އިތުރުވެ މިއަދު އެކަނިވެސް އަށް ޕްރައިވެޓް ޖެޓް ޖައްސައިފި އެވެ.\n"ސަން" އަށް މައުލޫމާތު ދެއްވަމުން މާފަރު އިންޓަނޭޝަނަލް އެއާޕޯޓުގެ ޖެނެރަލް މެނޭޖަރު މުމްތާޒް އަލީ މިއަދު ވިދާޅުވީ ކޮވިޑް-19 އަށްފަހު ބޯޑަރު ހުޅުވާލިފަހުން މާފަރު އެއާޕޯޓަށް ޖައްސާ ޕްރައިވެޓް ޖެޓްތަކުގެ އަދަދު އިތުރުވަމުންދާ ކަމަށެވެ.\nމުމްތާޒް ވިދާޅުވިގޮތުގައި މިއަދަކީ ކޮވިޑް-19 އަށް ފަހުން އެ އެއާޕޯޓަށް ރާއްޖެއިން ބޭރުން އެންމެ ގިނަ މޫވެމްންޓް އޮތް ދުވަސް ކަމަށެވެ. އަދި ކުރިއަށް އޮތްތަނުގައިވެސް މަލަމަތި ފެންނަނީ ރަނގަޅަށް ކަމަށް އޭނާ ފާހަގަކުރެއްވި އެވެ.\nނ. އަތޮޅު ހިމެނޭ ރިސޯޓުތަކަށް މި ދުވަސްވަރު ގިނަ އަދަދަކަށް ފަތުރުވެރިން އަންނަ އިރު އެ ފަރާތްތަކުން އަންނަނީ ހައި އެންޑް ރިސޯޓުތަކަށް ކަމަށް މުމްތާޒު ފާހަގަކުރެއްވި އެވެ.\n"އެންމެ ގިނަ އަދަދަކަށް މި ސަރަހައްދަށް މި އަންނަނީ ޔޫރަޕުންނާއިން މިޑްލް އީސްޓް އަދި ރަޝިއާ ސަރަހައްދުން،" އޭނާ ފާހަގަކުރެއްވިއެވެ.\nއޭނާ ވިދާޅުވީ މި މަހުގެ 31 އާ ހަމައަށްވެސް އިތުރު އާ ހަ މޫވްމެންޓް މިހާތަނަށް އެބަހުރި ކަމަށާއި އަންނަ މަހުގެ ތެރޭގައިވެސް އިތުރުވާނެ ކަމަށެވެ.\nކުރިއަށް އޮތީ ކްރިސްމަސް ޗުއްޓީ އެވެ. އެއާ ގުޅިގެން ކްރިސްމަސްއަށް ހާއްސަކޮށް އެކަނިވެސް ޕްރައިވެޓް ޖެޓުގެ 15 މޫވްމެންޓް މިހާރުވެސް ރިޒާވްކޮށްފައިވާ ކަމަށް އޭނާ ވިދާޅުވި އެވެ. އަދި އެ އަދަދު، ކްރިސްމަސް އާ ކައިރިވުމުން އިތުރަށް މަތިވެގެންދާނެ ކަމަށް ބެލެވޭ ކަމަށް މުމްތާޒް ވަނީ ވިދާޅުވެފަ އެވެ.\nގިނަ އަދަދެއްގެ ފަތުރުވެރިން މާފަރު އިންޓަނޭޝަނަލް އެއާޕޯޓަށް ދާއިރު އެ ސަރަހައްދުގެ ރިސޯޓުތަކުގެ އޮކިއުޕެންސީވެސް މަތިކަމަށް އޭނާ ފާހަގަކޮށްފައިވެ އެވެ. މުމްތާޒު ވިދާޅުވިގޮތުގައި ބައެއް ރިސޯޓުގެ އޮކިއުޕެންސީ 60 ޕަސެންޓްގައިވެސް ހުރުން އެކަށީގެންވެ އެވެ.\nއެއާ ސީޝެލްސްގެ ދަތުުރުތައް މާދަމާ ފަށަނީ\nހުޅުވާލިފަހުން އައި މީހުންގެ އަދަދު ލައްކައަކާ ކައިރިކުރަނީ\nމިނިސްޓަރު ޑރ. އަބްދުﷲ މައުސޫމް\nރާއްޖޭގެ ޓޫރިޒަމް ޓާގެޓް ޑިސެމްބަރު 25އަށް


އެސިސްޓަންޓް ސޭލްސް އޮފިސަރ\n10 ( އެކެއް )\nމުސާރަ: މަހަކު -/4599 ރުފިޔާ ( ހަތަރުހާސް ފައްސަތޭކަ ނުވަދިހަ ނުވަ ރުފިޔާ)\nސަރވިސް އެލަވަންސް: މަހަކު -/2310 ރުފިޔާ ( ދެހާސް ތިންސްތޭކަ ދިހަ ރުފިޔާ)\nއިތުރުގަޑީގެ ފައިސާ: އިތުރުގަޑީގައި މަސައްކަތް ކުރާނަމަ، ހަމަޖެހިފައިވާ އުސޫލުން އިތުރުގަޑީގެ ފައިސާ ލިބޭނެއެވެ.\nސޭލްސް އެންޑް ކަސްޓަމަރ ސަރވިސް މެނޭޖްމަންޓް\nޕޯސްޓް އަދި ޕޯސްޓާ ގުޅުންހުރި އެންމެހާ ޚިދުމަތްތައް ކަސްޓަމަރުންނަށް ދިނުން. އަދި އޮޕަރޭޝަނާ ގުޅުން ހުރި މަސައްކަތް\nޖީ.ސީ.އީ އޯލެވެލް އިމްތިހާނުގެ 1 މާއްދާއިން "ސީ" ގްރޭޑް ނުވަތަ އެއަށްވުރެ މަތިން ލިބިފައިވުން. އަދި ސެކަންޑަރީ ސްކޫލް ސެޓްފިކެޓް އިމްތިހާނުގައި "ދިވެހި" "އިސްލާމް" މި ދެ މާއްދާއިން ދަށްވެގެން "ސީ" ގްރޭޑް ލިބިފައިވުން\nކުރެވޭ އިންޓަރވިއު އިން ފާސްވުން\nޝިފްޓް ޑިއުޓީތަކުގައި މަސައްކަތްކުރެވޭނެ ފަރާތެއްކަމުގައިވުން.\nމައިކްރޮސޮފްޓް އޮފީސް ޕެކޭޖްތައް ރަނގަޅަށް ބޭނުން ކުރަން އެނގުން\nމަސައްކަތުގެ ދާއިރާއިން ލިބިފައިވާ ތަޖުރިބާ\nގިނަވަގުތު މަސައްކަތުގައި ހޭދަކުރެވޭނެ މީހެއްކަމުގައިވުން.\nކަންކަމުގައި އަމިއްލައަށް އިސްނަގައިގެން މަސައްކަތް ކުރެވޭނެ ފަރާތަކަށްވުން\nވޭތުވެދިޔަ5އަހަރު ޖިނާއީ އެއްވެސް ކުށެއް ސާބިތު ވެފައިވާމީހަކު ކަމުގައި ނުވުން ނުވަތަ އެފަދަ ކުށެއްގެ މައްސަލައެއް ހުށަހެޅި ބަލަމުންދާ މީހަކު ކަމުގައި ނުވުން\nޑިއުޓީ އުސޫލުން 8 ގަޑިއިރު މަސައްކަތްކުރަންޖެހޭނެއެވެ.\nވަޒީފާއަށް އެދޭފަރާތުގެ ވަނަވަރު / ސީވީ (ފޯން ނަންބަރާއެކު)\nވަޒީފާއަށްއެދި ހުށަހަޅާ އެޕްލިކޭޝަން ފޯމާއި ތަޢުލީމީ ސެޓުފިކެޓުތަކުގެ ކޮފީ\nދިވެހި ރައްޔިތެއްކަން އަންގައިދޭ، މުއްދަތު ހަމަނުވާ ކާޑުގެ ކޮޕީ\nވަޒީފާ އަދާކުރާނަމަ ނުވަތަ ވަޒީފާއެއް އަދާކޮށްފައިވާނަމަ، އެންމެފަހުން އަދާކުރި ވަޒީފާ އެނގޭނެ ރަސްމީ ލިޔުން\nޕޮލިސް ރިޕޯޓް ( ވަޒީފާއަށް ހޮވިއްޖެނަމަ، ހުށަހަޅަން ޖެހޭނެއެވެ. )\nމިމަޤާމަށް ޝައުޤުވެރިވާ ފަރާތްތަކުން، ހުށަހަޅަންޖެހޭ ލިޔުންތަކާއެކު،17 ޖަނަވަރީ 2021 ވާ އާދިއްތަ ދުވަހުގެ 14:00 ގެ ކުރިން، ޕޯސްޓް ބިލްޑިންގުގެ 04 ވަނަ ފަންގިފިލާގައި ހުންނަ ހިއުމަން ރިސޯސަސް ސެކްޝަން ހުށަހެޅުން އެދެމެވެ. ސިޓީ އުރައިގެ ބޭރުގައި " ވަޒީފާއަށް އެދި" މިހެން ލިޔެފައި އޮންނަންވާނެއެވެ އީމޭލްއިން ނަމަ [email protected] އަށް މެއިލް ކުރެއްވުން އެދެމެވެ.\nއިންޓަރވިއުއަށް ދެންނެވޭނީ، ވަޒީފާއަށް އެދި ހުށަހަޅާ ފަރާތްތަކުގެ ތެރެއިން ޝޯރޓްލިސްޓް ކުރެވޭ ފަރާތްތަކަށެވެ.\nވަޒީފާއަށް އެދޭފޯމު ކުންފުނީގެ ވެބްސައިޓުން ޑައުންލޯޑް ކުރެވޭނެއެވެ. އަދި ޕޯސްޓް ބިލްޑިންގުގެ 04 ވަނަ ފަންގިފިލާއިން ފޯމު ލިބެން ހުންނާނެއެވެ.\nނޯޓް: ވަޒީފާއަށްއެދޭ ސިޓީއާއެކު ހުރިހާ ޑޮކިއުމެންޓެއް އެއް ފައިލްއަކަށް ޕީޑީއެފްކުރުމަށްފަހު ފައިލުގައި ހުށަހަޅުއްވާ ފަރާތުގެ ނަމާއި މަގާމްގެ ނަން އައިޑީ ކާޑްނަންބަރު ހިމެނުއްވުމަށް ދެންނެވީމެވެ. މިނޫން ގޮތަށް ހުށަހަޅުއްވާ ސިޓީ ލިޔުންތައް ބަލައިނުގަނެވޭނެ ވާހަކަ ދެންނެވީމެވެ.\nމި މަގާމަށް އެދި ހުށަހަޅާ ފަރާތްތަކުގެ ތެރެއިން، މަޤާމުގެ ޝަރުޠު ހަމަނުވާ ފަރާތްތަކާއި ލިޔެކިޔުންތައް ހަމަނުވާ ފަރާތްތަކުގެ އެޕްލިކޭޝަންތައް ބާޠިލްކުރެވޭނެއެވެ.\nމި ޢިއުލާނާ ގުޅޭގޮތުން އިތުރު މަޢުލޫމާތު ބޭނުންނަމަ 3315555 އެކްސްޓެންޝަން 3009273ނަންބަރު ފޯނަށް ގުޅުން އެދެމެވެ.\nޕަބްލިޝްކުރި ގަޑި: 0931\nސުންގަޑި: 17 ޖަނަވަރީ 2021 1400


އުފަންދުވަސް ފާހަނގަ ކުރުން – DhiSalafiyyah\nއުފަންދުވަސް ފާހަނގަ ކުރުން\n01/10/2011 އެހެނިހެން, ދީންއަލް އަޚް މުޙައްމަދު ނިހާދު ޖަމާލު\nއުފަންދުވަހަކީ އަހަރަކު އެއްފަހަރު ކޮންމެ މީހަކަށުވެސް އެމީހަކު އުފަންވީ ދުވަސް ފާހަނގަ ކުރުމުގެ ގޮތުން ފާހަނގަ ކުރާ ދުވަހެކެވެ. ދުނިޔޭގެ އެހެން މުޖުތަމަޢަ ތަކެކޭވެސް އެއްފަދައިން މުސްލިމުންގެ ތެރޭގައިވެސްއުފަންދުވަސް ފާހަނގަ ކުރުން މިވަނީ ޢާއްމު ކަމަކަށްވެފައެވެ. އުފަންދުވަސް ފާހަނގަ ކުރުމަކީ އިސްލާމީ ޝަރީޢަތުގައި އެއްވެސް އަޞްލެއްނެތް ކަމެކެވެ. މީގެ އިތުރުން އުފަންދުވަސް ފާހަނގަ ކުރުމުގައި ބިދުޢަ އަށް ހިތްވަރު ދިނުމާއި ބިދުޢައަށް ދަޢުވަތުދިނުންވެސް އޭގައި އެކުލެވިގެންވެއެވެ.\nކީރިތި ޤުރުއާނުގައި މާތްﷲ ވަޙީ ކުރައްވާފައިވެއެވެ.\n” أَمْ لَهُمْ شُرَ‌كَاءُ شَرَ‌عُوا لَهُم مِّنَ الدِّينِ مَا لَمْ يَأْذَن بِهِ اللَّـهُ ” ﴿٢١﴾ سورة الشورى\nމާނައީ: ” ނުވަތަ اللَّه، إذن ދެއްވާފައިނުވާ دين އެއް، އެއުރެންނަށް، شرع ކޮށް ކަނޑައަޅައިދިން شريك ންތަކެއް އެއުރެންނަށް ވޭހެއްޔެވެ؟ “\n” ثُمَّ جَعَلْنَاكَ عَلَىٰ شَرِ‌يعَةٍ مِّنَ الْأَمْرِ فَاتَّبِعْهَا وَلَا تَتَّبِعْ أَهْوَاءَ الَّذِينَ لَا يَعْلَمُونَ ﴿١٨﴾ إِنَّهُمْ لَن يُغْنُوا عَنكَ مِنَ اللَّـهِ شَيْئًا ۚ وَإِنَّ الظَّالِمِينَ بَعْضُهُمْ أَوْلِيَاءُ بَعْضٍ ۖ وَاللَّـهُ وَلِيُّ الْمُتَّقِينَ ﴿١٩﴾ ” سورة الجاثية\n” ދެން ތިމަންރަސްކަލާނގެ دين ގެ ކަންތަކުގައި (ފާޅުވެގެންވާ) شريعة އެއްގެ މަތީގައި ކަލޭގެފާނު ލެއްވީމެވެ. ފަހެ، ކަލޭގެފާނު އެޔަށް تبع ވެވަޑައިގަންނަވާށެވެ! އަދި ނުދަންނަ މީހުންގެ އެދުންތަކަށް ކަލޭގެފާނު تبع ވެވަޑައި ނުގަންނަވާށެވެ! ހަމަކަށަވަރުން، އެއުރެންނަކަށް اللَّه ގެ حضرة ން ކަލޭގެފާނަކަށް އެއްވެސް ކަމެއް ފުއްދައެއް ނުދެވޭނެތެވެ. އަދި ހަމަކަށަވަރުން، އަނިޔާވެރިންނީ އެއުރެންގެ އެއްބަޔަކު އަނެއްބަޔެއްގެ އެހީތެރިންނެވެ. އަދި اللَّه އީ، تقوى ވެރިންގެ އެހީތެރިވަންތަ ރަސްކަލާނގެއެވެ. “\n” اتَّبِعُوا مَا أُنزِلَ إِلَيْكُم مِّن رَّ‌بِّكُمْ وَلَا تَتَّبِعُوا مِن دُونِهِ أَوْلِيَاءَ ۗ قَلِيلًا مَّا تَذَكَّرُ‌ونَ ﴿٣﴾ “ سورة الأعراف\nމާނައީ: ” ތިޔަބައިމީހުންގެ ވެރިރަސްކަލާނގެ حضرة ން، ތިޔަބައިމީހުންނަށް ބާވައިލެއްވި ފޮތަށް ތިޔަބައިމީހުން تبع ވާށެވެ! އަދި އެކަލާނގެ ފިޔަވައި، އެހެން އެހީތެރިންތަކަކަށް تبع ނުވާށެވެ! ތިޔަބައިމީހުން ހަނދުމަކުރަނީ، ވަރަށްވެސް މަދުންނެވެ. “\nއިތުރު އެކަލޭގެފާނު ޙަދީޘްކުރެއްވިއެވެ.\n“ތިމަންކަލޭގެފާނުގެ މިކަމުގެ ތެރެއަށް ( އެބަހީ އިސްލާމްދީނުގެ ތެރެއަށް ) އާކަމެއް ވައްދައިފިމީހަކަށް އެކަމެއް ވަނީ ރައްދު ވެވިގެންނެވެ. “ ( މުސްލިމް )\nއުފަންދުވަސް ފާހަނގަ ކުރުމުގެތެރޭގައި ޔަހޫދީންނާއި ނަޞާރާއިންގެ ގޮތްތައްވެސް އެކުލެވިގެންވެއެވެ. އަޅުގަނޑުމެނަށް އަމުރު ވެވިގެންވަނީ އެމީހުންނާއި ޚިލާފުވުމަށެވެ.\nކީރިތި ރަސޫލާ ޙަދީޘް ކުރެއްވިއެވެ.\n” ތިޔަބައިމީހުން އިސްވެގޮސްފައިވާ މީސްތަކުންގެ ގޮތްތަކަށް ތިޔަބައިމީހުން ތަބާވާނެތެވެ. މުށަކަށްފަހު މުށެކެވެ. ކައިވަތަކަށްފަހު ކައިވަތެކެވެ. ދެންފަހެ އެބައިމީހުންގޮސް ބޮނޑެއްގެ ހޮރަކަށް ވަންކަމުގައިވީނަމަވެސް ތިޔަބައިމީހުން އެމީހުންގެފަހަތުންގޮސް އެ ހޮރަށް ވަންނާނެތެވެ. އެއްސެވުނެވެ. ﷲ ގެ ރަސޫލާއެވެ. އެއީ ޔަހޫދީންނާއި ނަޞާރާއިންތޯއެވެ. އެކަލޭގެފާނު ޙަދީޘްކުރެއްވިއެވެ. ދެންފަހެ ކޮންބައެއްތޯއެވެ؟ “ ( ބުޚާރީ އާއި މުސްލިމް )


SunOnline: CP hameed aai anbikanbalun ves covid ah positive vehjje\nސީޕީ ހަމީދާއި އަނބިކަނބަލުންވެސް ކޮވިޑަށް ޕޮޒިޓިވްވެއްޖެ\n15 Apr 2021, 21:21\nކޮމިޝަނަރު އޮފް ޕޮލިސް މުހައްމަދު ހަމީދާއި، އޭނާގެ އަނބިކަނބަލުން ނަޒީހާ އަހުމަދު — ފޮޓޯ/ ރައީސް އޮފީސް\nކޮމިޝަނަރު އޮފް ޕޮލިސް މުހައްމަދު ހަމީދާއި، އޭނާގެ އަނބިކަނބަލުން ނަޒީހާ އަހުމަދުވެސް ކޮވިޑް 19 އަށް ޕޮޒިޓިވްވެއްޖެ އެވެ.\nކޮމިޝަނަރު އޮފް ޕޮލިސް މުހައްމަދު ހަމީދު މިއަދު ކުރެއްވި ޓްވީޓެއްގައި ވިދާޅުވީ ކޮވިޑް 19 އަށް ޕޮޒިޓިވްވެފައި ވުމާއެކު ހޯމް އައިސޮލޭޝަންގައި އިންނެވި ކަމަށެވެ. ފުލުހުންގެ ބޯޑު އެކުލަވާލާ ބޭވި ފުރަތަމަ ބައްދަލުވުމުގައި އޭނާ ބައިވެރިވެ ވަޑައިގަތީ ވާޗުއަލްކޮށެވެ.\nއެނގިފައިވާ ގޮތުން ސީޕީ ހަމީދު އަނބިކަނބަލުން ނަޒީހާ އަހުމަދުވެސް ވަނީ ކޮވިޑް 19 އަށް ޕޮޒިޓިވްވެފަ އެވެ.\nއޭގެ އިތުރުން ނަޒީހާގެ އެއްބަނޑު އެއްބަފާ ދައްތަ ފަސްޓްލޭޑީ ފަޒްނާ އަހުމަދުވެސް ވަނީ ކޮވިޑް 19 އަށް ޕޮޒިޓިވްވެފަ އެވެ. އެކަން ރައީސް އޮފީހުން ވަނީ ކަށަވަރުކޮށްދެއްވާފަ އެވެ. އެހެން ނަމަވެސް ރައީސް އިބްރާހިމް މުހައްމަދު ސޯލިހު ކޮވިޑަށް ޕޮޒިޓްވްވެފައި ނުވާ ކަމަށް ރައީސް އޮފީހުން ބުންޏެވެ.\nއެކަން ހާމަކުރަމުން ރައީސް އޮފީހުން މިރޭ ނެރުނު ކުރު ބަޔާނެއްގައި ބުނީ ކޮވިޑަށް ގުޅިގެން ފަޒުނާ މިހާރު ހުންނެވީ އާއިލާއާ އެކަހެރިވެވަޑައިގެންނެވެ. އަދި، އެކަމަނާ ކޮވިޑަށް ޕޮޒިޓިވްވީ ނަމަވސް ހާލުކޮޅު ރަނގަޅު ކަމަށް ވެސް ރައީސް އޮފީހުން ބުންޏެވެ.\nކޮމިޝަނަރ އޮފް ޕޮލިސް\nމާފަންނު ޕޮލިސް ސްޓޭޝަންގެ އާ އިމާރާތް ހުޅުވައިފި\nބެހުނު ދެ މީހުންނަކީ ލަންކާ މަސްވެރިން: ފުލުހުން